2 mahahfahu Shahid Raajje vadaigenfi\nއަބްދުﷲ ޝާހިދު މިއަދު ރާއްޖެ ވަޑައިގަތުމުން ފޮރިން މިނިސްޓްރީގެ އިސް ބޭފުޅުން އެމަނިކުފާނަށް މަރުހަބާ ދަންނަވަނީ -- ފޮޓޯ: ފޮރިން މިނިސްޓްރީ\nއެމެރިކާގައި ދެމަހެއްހާ ދުވަހު އުޅުއްވުމަށްފަހު ފޮރިން މިނިސްޓަރު އަބްދުﷲ ޝާހިދު މިއަދު އެނބުރި ރާއްޖެ ވަޑައިގެންފި އެވެ.\nޝާހިދު ރާއްޖެ ވަޑައިގަތުމުން އެއާޕޯޓުން އެމަނިކުފާނަށް މަރުހަބާ ދެންނެވީ ފޮރިން މިނިސްޓްރީގެ އިސް ބޭފުޅުންނެވެ. އދ. އާންމު މަޖިލީހުގެ ރައީސްގެ މަގާމުގެ ކެމްޕޭނަށް ޝާހިދު އެމެރިކާއަށް ވަޑައިގެންނެވީ މިދިޔަ އޭޕްރީލް މަހުގެ ފަހުކޮޅު އެވެ.\nއާންމު މަޖިލީހުގެ ރައީސް ހޮވުމުގެ އިންތިހާބު މިމަހުގެ ހަތްވަނަ ދުވަހު ބާއްވާފައިވާއިރު ޝާހިދު ވަނީ ބޮޑު ތަފާތަކުން އިންތިހާބު ކާމިޔާބު ކުރައްވާފަ އެވެ.\nއާންމު މަޖިލީހުގައި ހިމެނޭ 193 މެންބަރު ގައުމުގެ މެދުގައި ކުރިއަށް ގެންދިޔަ ސިއްރު ވޯޓުގައި ޝާހިދު ވަނީ 143 ވޯޓު ހޯއްދަވާފަ އެވެ. ޝާހިދުއާ ވާދަކުރެއްވި އަފްޣާނިސްތާންގެ ކުރީގެ ހާރިޖީ ވަޒީރު ޑރ. ޒަލްމާއި ރަސޫލަށް ލިބިވަޑައިގެންނެވީ 48 ވޯޓެވެ.\nއދ.ގެ 76 ވަނަ އާންމު މަޖިލީހުގެ ރައީސް ކަމަށް ޝާހިދު ހޮވިވަޑައިގެންފައިވާއިރު މިއީ އދ.ގެ މިހާ މަތީ ފެންވަރުގެ މަގާމަކަށް ދިވެއްސަކު އިންތިހާބުވި ފުރަތަމަ ފަހަރެވެ.\nއާންމު މަޖިލީހުގެ ރިޔާސަތާ ޝާހިދު ރަސްމީ ކޮށް ހަވާލުވެވަޑައިގަންނަވާނީ މިއަހަރުގެ ސެޕްޓެމްބަރު މަހުގެ 15 ވަނަ ދުވަހު އެވެ.\nމަގާމުގެ ހައިސިއްޔަތުން ގިނަ ދުވަސްތަކެއް އެމެރިކާގައި ހޭދަކުރައްވަން ޖެހިވަޑައިގެންނެވި ނަމަވެސް ފޮރިން މިނިސްޓަރުގެ މަގާމުގައި ޝާހިދު ދެމިހުންނަވާނެ ކަމުގައި ފޮރިން މިނިސްޓްރީން ކުރިން ބުނެފައިވެ އެވެ.\nއާންމު މަޖިލީހުގެ ރިޔާސަތާ ހަވާލުވެވަޑައިގަތުމުގެ ކުރިން އަދި ޝާހިދު އެމެރިކާ އަށް ވަޑައިގަންނަވާނެ ކަމަށްވެސް ފޮރިން މިނިސްޓްރީން މައުލޫމާތުދެ އެވެ. ނަމަވެސް ވަކި ތާރީހެއް ހިއްސާކޮށްފައެއް ނުވެ އެވެ.\nއާންމު މަޖިލީހުގެ ރައީސް ކަމަށް ބޭފުޅުން ހޮވަނީ އެެއް އަހަރު ދުވަހުގެ މުއްދަތަކަށެވެ. ރައީސް ހޮވަނީ އާ ދައުރު ފެށުމުގެ ތިން މަސް ދުވަސް ކުރިންނެވެ.


Dhen Beynun Vanee Siyaasee Dhaairaa Ah Nikunnan - Kaizeen - Vaguthu\nރާއްޖޭގެ އެންމެ ނަން ހިނގާ މޮޑެލް އަދި ޒުވާނުންގެ މެދުގައި ބޮޑު މަގުބޫލުކަމެއް ހޯދާފައިވާ ކައިޒީން ސިޔާސީ ދާއިރާ އަށް ނިކުންނަން ބޭނުންވާކަން ހާމަކޮށްފިއެެވެ.\nޓީވީއެމްގެ ޕްރޮގްރާމަކަށް ދިން އިންޓަވިއު އެއްގައި ކައިޒީން ބުނެފައި ވަނީ މިހާރުވެސް މޮޑެލިންގެ ދާއިރާގައި ބައިވަރު ޕްރޮޖެކްޓުތައް އެބަހުރި ކަމަށާއި ނަމަވެސް އެ ދާއިރާ އިން އިތުރަށް ކުރިއަށް ދިއުމަށް ގަސްތު ނުކުރާ ކަމަށެވެ.\n"އެބަހުރި ޕްރޮޖެކެޓުތަކާއި އެއްޗެހި ވެސް، ކައި މިހާރު އެހާ ބޮޑަކަށް ގަސްތެއް ނުކުރަން މި ފީލްޑުން ކުރިއަށް ދާކަށް، ބޮޑަށް މިކަން ކުރަން ބޭނުންވާ ކުދިންނަށް ފުރުސަތު ދޭން ބޭނުންވަނީ ." ޓީވީއެމްގެ ޕްރޮގްރާމެއްގައި ވާހަކަ ދައްކަމުން ކައިޒީން ބުނެފައިވެއެވެ.\nއަލަށް މޮޑެލިން ފަށާ ކުދިންނަށް އެ ފުރުސަތު ދިނުމަށް ކައިޒީން މޮޑެލިން ދޫކޮށް ސިޔާސީ ދާއިރާ އަށް ނިކުތުމުގެ އެންމެ ބޮޑު ބޭނުމަކީ އަންހެނުން ބާރުވެރި ކުރުމަށް ކަމަށްވެސް ކައިޒީން ވަނީ ބުނެފައެވެ.\nމޮޑެލިން ދޫކޮށްލި ނަމަވެސް، ލަަވައެއް ނުވަތަ ފިލްމަކުން އަދިވެސް ކައިޒީން ފެނުމުގެ ފުރުސަތު އޮތްކަން އޭނާ ފާހަގަކޮށްފައި ވާއިރު މިއީ ކައިޒީންގެ ފޭންސް އަށް ލިބޭ އުފާވެރި ހަބަރެއް ކަމުގައި ވާނެއެވެ.\nކައިޒީން އަކީ އެތައް ވިޔަފާރި ތަކެއްގެ ބްރޭންޑް އެމްބެސެޑާ ކަމުގައިވާއިރު އިންސްޓަގްރާމުން ކައިޒީން ފޮލޯ ކުރާ މީހުންގެ އަދަދު އުޅެނީ ލައްކަ އަކަށް ވުރެން މަތީގައިކަން ފާހަގަކޮށްލެވެއެވެ.\nއޭޕްރީލް 27, 2021 17:25\nމިހާރު މިއޮތް ސިޔާސީ ކޮއްޓަށް، ހެޔޮވަރުގެ ކުއްޖެއް ތީ، ކޮށީގަ ހުސް ބޭކާރުމީހުން، ތިވެސް އެކަހަލަ ބޭކާރު މީހެއް.\nއޭޕްރީލް 27, 2021 18:59\nނަހުލާ މެންނައް ވަންޔާ ނުވާންވީ ސަބަބެއް ނެއް.\nއޭޕްރީލް 27, 2021 22:02\nއޭޕްރީލް 27, 2021 17:26\nއެއިރުން މީނާގެ އެމްބަސަޑަރު ކަން ބަލާނީ ދާއިރާގެ މީހުން އެކަނި!\nއޭޕްރީލް 27, 2021 22:50\nއަދުރޭ މަށަށް ހީވަނީ ސަރުކާރުން މީނާ ގަތީކަމަށް މީނާގެ އިޝްގުގެ ޖެހިގެން އުޅޭ އެތެއް ހާސް ބަޔަކު އެބަ ތިބި..އެހެންވެ އެވޯޓުތައް ހޯދަން 2023ގައި އުޅެނީ މީނަޔަށް ވަރުގަދަ މަގާމަކާ ލާރި އޮއްސާ އަމިއްލަ ފައިދާ ހޯދަންވެގެން\nއޭޕްރީލް 27, 2021 17:38\nޢަންހެނުން ބާރު އެއްޗެހިލަވާ ބާރުވެރިކުރުވަން ބާ\nއޭޕްރީލް 27, 2021 20:40\nދާއިރާގެ ރައްޔިތުން އޮރިޔާންކުރުވަން...\nއޭޕްރީލް 27, 2021 17:41\nއޭޕްރީލް 27, 2021 17:46\nޕޮރޮޖެެކްއްޱެއް ނުލިބޭމިހާރު ޣަމިއްލަ އަޔް މާމޮޅުވެގެން އުޅޭ ކަސްބީ ގޮލަޢެއް ސޮޕޮޖް ޖިނގިޔާ ހަހަހަހަ\nއޭޕްރީލް 27, 2021 17:54\nރައީސް ނަޝީދުގެ ރަނިންމޭޓަކަށް ނުކުންނަންފެނޭ. އަންނަ ރިޔާސީ އިންތިޚާބުގައި. އޭރުން ކާމިޔާބުވާނެ.\nއޭޕްރީލް 27, 2021 17:56\nއައްނަ ރިޔާސީ އިންތިހާބުގައި ރައީސް ކަމަށް ކުރިމަތި ލައްވަނީކަމައް ވެދާނެ.\nއޭޕްރީލް 27, 2021 18:06\nމިހާތަނަށް ނުފެންނަ ފޮޓޯ އާއި ވީޑިއޯ ފެނިގެންދާނެކަމަށް އުންމީދުކުރަން\nއޭޕްރީލް 27, 2021 18:14\nރަނގަޅު ނިންމުމެއް ، މަގޭ ވޯޓާ ލިބޭނެ.\nއޭޕްރީލް 27, 2021 18:31\nދުވަސް ކޮޅަކުން މުޅި މަޖިލީހުގައި އުޅޭނީ ބިކިނީ ލައިގެން. އަންހެންވެސް ފިރިހެންވެސް\nއޭޕްރީލް 27, 2021 18:47\nކައިޗިން އަދި މިގައުމުގަ ވެ ރިކަން ކު ރާނ..... ސިޔާ ، ސީ، ގުޅޭނެ...މަ ވޯޓާ މަ ދެއްނޫ ތަޔަށް..\nއޭޕްރީލް 27, 2021 18:49\nމީނަ މިކަން ކުރިއްޔާ އެހެން ކުއްޖަކަށް ފުރުސަތު ނުލިބނީތަ؟ހާދަ ބޮޑާ ފޮނި މީހެއްދޯ\nއޭޕްރީލް 27, 2021 19:36\nއެމްޑީޕީ .. ކަލޭމެން ކައިޒީންނައް މިނިސްޓަރުކަން އަވަހައް ދީ.. ނަހުލާއަށް ވުރެ މާ ކުރީގަ ކަންކަން ހިންގާލަދޭނެ.. އެހެންނުން ކައި.\nއޭޕްރީލް 27, 2021 19:47\nމިނިސަޓަރީއޮފް ޓިކްޓޮކް އިންސްޓަގުރާމް އެންޑު ޑޭޓިންގެ މިނިސްޓަރަކައް ކައިޒީން ލަސްނުކޮއް ހަމަޖައްސައި ދެއްވުމައް އިބުރާހިމް މުހަންމަދު ސޯލިހު އާއި ކެނެރީގޭ ނަޝީދު އަށް ގޮވާލަން. އަދި މިނިސްޓަރުކަމުގެ ޕާޓީ ބޭއްވުމައް ރާއްޖޭގެ ސަފާރީ ބޯޓެއް ހަމަޖައްސަވައިދެއްވުމައް ދަންނަވަން.\nއޭޕްރީލް 27, 2021 20:38\nޑޭޓަކަށް ދަނީ ރައިސް ސޯލިހާ އެކުގަޔޯ\nއޭޕްރީލް 27, 2021 20:45\nއޭޕްރީލް 27, 2021 22:57\nއޭޕްރީލް 28, 2021 06:43\nރަނގަޅު. ދަަތްޖަހާ ޕާޓީއަކަށް ސަޅި ބިޓުންނެއް ނުދާނެ\nއޭޕްރީލް 28, 2021 18:10\nވަރިހަމަ ދޯ ދެ އިންޗީގެ ސްޕޮނަޖް ގަނޑެއް ޖަހައިގެން ދުވިއަސް ދެން. ތި އެމްޑީޕީ ވާނީ ހަމަ އެމްޑީޕީއަށް


އަހަރެންނަށް ކިޔަވައިދޭށެވެ…! – DhiSalafiyyah\n13/01/2012 އަދަބާއި އަޚްލާޤު, އިބުރަތްތެރި ވާހަކައަލް އުޚްތު ބިންތު ޢަލީޒާހިރު\nއުމުރުން އެންމެ 8 އަހަރުގެ ކުޑަކުއްޖެކެވެ.އިލްމު އުނގެނުމަށްޓަކައި މިކުއްޖާ އަމިއްލަ ވަޒަން ދޫކޮށް މަދީނާއަށް ދިއުމަށްޓަކައި ދަތުރުފެށިއެވެ. މި ކުއްޖާއަށް މަދީނާއަށް އާދެވުމުން އަވަސްވެގަތީ އިމާމް މާލިކުގެފާނުގެ އަރިހަށް ދިއުމަށެވެ. އިމާމް މާލިކު އެކަލޭނގެފާނުގެ ދަރިވަރުންނާއެކު އިންނެވިތަން މި ކުއްޖާއަށް ފެނުނެވެ. އެހިނދު އެ ކުއްޖާ އަވަސް އަވަހަށް އިމާމުގެ ދަރިވަރުންގެ ގާތު އިށީނެވެ. އިމާމް މާލިކުގެފާނުގެ އަރިހުގައިތިބި ކުދިން އެކަލޭގެފާނަށް ތަފާތު ސުވާލުތަށް ކުރިމަތިކުރައްވަމުން ގެންދެވިއެވެ. އަދި އެކަލޭނގެފާނުވެސް އެ ސުވާލުތަކަށް ޖަވާބު ދެއްވަމުން ގެންދެވިއެވެ.\nކުޑަކުއްޖާއަށް ސުވާލުކުރުމުގެ ފުރުސަތު ލިބުނު ހިނދު ބުނެލިއެވެ.” އަހަރެންނަށް ކިޔަވައިދޭށެވެ”. ޖަވާބުގައި އިމާމު މާލިކުގެފާނު ވިދާޅުވިއެވެ. “ތިބާ އަހަރެންނަށް ކިޔަވައިދޭށެވެ”. އެ ހިނދު އެ ކުއްޖާ ބުނެލިއެވެއެވެ. “ނޫނެކެވެ. ތިބާ އަހަރެންނަށް ކިޔަވައިދޭށެވެ”. ނަމަވެސް އިމާމު މާލިކު ގެފާނުގެ ޖަވާބަކަށްވީ ފުރަތަމަފަހަރުގެވެސް ޖަވާބެވެ. އެ ކުއްޖާ ތަކުރާރުކޮށް އެދެމުން ދިޔައީ އޭނާއަށް ކިޔަވައިދިނުމަށެވެ. ތަކުރާރުކޮށް މިކުއްޖާގެ ފަރާތުން އެއްޖަވާބެއް ލިބެންފެށުމުން އިމާމް މާލިކުގެފާނު ރުޅިދުރުވިއެވެ. އަދި އިމާމުގެ ދަރިވަރުންނަށް މި ކުއްޖާއަށް އަދަބުދިނުމަށް އެންގިއެވެ. އަދަބެއްގެގޮތުގައި ހުށައެޅީ ފަނަރަ ފަހަރު އެ ކުއްޖާގެ ގައިގައި ޖެހުމަށެވެ.\nއިސާހިތަކު އިމާމު އެންގެވިގޮތަށް އެ ކުއްޖާއަށް އަދަބުދެވިއްޖެއެވެ. އެ ހިނދު އެ ކުއްޖާ އިމާމު މާލިކުގެފާނާ މުޚާތަބުކޮށް ބުންޏެވެ. ” އޭ އިމާމު މާލިކުގެފާނެވެ. އަހަރެންނާމެދު ތިޔަ ކަންތައްކުރީ ރަނގަޅަކަށް ނޫނެވެ”. އަހަރެން މިތަނަށް މި އައީ ކަލޭގެފާނުގެ އަރިހުން ޢިލްމު އުގެނުމުގެ މާތް މަޤްސަދުގައެވެ. ނަމަވެސް އަހަރެންގެ އެއްވެސް ކުށަކާއި ނުލާ ތިބާ އަހަރެންނަށް އަދަބު ދީފީމުއެވެ. ތިޔައީ ކޮންފަދަ އަނިޔާއެއްހެއްޔެވެ؟ އަހަރެން ތިބާއަކަށް މަޢާފެއްނުކުރާނަމެވެ.” އެހިނދު އިމާމް މާލިކުގެފާނު އެކުއްޖާގެ ގާތުގައިއެހިއެވެ. “މިކަމުގެ ބަދަލެއްގެގޮތުން އަހަރެން ކޮށްދޭންވީ ކޮންކަމެއްހެއްޔެވެ؟” ކުއްޖާ ޖަވާބުގައި ބުނެލިއެވެ. “ފަނަރަ ޙަދީޘް އަހަރެންނަށް ކިޔައިދޭށެވެ”. އެ ހިނދު އިމާމް މާލިކުގެފާނު އެކުއްޖަ އަށް ޙަދީޘް ކިޔައިދޭން ފެއްޓެވިއެވެ. އެކުއްޖާ އެދުނުގޮތަށް، ފަނަރަ ޙަދީޘް ހަމަވަންދެން ކިޔައިދެއްވިއެވެ. އެ ހިނދު އެ ކުއްޖާ އިމާމުގެ އަރިހުން އެދުނީ އިތުރަށް އޭނާގެ ގައިގައި ތެޅުމަށެވެ. އަދި އެ އަދަދަށް އޭނާއަށް ޙަދީޘް އުގަންނައިދިނުމަށެވެ. މި ކުއްޖާގެ ވާހަކަ އަޑުއިވުމުން އިމާމް މާލިކުގެފާނު ހިނިފުޅުވެޑުވިއެވެ.\nމަސްދަރު: މަޢުރިފަތު އަލްޤުރުއާން އަލްކިބާރު (އަލްއިމާމް އައްޛަހަބީ)


- by Mai Naa - 73- August 13, 2019\nގޮވާލި ގޮތުންވެސް ދައްކަން އެ އުޅެނީ، އަހަރެން މާ ގަޔާވާނެ ކަހަލަ ވާހަކައެއް ނޫންކަން އަހަންނަށް އެނގުނެވެ. ވަކި އެއްޗެއް ނުބުނެ އިނުމުން މަންމަ ވާހަކަ ފެށިއެވެ. އަބަދު ބޭރުގައި ނޫޅުމަށާއި، މާ ދަން ނުވަނީސް ރޭގަނޑު ނިދަން އާދަކުރުމަށް ނަސޭހަތްދިނެވެ. އެކަމާ އަހަރެން ހިތްހަމަ ނުޖެހުނެވެ. އަހަރެން ބޭނުންވާ ގޮތަކަށް އުޅުމުގެ ހައްގު އަހަންނަށް ލިބިގެންވެއެވެ. މާ ލަހުން ނިދާތީވެ، އަހަންނަށް ފަތިސް ނަމާދަށްވެސް ނުހޭލެވޭ ވާހަކައާއި، އެހެން ނަމާދުތަކަށްވެސް ފަރުވާކުޑަ ވާހަކަ ދެއްކިއިރު، އެއީ ރަނގަޅު ގޮތެއް ނޫންކަން މަންމަ ބުނެދިނެވެ.


Goas aadhathah badhalu kollan beynunvany kuda hihvareh\nނުރަނގަޅު އާދަތަކުގެ ސަބަބުން އެތައް ގެއްލުމެއް\nގޯސް އާދަތައް ބަދަލުކޮށްލަން ބޭނުންވަނީ ކުޑަ ހިތްވަރެއް\nނުރަނގަޅު އާދަތަކުގެ ސަބަބުން މީހާގެ ދިރިއުޅުމަށް އެތަކެއްގެ ގޮތަކުން އަސަރުކުރެއެވެ. ތިމާ ވާސިލުވާން ބޭނުންވާ ލަނޑުދަނޑިތަކާއި ހާސިލުކުރަން ބޭނުންވާ އަމާޒުތަކަށް ވާސިލުވުމަށް ނުރަނގަޅު އާދަތައް ހުރަސްއަޅައެވެ. އަދި މިކަހަލަ އާދަތަކުގެ ސަބަބުން ތިމާގެ ސިއްހަތަށް އެތަކެއް ގެއްލުންތަކެއްވެއެވެ. ނަފުސާނީ އަދި ޖިސްމާނީ ގޮތުންވެސް އެތައް ގެއްލުމެއްވާއިރު ތިމާގެ ހަކަތައާއި ވަގުތު ވެސް ނުރަނގަޅު އާދަތަކުގެ ސަބަބުން ބޭކާރުވެއެވެ.\nއެހެންކަމަށްވުމާއެކު އަހަރެމެން ނުރަނގަޅު އާދަތައް ގެންގުޅެނީ ކީއްވެގެން ހެއްޔެވެ؟ އަދި އެކަމާ ގުޅިގެން އަހަރެމެނަށް ކުރެވޭނެ ކަމެއް އެބައޮތް ހެއްޔެވެ؟ މިކަން ދެނެގަތުމަށް ކުރެވޭނެ ކަންތައްތަކަށް ބަލާލަމާ ހެއްޔެވެ؟\nނުރަނގަޅު އާދަތައް ކުރިމަތިވަނީ ކީއްވެގެން ހެއްޔެވެ؟\nއާންމުގޮތެއްގައި ނުރަނގަޅު އާދަތަކަށް މީހާ ހުށައެޅެނީ ވިސްނަންޖެހޭ ކަންކަން ގިނަވުމުގެ ސަބަބުން ސްޓްރެސްވުމުންނާއި ފޫހިވުމުގެ ސަބަބުންނެވެ. ގިނަ ވަގުތުތަކުގައި ނުރަނގަޅު އާދަތަކަކީ ސްޓްރެސްއާއި ކުރިމަތިލާން ގެންގުޅޭ ހަތިޔާރަކަށްވެއެވެ. އަތުގައިހުންނަ ނިޔަފަތިތައް ކެއުމުން ފެށިގެން ގޮސް ޝޮޕިންގް މޯލްތަކުގައި ހުންނަ އެއްޗެހި ގަނެ ބޭކާރު ހަރަތުތައްކުރުމާއި ކޮންމެ ހަފްތާ ބަންދެއްގައި ރާބުއިމާއި ސޯޝަލް މީޑިއާގެ ޕުލްޓްފޯމްތަކުގައި މުޅި ވަގުތު ހޭދަކޮށްލުމަކީ ސްޓްރެސްއާއި ފޫހިކަން ފިލުވާލަން އެންމެ އާންމުގޮތެއްގައި މީހުންކޮށްއުޅޭ ކަންތައްތަކެވެ.\nނަމަވެސް މިކަންކަން މިހެން ހުންނާކަށް ނުޖެހެއެވެ. ސްޓްރެސްއާއި ފޫހިކަމާ ކުރިމަތި ލެވޭނެ ސިއްހަތަށް ފައިދާހުރި ގޮތްތައް ހޯދައި ނުރަނގަޅު އާދަތަކުގެ ބަދަލުގައި އެކަންކަން ކުރަން ތިމާގެ އަމިއްލަ ސިކުނޑިއަށް ވިސްނައިދެވޭނެއެވެ. އެހެނަމަވެސް ސްޓްރެސް އާންމުކޮށްވެފައި ތިބެވެނީ ކުދިކުދި ކަންކަމަކާ ނޫނެވެ. ވިސްނަން ޖެހޭ އެތައް ކަމެއް ހުންނައިރު މިއީ ވަރަށް ބޮލުގައިރިހުން އިތުރުވާ ވަރަށް ބޮޑުކަމެކެވެ. ނަމަވެސް ބަދަލުތައް ގެންނަން އަޒުމު ކަނޑައަޅައިން އެކަމަށް މަސައްކަތްކޮށްފިނަމަ މިކަންކަންވެސް ހާސިލްވާނެއެވެ.\nމިކަހަލަ ކަންކަމުން އެންމެ ފަސޭހައިން އަރައިގަނެވޭނީ މިކަމުގެ މޫގަނޑު ހޯދިގެންނެވެ. މިކަންކަން ދިމާވާ ސަބަބު ދެނެގަތުމަކީ ނުރަނގަޅު އާދަތަކުން އަރައިގަންނަން އެޅޭ އެންމެ ބޮޑު އެއް ފިޔަވަޅެވެ. އެހެންކަމުން އެކަންކަން އެނގުމަކީ ވަރަށް މުހިންމު ކަމެކެވެ.\nދިރިއުޅުމުގައި ކޮންމެ ކަމެއް ވެސް ދިމާވަނީ ކޮންމެވެސް ސަބަބަކާ ހުރެއެވެ. އެހެންކަމުން މިހުންނަ އާދަތައްވެސް ދިރިއުޅުމުގައި މިގެންގުޅެނީ ކޮންމެވެސް ސަބަބަކާހުރެއެވެ. އެއީ އަދި ރަނގަޅު އާދަތަކެއް ނުވަތަ ނުރަނގަޅު އާދަތައް ކަމުގައިވީ ނަމަވެސް އެވެ. މިއާދަތަކުގެ ސަބަބުން ބައެއް ގޮތްގޮތުން ގެއްލުންވީ ނަމަވެސް މިކަންކަމުގެ ސަބަބުން ފައިދާވެސް ކޮންމެސް ގޮތަކުން ވެއެވެ.\nނުރަނގަޅު އާދަތަކުގެ ސަބަބުން ކޮންމެވެސް ކަހަލަ ފައިދާތަކެއްވާއިރު އެކަންކަން ކުއްލިއަކަށް ނައްތާލުމަކީ އުދަނގޫ ކަމެކެވެ. ކަމެއް ހުއްޓާލާށޭ ބުނުމުން އެކަމެއް ހުއްޓާލުމަކީ ވަކި ފަސޭހަކަމަކަށް ނުވަނީ މިހެންވެއެވެ. އޭގެ ބަދަލުގައި ހަމަ އެކަހަލަ ފައިދާ ލިބޭ އެކަން އެހެން ކަމަކަށް ބަދަލުކޮށްލުމުން މާ ރަނގަޅު ވާނެއެވެ. މިސާލަކަށް ސްޓްރެސްވުމުން ސިނގިރޭޓް ބޯނަމަ އެކަން ހުއްޓާލަން އުދަނގޫވާނެއެވެ. އެހެންވީމާ ހުއްޓާލުމުގެ ބަދަލުގައި އެހެންގޮތެއް ހޯދާ ސިނގިރޭޓްގެ ބަދަލުގައި އެކަން ކުރެވޭނެއެވެ.\nނުރަނގަޅު އާދަތައް ނައްތާލާނެ އިތުރު ގޮތްތަކަކީ ކޮބާ؟\nއެކަމަށް މަގުފަހިވާ ހުރިހާ ރާސްތާއެއް ބަންދުކުރުން: އެގޮތުން ބާތަކަށް ގޮސް ރާބޮއެ ދުންފަތުގެ އިސްތިއުމާލް ކުރެވޭނަމަ އެތަންތަނަށް ނުދިއުމާއި ގޭގައި ސިޓިންގް ރޫމްގައި އުޅޭއިރު އަބަދު ޓީވީ ބެލެންޏާ ރިމޯޓް ފޮރުވުންފަދަ ކަންކަން ކުރެވިދާނެއެވެ.\nތިމާ ދިރިއުޅޭ މާހައުލުގައި ނުރަނގަޅު ސިފަތައް ދޫކޮށްލަން އުދަނގޫ ވެފައި ރަނގަޅު އާދަތަކުގައި ހިފަން އުދަނގޫވާނަމަ އެންމެ ރަނގަޅު ގޮތަކީ އެމާހައުލު ބަދަލުކޮށްލުމެވެ.\nރަނގަޅު އާދަތައް ގެންގުޅޭ މީހުންނާއެކު ގިނަ ވަގުތު ހޭދަކުރުން: ކުރިން އެކުގައި އުޅުން މީހުން ދޫނުކޮށްލި ނަމަވެސް ތިމާ އުޅެން ބޭނުންވާ ގޮތަށް އުޅޭ މީހުންނާ ގުޅުން ބަދަހިކުރުމަކީވެސް ނުރަނގަޅު އާދަތައް ދޫކޮށްލަން ފަސޭހަވާ އެއް ސަބަބެވެ.\nއެހެންކަމުން ނުރަނގަޅު އާދަތައް ތިމާގެ ދިރިއުޅުމުން ނައްތާލަން ބޭނުންނަމަ ބޭނުމީ ކުޑަކުޑަ ހިތްވަރެކެވެ. މިއީ އުޅެފިނަމަ އަހަރެމެން ތެރެއިން ކޮންމެ މީހަކަށް ކުރެވޭނެ ކަމެކެވެ.


SunOnline: MIRA ge board ah ayyan kuran Raees fonuvvi2nan committee ah fonuvaifi\nމީރާގެ ބޯޑަށް އައްޔަންކުރަން ރައީސް ފޮނުއްވި ދެ ނަން ކޮމިޓީއަށް ފޮނުވައިފި\n22 Oct 2019, 13:20\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ)ގެ ޑިރެކްޓަރުންގެ ބޯޑުން ހުސްވެފައިވާ މަގާމަށް އައްޔަން ކުރަން ފެންނަ ކަމަށް ރައީސް އިބްރާހިމް މުހައްމަދު ސޯލިހު ރައްޔިތުންގެ މަޖިލީހަށް ފޮނުއްވި ދެ ބޭފުޅުންގެ ނަން ދިރާސާކުރުމަށް މަޖިލީހުގެ މާލިއްޔަތު ކޮމިޓީ އަށް ފޮނުވައިފި އެވެ.\nމީރާގެ ޑިރެކްޓަރުންގެ ބޯޑަށް ކުރިމަތިލުމަށް ހުޅުވާލުމުން އެކަމަށް ކުރިމަތިލި ފަރާތްތަކުގެ ތެރެއިން، އެ މަގާމަށް އައްޔަން ކުރަން ފެންނަ ކަމަށް ރައީސް މަޖިލީހަށް ފޮނުއްވި ދެ ބޭފުޅުންނަކީ؛\n1. އަލްއުސްތާޒް މަޚްޒޫމް ސަލީމް، ޝަބްނަމްގެ ކ. ކާށިދޫ\n2. އިސްމާއިލް ސާޖިދު، މއ. ވިލާރޮދި\nމި ދެ ބޭފުޅުންގެ ތެރެއިން މީރާގެ ބޯޑަށް އައްޔަން ކުރުމަށް ރައީސް އިސްކަން ދެއްވާފައި ވަނީ މަޚްޒޫމް އަށެވެ. އޭނާ އަކީ ގާނޫނީ ވަކީލެކެވެ.\nއިސްމާއިލް ސާޖިދަކީ ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް އައްޔަން ކުރަން ފެންނަ ކަމަށް ވެސް ރައީސް މަޖިލީހަށް ފޮނުއްވި ބޭފުޅުންގެ ތެރޭގައި ހިމެނިވަޑައިގަންނަވާ ބޭފުޅެކެވެ.\nމީރާގެ ޑިރެކްޓަރުންގެ ބޯޑަށް މި ދެ ބޭފުޅުންގެ ނަން ރައީސް ފޮނުވާފައި ވާއިރު، ކޮމިޝަނާ ޖެނެރަލް އަދި ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް އައްޔަން ކުރަން ފެންނަ ފަރާތްތަކުގެ ނަންތައް ވެސް ރައީސް ވަނީ މަޖިލީހަށް ފޮނުވައިފަ އެވެ.\nކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް އައްޔަނުކުރުމަށް ފޮނުއްވާފައި ވަނީ މޯލްޑިވްސް އިންލެންޑް ރެވެނިއު އޮތޯރިޓީ (މީރާ) ގެ ކުރީގެ ޑިރެކްޓަރު ފަތުހުﷲ ޖަމީލް އަދި ކަސްޓަމްސްގެ އެސިސްޓެންޓް ކޮމިޝަނަރު އިސްމާއިލް ނާޝިދުގެ ނަމެވެ.\nޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަންގެ މަގާމަށް ހަ ބޭފުޅެއްގެ ނަން ރައީސް ވަނީ ފޮނުއްވައިފަ އެވެ. އެ ބޭފުޅުންނަކީ:\nމުހައްމަދު ސިރާޖު މުނީރު / ދަނޑިމަގު، ނިއުލައިޓް، ޏ. ފުވައްމުލައް\nއަސްމާ ޝަފީއު / ވައިޖެހޭގެ، ހއ. އިހަވަންދޫ\nއިސްމާއިލް ސާޖިދު / މއ. ވިލާރޮދި\nއަހްމަދު ޝަރީފް / އަނބުގަސްދޮށުގެ، ނ. މަނަދޫ\nއަހްމަދު ވާފިރު / ވ. އެލަމް\nހަމްދީ އަގީލް / ހ. ރަންގަލި 4\nމި ބޭފުޅުންގެ ނަންތައް ދިރާސާކުރަން މަޖިލީހުގެ އިގްތިސާދީ ކޮމިޓީއަށް ފޮނުވާފައި ވާއިރު، އެ ފަރާތްތަކާ މެދު ޝަކުވާ ހުށަހެޅުމުގެ ފުރުސަތު މިއަދުގެ ނިޔަލަށް ހަމަވާނެ އެވެ.\nޓެކްސް ނެގުމާ ބެހޭ އިދާރީ ގާނޫނުގެ ދަށުން މީރާގެ ބޯޑަށް ބަދަލު ގެނައުމަށް ދާދި ފަހުން ވަނީ ފާސްކޮށްފަ އެވެ.\nމީރާގެ ބޯޑު އެކުލެވިގެން ވަނީ ހަތް މެންބަރެއްގެ މައްޗަށް ކަމަށް އިސްލާހުގައިވެ އެވެ. އޭގެ ތެރޭގައި ހިމެނެނީ ދައުލަތުގެ މާލީ ކަންކަން ބެލެހެއްޓުމުގެ މަސްއޫލިއްޔަތު ހަވާލުކޮށްފައިވާ ވުޒާރާގެ ޓެކުހާބެހޭ ސިޔާސަތުތަކާގުޅޭ ކަންކަން ބެލެހެއްޓުމަށް މިނިސްޓަރު ކަނޑައަޅާ ފަރާތަކާއި ރައީސުލްޖުމްހޫރިއްޔާ އައްޔަންކުރާ ފަސް މެމްބަރަކާއި ކޮމިޝަނާ ޖެނެރަލް އޮފް ޓެކްސޭޝަން އެވެ.\nމީގެކުރީން އެ ބޯޑުގައި ތިއްބަވާނީ ކޮމިޝަނާ ޖެނެރަލް އޮފް ޓެކްސޭޝަން އާއި ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަން އަދި މަޖިލީހުގެ ރުހުމާއެކު ރައީސް އައްޔަނުކުރައްވާ ފަސް ބޭފުޅެކެވެ.


Sweden-Ukraine: Shevchenko ah haahsa match eh\nސްވިޑެން-ޔޫކްރެއިން: ޝެވްޗެންކޯއަށް ހާއްސަ މެޗެއް\nސްވިޑެންގެ ކޯޗް އަންދްރީ ޝެވްޗެންކޯ -- ފޮޓޯ؛ ކީވް ޕޯސްޓް\nޔޫރޯ 2020ގެ ދެވަނަ ބުރުގެ ފަހު މެޗުގައި މިރޭ ސްވިޑެން އާއި ޔޫކްރެއިން ބައްދަލު ކުރާ މެޗަކީ ޔޫކްރެއިންގެ ކޯޗު ޝެވްޗެންކޯ އަށް ވަރަށް ހާއްސަ މެޗެކެވެ.\nއެންމެ ފަހުން މި ދެޓީމު ބައްދަލު ކުރީ ޔޫރޯ 2012ގެ ގްރޫޕް ސްޓޭޖްގެ ފަހު މެޗުގަ އެވެ. އެ މެޗުގައި ފަހަތުން އަރައި 2-1 އިން ޔޫކްރެއިން މޮޅުވި އިރު ޔޫކްރެއިންގެ ދެ ގޯލު ޖަހައިދިނީ މިހާރުގެ ކޯޗު އަދި އޭރުގެ ފޯވާޑު ޝެވްޗެންކޯ އެވެ. އޭގެ އަށް އަހަރު ފަހުން މި ދެޓީމު ބައްދަލުކުރާއިރު މިރޭގެ މެޗުން ޔުކްރެއިން މޮޅު ކުރަން ޝެވްޗެންކޯ އަށް ކުރެވެން އޮތް ހުރިހާ ކަމެއް ކުރާނެ ކަމަށް ޔަގީންކުރެވެ އެވެ.\nޔޫކްރެއިން އިން މުބާރާތުގެ ދެވަނަ ބުރަށް ދަތުރު ކުރީ ތިން ޕޮއިންޓާއި އެކު އެއް މެޗުން މޮޅުވެ ދެ މެޗުން ބަލިވެގެންނެވެ. އެއީ ގްރޫޕްގެ ތިން ވަނައިގައި ގަދަ ހަތަރެއްގައި ހިމެނިގެންނެވެ. ޔޫކްރެއިން އަކީ މިފަހަރުގެ ޔޫރޯ ގައި އެންމެ ދަށްކޮށް މުބާރާތުގެ ދެވަނަ ބުރުން ޖާގަ ހޯދި ޓީމެވެ. ސްވިޑެން އިން ދެވަނަ ބުރަށް ދަތުރު ކުރީ ގްރޫޕްގެ އެއް ވަނައިގައި ދެމެޗުން މޮޅުވެ އެއް މެޗުން އެއްވަރު ކޮށްގެން ލިބުނު ހަތް ޕޮއިންޓާއި އެކުގަ އެވެ.\nމިއީ މި ދެ ޓީމު ބައްދަލުކުރާނެ ފަސްވަނަ ފަހަރު ކަމަށް ވާއިރު، ސްވިޑެންއަށް ޔޫކްރެއިން ބަލި ކުރެވިފައިވަނީ އެންމެ ފަހަރަކު އެވެ. އެއީ 2011 ވަނަ އަހަރުގެ އޮގަސްޓު މަހުގައި ކުޅުނު އެކުވެރި ކަމުގެ މެޗެއްގައި 1-0 ގެ ނަތީޖާ އަކުންނެވެ.\nސްވިޑެން އިން ޔޫރޯގެ ގަދަ 16 އަށް ދަތުރު ކުރި މިއީ ތިންވަނަ ފަހަރެވެ. ޔޫރޯ 1992ގެ ސެމީ ފައިނަލުގައި ޖަރުމަނު އަތުން ސްވިޑެން ބަލިވީ 3-2 ގެ ނަތީޖާ އަކުންނެވެ. އޭގެ ފަހުން 2004 ވަނަ އަހަރު ކުއާޓާ ފައިނަލުގައި ނެދަލެންޑްސް ކައިރިން ސްވިޑެން ބަލިވީ ޕެނަލްޓީ ޖަހައިގެންނެވެ.\nޔޫރޯގައި އެންމެ ފަހުން ކުޅުނު އަށް މެޗުގެ ތެރެއިން ހަތް މެޗުން ޔުކްރެއިން ވަނީ ބަލި ވެފަ އެވެ. ލިބުނު ހަމަ އެކަނި މޮޅަކީ މިއަހަރުގެ ޔޫރޯގައި ނޯތު މެސެޑޯނިއާ އަތުން ލިބުނު މޮޅެކެވެ. މިއީ ވޯލްޑް ކަޕު 2006ގެ ފަހުން ޔުކްރެއިން ބޮޑު މުބާރާތެއްގެ ގަދަ 16 އަށް ދަތުރު ކުރި ދެވަނަ ފަހަރެވެ.\nމުބާރާތުގައި ކުރިއަށް ދާން ބޭނުން ނަމަ މޮޅުވާން މަޖުބޫރު މިރޭގެ މެޗުގައި ޑިޖެން ކުލުސެވްސްކީ އާއި ވިކްޓޯ ކަލެއިސަންގެ ބޭނުން ހިފަން ސްވިޑެން ޓީމަށް ވަރަށް މުހިއްމެވެ. ބެލެވޭ ގޮތުގައި މި ދެކުޅުންތެރިން ނުވަތަ އެއް ކުޅުންތެރިއެއް ނަމަވެސް މިރޭގެ ފުރަތަމަ އެގާރައިން ފެނިގެންދާނެ އެވެ. އޭރުން މިހާރުވެސް ވަރުގަދަ ޑިފެންސް ލައިނެއް އޮންނަ ސްވިޑެންއަށް އެޓޭކް ކުރުމަށް ރަނގަޅު ފުރުސަތު ތަކެއް ތަނަވަސް ވެގެން ދާނެ އެވެ.\nމިރޭގެ މެޗާއި ގުޅޭ ގޮތުން ސްވިޑެންގެ ކޯޗު ޔާނޭ އެންޑާސަން ބުނީ ޔޫކްރެއިން އަކީ ރަނގަޅު ޓީމެއް ކަމަށެވެ. އަދި އެމީހުން ޑިފެންސުން އެޓޭކަށް ބަދަލު ކޮށްލާ ގޮތް ވަރަށް ފުރިހަމަ ކަމަށެވެ. އަދި އޮސްޓްރިއާ މެޗަށް ފަހު ޔޫކްރެއިންގެ ފަރާތުން ވަރުބަލިކަން ފެނުނު ނަމަވެސް ސްވިޑެންއަށް ވުރެ ގިނަ ދުވަސް ރެސްޓު ކުރަން ލިބުމުން އެކަމުގެ ފައިދާ ޔޫކްރެއިން އަށް ލިބޭނެ ކަމަށެވެ.\nޔޫކްރެއިން އިން މިރޭގެ މެޗަށް ނިކުންނަ އިރު އެޓީމަކީ މުބާރާތުގައި އެންމެ ދަށްކޮށް ދެވަނަ ބުރަށް ދަތުރު ކުރި ޓީމެވެ. އެހެން ކަމުން ފާއިތުވި މެޗު ތަކުން ރަނގަޅު ފިލާވަޅެއް ނަގައި މުޅި ޓީމު އެކީ އެކައްޗެއްގެ ގޮތުގައި މަސައްކަތް ކޮށްފި ނަމަ ޔޫކްރެއިން އަށް މިރޭގެ މެޗުން މޮޅުވުމަކީ ނުވާނެ ކަމެއް ނޫނެވެ.\nޔޫކްރެއިންގެ ކޯޗު އަންދްރީ ޝެވްޗެންކޯ ބުނީ ސްވިޑެން ޓީމަކީ ވަރަށް ރޭވުންތެރި ޓީމެއް ކަމަށާއި، އެޓީމަށް އިހްތިރާމް ކުރާ ކަމެކެވެ. އަދި އެމީހުންގެ ވަރަށް މޮޅު ދެ އެޓޭކަރުން އެބަތިބި ކަމަށާއި އެމީހުންގެ ޕާސްތައް ވަރަށް މޮޅު ވާނެ ކަމަށް ޝެވްޗެންކޯ ބުންޏެވެ. އޭނާ ބުނީ އެހެން ވީމާ މިރޭގެ މެޗަށް ތައްޔާރުވާނީ އެހުރިހާ ކަމަކަށް ވަރަށް ރަނގަޅަށް ވިސްނައިގެން ކަމަށެވެ.\nޔޫކްރެއިން އާއި ސްވިޑެންގެ ކުރިމަތިލުންތައް\nމިހާތަނަށް ހަތަރު ފަހަރަކު މި ދެޓީމުން ވަނީ ކުރިމަތިލާފަ އެވެ. މީގެތެރެއިން ތިން މެޗުން ސްވިޑެން ބަލިވިއިރު ސްވިޑެން އަށް މޮޅުވެވުނީ އެންމެ މެޗަކުންނެވެ. އެންމެ ފަހުން ބޮޑު މުބާރާތެއްގައި މި ދެޓީމު ބައްދަލު ކުރީ ޔޫރޯ 2012 ގައެވެ. އެ މެޗުން 2-1 ގެ ނަތީޖާ އަކުން މޮޅުވީ ޔޫކްރެއިން އެވެ.\nސްވިޑެން ޔުކްރެއިން ޔުއެއާފާ ޔޫރޯ 2020\nސެވްޗެންކޯ، ޔުކުރޭން ގޮވައިގެން ކުއާޓާއަށް\nފަސޭހަ މޮޅަކާއެކު އިންގްލެންޑް ސެމީއަށް\n"ބޭނުންވި ކަންތައް ވެއްޖެ، ދެން ލިބޭ އެއްޗަކީ ބޯނަސް"\nޕޮލެންޑް ޔޫރޯ 2020 އަށް އަލްވަދާއު ކިޔައިފި


Sarukaaruge hisaabu jehun goas, Maseeh salaamaihkureveyne kamuge unmeedheh neih! Raajje.mv | Connecting the dots...\nސަރުކާރުގެ ހިސާބުޖެހުން ގޯސް، މަސީހް ސަލާމަތްކުރެވޭނެކަމުގެ އުއްމީދެއް ނެތް!\nމަސީހާ ދެކޮޅު 50 މެންބަރުން އެބަ ތިބި ކަމަށް އިދިކޮޅު ފަރާތްތަކުން ބުނޭ\nމަސީހާ އެއްކޮޅަށް ވޯޓު ދޭން ތިބީ 33 މެންބަރުން\n14 މެންބަރެއްގެ ގޮނޑި ގެއްލުމުގެ ފުރުސަތު އެބަ އޮތް\nއަލީ ޔޫސުފް | AliYooosuf\nކ. މާލެ | 15 ޖުލައި 2017 | ހޮނިހިރު 15:59 | ރިޕޯޓު | 27,801\nމަޖިލީހުގެ މެންބަރުން -- ރާއްޖެއެމްވީ\nރައްޔިތުންގެ މަޖިލީހުގެ ރައީސް އަބްދުﷲ މަސީހްގެ އިތުބާރު ނެތްކަމުގެ މައްސަލަ 45 މެންބަރުންގެ ސޮޔާ އެކު މަޖިލީހަށް ހުށަހެޅުމުން ސިއްސައިގެން ދިޔައީ ހަމައެކަނި ސަރުކާރުގެ ކޯލީޝަނެއް ނޫނެވެ. އިދިކޮޅު ހަރަކާތަށް ތާއީދުކުރާ އެތައް ބަޔަކު ވެސް އެކަމާ މެދު ހައިރާންވިއެވެ. ސަރުކާރާ ދެކޮޅަށް ކަމެއް ކުރެވޭނެ ކަމުގެ އެއްވެސް އުންމީދެއް ނެތިފައި ތިބި އެތައް ބަޔަކަށް އެކަންވީ ވަރަށް ހައިރާންކުރަނިވި ކަމަށެވެ. ހާއްސަކޮށް ކުރިން ހީވެފައި ވެސް ނެތް ބައެއް މެންބަރުން މަސީހާ ދެކޮޅަށް ބިރުކަނޑާލާފައި ބަސްބުނުމުން ގިނަ ބަޔަކަށް އުންމީދު އާވިއެވެ. ނަމަވެސް އެންމެންނަށް ވެސް އެނގޭ ކަމަކީ ސަރުކާރުން އެހާ ފަސޭހައިން އެކަން ދޫކޮށް ނުލާނެ ކަމެވެ. އެކަމުގައި ސަރުކާރަށް ހެދެން އޮތް ހުރިހާ އެއްޗެއް ހަދައި ކުޅެވެން ހުރި ހުރިހާ ކާޑެއް ކުޅޭނެއެވެ. ޖެހެން އޮތް ހުރިހާ ހިސާބެއް ވެސް ޖަހާނެކަން އެއީ އެނގޭ ކަމެކެވެ. ދިވެހި ރައްޔިތުންގެ ނަމުގައި ދައުލަތުގެ ބަންޑާރަ ނައިބު އެދިވަޑައިގެން ސުޕްރީމް ކޯޓުން ބުރާސްފަތި ދުވަހު ނެރުނު ހުކުމަކީ ސަރުކާރުގެ އެންމެ ފަހު ކާޑެވެ. ނަމަވެސް އިދިކޮޅު ފަރާތްތަކުން ބުނަނީ އަދިވެސް ސަރުކާރުގެ ހިސާބު ޖެހުން ގޯސް ކަމަށެވެ.\nސާޅީސް ފަހަކުން ފަށަމާ ހިނގާށެވެ. އެއީ މުޅި މަޖިލީހުގެ ދެބައިކުޅަ އެއްބައެވެ. ނަމަވެސް މަޖިލީހުގެ ރައީސްގެ އިތުބާރު ނެތްކަމުގެ މައްސަލައަށް ވާތީ އާއި އަދި ރިޔާސަތު ބަލަހައްޓަވާތީ ރައީސް އާއި ނައިބު ރައީސް އަށް ވޯޓުގައި ބައިވެރިވަޑައެއް ނުގެންނެވޭނެއެވެ. އޭގެ އިތުރުން ސޮއިކުރެއްވި މެންބަރުންގެ ތެރެއިން އެއް މެންބަރަކު ވަނީ އިދިކޮޅު ފަރާތްތައް އެދޭ ގޮތަށް ވޯޓު ނުދޭނެ ކަމަށް ވިދާޅުވެފައެވެ. އެހެންކަމުން ވޯޓު ނަގާ ދުވަހު ހުރިހާ މެންބަރުން ހާޒިރުވެވަޑައިގެންފި ނަމަ މެޖޯރިޓީއަކީ 42 އެވެ. އިދިކޮޅު ފަރާތްތަކުން މަޖިލީހަށް މައްސަލަ ވެއްދީ ވެސް އެއް އުސޫލަކުން މަޖިލީހުގެ މެޖޯރިޓީއާ އެކުގައެވެ. ދެން އޮތީ ހަމައެކަނި ރަސްމީކޮށްލުމަށްޓަކައި މަޖިލީހުގެ ޖަލްސާގައި ތަޅުމުގައި އެކަން ކުރުމެވެ.\nއިދިކޮޅު ފަރާތްތަކުގެ އެ ރޭވުން ރޫޅާލުމަށް ސަރުކާރުން ފުރަތަމަ މަސައްކަތްކުރީ ސޮއިކުރި މެންބަރުންގެ ތެރެއިން ޕީޕީއެމްގެ މެންބަރުން "މައިތިރި" ކުރުމަށެވެ.\nސޮއިކުރި މެންބަރަކު ލައްވާ އެއީ ފޯޖް ސޮއެއް ކަމަށް ދައްކައި އަދި ރިޝްވަތު ދިން ކަމުގެ ތުހުމަތު އިދިކޮޅު ފަރާތްތަކުގެ ބޮލުގައި އެޅުވުމަށް މަސައްކަތްކުރި ނަމަވެސް އެކަމުގައި އިދިކޮޅު ފަރާތްތައް މިފަހަރު މާ ސްމާޓެވެ. ސޮއިކުރާ މަންޒަރަށް ދަންދެން ހުރީ ރައްކާކޮށްފައެވެ. އެހެންކަމުން ސޮއި ފޯޖްކުރި ކަމަށް ބުނެ ވީޑިއޯ އާންމުކުރި މެންބަރަށް އެންމެ ފަހުން ޖެހިވަޑައިގެންނެވީ އިތުރުފުޅު ހެއްދެވި ކަމަށް މީޑިއާ ކުރިމަތީގައި އެއްބަސްވެވަޑައިގަންނަވާށެވެ. އެހެންކަމުން ސަރުކާރުގެ އެ މަސައްކަތް ކާމިޔާބެއް ނުވިއެވެ.\nސޮއިކުރެއްވި މެންބަރުން މަސީހާ ދެކޮޅަށް ވޯޓު ނުދޭނެ ކަމަށް ސަރުކާރުން ދިޔައީ ވަރަށް ވަރުގަދަ އަށް ބުނަމުންނެވެ. ނަމަވެސް އެއިން މެންބަރަކާ ފޯނުން ވެސް ނުގުޅި އުޅެނިކޮށް އެ މެންބަރުން ވަނީ މަސީހާ ދެކޮޅަށް ވޯޓު ދޭނެކަން ފާޅުކޮށްފައެވެ. އެކަމުގައި ވެސް ސަރުކާރަށް ލިބުނީ ނާކާމިޔާބީއެވެ.\nއެ ބައްޔާ އެކު ސަރުކާރު ކުޅިބައި ބަދަލުކޮށްލިއެވެ. ގޮނޑި ގެއްލުވާލާނެކަމުގެ ބިރު ދައްކަން ފެށިއެވެ. އަދި ޕާޓީ ބަދަލުކޮށްފި ނަމަ ގޮނޑި ގެއްލޭނެ ކަމަށް ކަނޑައެޅުމަށް ސުޕްރީމް ކޯޓަށް މައްސަލަ ވެއްދި އެވެ. މިފަހަރު ވެސް މެންބަރުން މާ ސްމާޓެވެ. މައްސަލައާ އެކު ގޮތެއް ނިންމުމުގެ ކުރިން ޕާޓީން ކެނޑުނުކަން އިއުލާނުކޮށް ސިޓީ ފޮނުވައި އެ ސިޓީ އާންމު ވެސް ކުރީއެވެ. އެހެން ކަމުން ގާނޫނާއި ގަވާއިދުތައް ބުނާ ގޮތުން އެ މެންބަރުންނަކީ އެ ވަގުތުން ފެށިގެން ޕީޕީއެމްގެ މެންބަރުންނެއް ނޫނެވެ.\nހިތުން މޮޅު ނަމަވެސް ދެން ވެސް ސަރުކާރަށް އެޅުނީ ޅަ އެއްޗެކެވެ. ވަކިވި މެންބަރުން ވަކި ނުވާ ކަމަށް ދެއްކުމަށާއި މީގެ އެތައް މަސްތަކެއް ކުރިން ޕާޓީން ވަކިކޮށް ލިޔުން ދީފައިވާ މެންބަރުންގެ މައްސަލަތައް އަލުން ރިވިއުކުރާ ކަމަށް ބުނެ އެމެންބަރުންނަށް ސިޓީ ފޮނުވިއެވެ. ބޭނުމަކީ އެއީ އަދިވެސް ޕީޕީއެމްގެ މެންބަރުން ކަމަށް ހަދައި ސުޕްރީމް ކޯޓުން ދޮންކޮށް ފައްކާކޮށްފައި އޮތް ހުކުމުގެ ތެރެއަށް މެންބަރުން ފައްތައި ގޮނޑި ގެއްލުވާލުމެވެ. ނުވަތަ ބިރު ދައްކައިގެން އެމެންބަރުން މައިތިރިކުރުމެވެ. ނަމަވެސް މިފަހަރު ވެސް ލަނޑުވަނީ ބައިކޮޅަށެވެ. އެއީ ޕީޕީއެމްގެ މެންބަރުން ނޫން ކަން ދިވެހި އެންމެހާ ރައްޔިތުންނަށް ވަރަށް ފާޅުކަން ބޮޑު ގޮތެއްގައި އެނގެއެވެ. ނަމަވެސް ހަޔާތެއް ނެތިއްޔާ ސުޕްރީމް ކޯޓުގެ ގާނޫނުގެ ތެރެއަށް އެ މެންބަރުން ފެއްތިދާނެއެވެ. ހިތާމައަކީ އިންސާފު ހޯދަން ދާނެ ތަނެއް މި ގައުމުގައި މިހާރު ނެތީމައެވެ.\nދެން އޮތް ސުވާލަކީ ޕީޕީއެމްގެ ތެރެއިން "ބަޣާވާތްކޮށް" ނުކުތް މެންބަރުންގެ ގޮނޑި ސަރުކާރުން ގެއްލުވާލައިގެން ވެސް މަސީހް ރައްކާތެރިކުރެވިދާނެތޯއެވެ؟ އެކަމުގެ އެއްވެސް ޔަގީން ކަމެއް ސަރުކާރަކަށް ނެތެވެ. އެއީ ޕާޓީން ވަކިނުވެ ތިބި މެންބަރުންގެ ތެރޭގައި ވެސް އިދިކޮޅަށް ވޯޓު ދޭނެ ނުވަތަ ސަރުކާރުގެ ސިޔާސަތުތަކަށް ނޫނެކޭ ބުނާނެ ފަސް ވަރަކަށް މެންބަރުން އެބަ ތިބި ކަމެވެ. އެހެންކަމުން ސަރުކާރުގެ ދިފާއުގައި މިހާރު ތިބި މެންބަރުންގެ ސީދާ އަދަދު އަންދާޒާކުރަން ސަރުކާރަށް ވެސް ދައްޗެވެ.\nހިސާބުތައް ދައްކާ ގޮތުން މަޖިލީހުގައި މި ވަގުތު އެމްޑީއޭ/ ޕީޕީއެމް ކޯލިޝަންގެ ޖުމްލަ އަދަދަކީ 53 އެވެ. އޭގެ ތެރެއިން 14 މެންބަރެއްގެ ގޮނޑި ގެއްލުވާލައިފި ނަމަ އެ އަދަދު 39 އަށް ވެއްޓެއެވެ. އަދި މަޖިލީހުގެ މެންބަރުންގެ އަދަދު 71 އަށް ވެއްޓޭނެއެވެ. އެހެންކަމުން އަގުލަބިއްޔަތަކީ 36 އެވެ. އޭރުން ފަހުން ޕީޕީއެމްއާ ގުޅިވަޑައިގެންނެވި ހުޅުހެންވޭރު ދާއިރާގެ މެންބަރު ރީކޯ މޫސާ މަނިކާ އެކު ސަރުކާރަށް ނިސްބަތްވާ ތިބޭނީ 40 މެންބަރެކެވެ. ނަމަވެސް މަޖިލީހުގެ ރައީސްގެ ވޯޓު ކަމަށް ވުމުން މަސީހަށް ވޯޓު ނުލެވޭ އިރު ރިޔާސަތު ބަލަހައްޓަވާ މެންބަރުގެ ހައިސިއްޔަތުން މޫސައަކީ ވެސް މި ވޯޓުގައި ބޭކާރު ބޮލެކެވެ. އެހެންކަމުން ޕީޕީއެމްގެ މެންބަރުންގެ ތެރެއިން ވޯޓުގައި ބައިވެރިވެވޭނީ 38 މެންބަރަކަށެވެ.\nއިދިކޮޅު ފަރާތްތަކުން ޖަހާ ހިސާބު ދައްކާ ގޮތުން މީގެ ތެރެއިން ފަސް މެންބަރަކު މަޖިލީހުގެ ތަޅުމުގައި ސަރުކާރާ ދެކޮޅަށް ވޯޓު ދޭނެއެވެ. އޭގެ އަލާމާތްތައް ވެސް ދަނީ ފެންނަމުންނެވެ. ބައެއް މެންބަރުން ފާޅުގައި ސަރުކާރުގެ ސިޔާސަތުތަކަށް ދަނީ ފާޑު ވިދާޅުވަމުންނެވެ. ސުޕްރީމް ކޯޓުގެ ހުކުމާ އެކު ޕީޕީއެމް/އެމްޑީއޭ ކޯލިޝަންގެ ތެރޭގައި ވަނީ ވަރުގަދަ ޒުވާބެއް ވެސް އުފެދި ބައިބައި ވެފައެވެ. މެންބަރުންތަކެއްގެ ގޮނޑި ގެއްލުވާލައިފި ނަމަ އެ މީހުންނަށް ވާގިވެރިވާނެ އިތުރު ބައިވެރިންތަކެއް އެ ކޯލިޝަންގެ ތެރޭގައި ތިބޭނެކަން ޔަގީނެވެ. އެހެންކަމުން އިދިކޮޅު ފަރާތްތަކުން ބުނާ ގޮތަށް ފަސް މެންބަރަކު މަސީހާ ދެކޮޅަށް ވޯޓު ދޭ ނަމަ ޕީޕީއެމް ކޯލިޝަންގެ އަދަދު 33 އަށް ދަށްވާނެއެވެ. އިދިކޮޅުގައި 38 މެންބަރުން އޭރު ތިބޭނެއެވެ. އޭގެ ތެރެއިން ކުރިން ވަކިކުރި ނަމަވެސް ވަކިނުވާ ކަމަށް ޕީޕީއެމް އިން ބުނާ ދިއްގަރު ދާއިރާގެ މެންބަރު ފާރިސް މައުމޫނާއި ތުލުސްދޫ ދާއިރާގެ މެންބަރު މުހައްމަދު ވަހީދު އިބްރާހީމް އާއި ވިލިނގިލި ދާއިރާގެ މެންބަރު ސައުދު ހުސައިން އަދި މަޑުއްވަރީ ދާއިރާގެ މެންބަރު މުހައްމަދު އަމީތު އަހްމަދު މަނިކްގެ ގޮނޑި ގެއްލުވާލައިފި ނަމަ އެ އަދަދު 34 އަށް ދަށްވާނެއެވެ. އެއް ވޯޓުން ކުރި ލިބޭނީ އިދިކޮޅަށެވެ. އެހެންކަމުން މަސީހް ސަލާމަތްކުރެވިދާނެ ކަމުގެ އެއްވެސް ޔަގީން ކަމެއް ސަރުކާރަށް ހަގީގަތުގައި ނެތެވެ.\nދެން އޮތް ހަމައެކަނި މަގަކީ މެންބަރުންތަކެއް ހައްޔަރުކޮށް ނުވަތަ މާމިނގިލީ ދާއިރާގެ މެންބަރު ގާސިމް އިބްރާހީމްގެ މައްޗަށް ފަށާފައިވާ ޝަރީއަތް ރާސްޓަސް ކިޔާފައި 24 ވަނަ ދުވަހުގެ ކުރިން ހުކުމްކޮށް ޖަލަށް ލުމެވެ. އެ ނޫން އެއްވެސް މަގެއް މިފަހަރު ސަރުކާރަކަށް ނެތެވެ. ޝަރުއީ ދާއިރާ އާއި މިނިވަން މުއައްސަސާތަކާއި ފުލުހުން ފަދަ ތަންފީޒީ އިދާރާތަކާއި ފަހު ބަސް ބުނާ ސުޕްރީމް ކޯޓުގެ އެހީތެރިކަމާ އެކު ސަރުކާރުން ޖަހާ ހިސާބުގައި ބޮޑެތި ގޯސްތަކެއް އަދިވެސް އެބަހުއްޓެވެ.\nޕީ ޖީ ގްރޫޕްގަ އެއްވެސް މަސްއަލައެއް ނޫޅޭ މުޅިން ޕްރޮޕަގެންޑާ\nޙ ޟ ދ\nމި ޕްރޮޖެކްޓުގެ މަސައްކަތް ހަވާލުކޮށްފައިވަނީ ރާއްޖޭގައި އެންމެ ދުވަސްވީ އަމިއްލަ ކުންފުނި، އެލިއާ ކޮންސްޓްރަކްޝަނާއެވެ. މި މަސައްކަތް 18 މަސްދުވަހުގެ ތެރޭގައި ނިންމުމަށް ޝަރުތުކޮށް އެލިއާ އާއި ހަވާލުކުރީ 161.8 މިލިއަން ރުފިޔާއަށެވެ!؟ އައްޑޫ ސިޓީގައި 100 އެނދުގެ ހޮސްޕިޓަލް ހެދުމަށް ސަރުކާރުން ނިންމާފައިވަނީ ހިތަދޫގައި ހަދާފައިވާ އިކުއެޓޯރިއަލް ކޮންވެންޝަން ސެންޓަރު (އީސީސީ) ޓާޝިއަރީ ހޮސްޕިޓަލަކަށް ބަދަލުކޮށްގެންނެވެ!؟ އައްޑޫގައި ޤާއިމުކުރުމަށް ހަމަޖެހިފައިވާ 100 އެނދުގެ ހޮސްޕިޓަލް އެޅުމަށްޓަކައި ކުރަން ޖެހޭ އަސާސީ މަސައްކަތްތަކުގެ ތެރެއިން ބިން ސާފުކުރުމާއި ފައިސާ ހޯދުން ފަދަ މަސައްކަތްތައް ވަނީ މީގެ ކުރިން ކޮށްފައެވެ. އެގޮތުން ސައުދީ ފަންޑުން 12.5 މިލިޔަން ޑޮލަރާއި އޯޕެކް ފަންޑުން 8.5 މިލިޔަން ޑޮލަރު މި ސަރުކާރުން ލޯނުއެހީގެ ގޮތުގައި ހޯދާފައި ވެއެވެ!؟\nSarukaarah magu dhakkai dheny.mi noosverin.i\nމިލިޔުން ނޫސްވެރިޔާ ހުކުމްއަށް ވިސްނާ އަދި5ފަހަރު ކިޔާލާބަލަ އޭގައި ނެތޭ އަމިއްލަގޮތުން ހޮވުނު މީހުންގެ ވާހަކައެއް މައްސަލާގެ ބާވަތަކީވެސް ވޯޓްދިން މީހުންގެ ހައްޤް ހޯދާދިނުން ކަމަށްވާއިރު ހުކު،ްގައިވެސް އެއޮތީ ޕާޓީއަކުން ކުރިމަތހިލާ ހޮވުނުމީހުންގެ ވާހަކައޭ އެހެންވީމަ އަމިއްލަގޮތުން ހޮވުނުމެންބަރުން ދެއިރު ދެދަޅައަށް ބަދަލްވިޔަސް އޯކޭ ކޯންޗެއް ބަލަަގެންތަ ތިޔަނޫސްލިޔަނީ


SunOnline: Mihaaru komme masveriyakah 22,000 rufiyaa libey: Minister\nޝަފްނާ ހުސައިން 24 Dec 2020, 17:00\nމިނިސްޓަރު ޒަހާ ވަހީދު -- ސަން ފޮޓޯ/ ފަޔާޒު މޫސާ\nމަސް ގަނެވޭނެ އެންމެ ދަށް އަގު ނުވަތަ ފްލޯ ޕްރައިސް 13 ރުފިޔާއަށް ބަދަލުކުރި ފަހުން މިހާރު ކޮންމެ މަސްވެރިޔަކަށް ވެސް ފަހި މޫސުމެއްގައި 22،000 ރުފިޔާ ލިބޭނެކަމަށް ފިޝަރީޒް މިނިސްޓަރު ޒަހާ ވަހީދު ވިދާޅުވެއްޖެ އެވެ.\nރޭ ރާއްޖޭ ޓީވީގެ ޕްރޮގްރާމެއްގައި ވާހަކަދައްކަވަމުން މިނިސްޓަރު ވިދާޅުވީ މި ސަރުކާރު އައިއިރު މިފްކޯ ވަރަށް ބޮޑަށް ދަރަނިވެރިވެ، މަސްވެރިންނަށް ފައިސާ ދޫނުކުރެވި ހުރި ކަމަށެވެ.\nނަމަވެސް މި ސަރުކާރު އައިސް މަސްވެރިންނަށް ފައިސާ ދީ، މަސްވެރިންގެ ޝަކުވާތަކަށް ހައްލު ހޯދުމަށް މަސައްކަތް ފަށާފައިވާ ކަމަށެވެ.\nމިނިސްޓަރު ވިދާޅުވީ މަސްވެރިން ބާނާ މަސް ރައްކާކުރާނެ ކެޕޭސިޓީއެއް ނެތް ކަމަށާއި، މިއަދާ ހަމައަށް ވެސް އޮތީ އެހާލަތުގައި ކަމަށެވެ.\nމިނިސްޓަރު ވިދާޅުވީ އަންނަ އަހަރު ފެލިވަރާއި ކޫއްޑޫ ގެ ސްޓޯރޭޖު ކެޕޭސިޓީ އިތުރު ކުރެވި، މަސްވެރިންނަށް ދިމާވާ މައްސަލަތަކާއި މަސްވެރިންގެ ޝަކުވާތަކަށް ހައްލު ލިބިގެންދާނެ ކަމަށެވެ.\nމިނިސްޓަރު ވިދާޅުވީ ސަރުކާރު އައި އިރު މަސް ގަނެވޭނެ އެންމެ ދަށް އަގަކީ އަށް ރުފިޔާ ނަމަވެސް މިހާރު އެ އަދަދު 13 ރުފިޔާއަށް މަތިކޮށްފައިވާ ކަމަށެވެ. އެ ބަދަލު ގެނައުމުގެ ބޭނުމަކީ މަސްވެރިން ބިކަވެގެން ނުދާނެކަން ޔަގީންކުރުން ކަމަށް މިނިސްޓަރު ވިދާޅުވި އެވެ.\n"ކުރީގަ އޮތް ގޮތަށް ބަލައިފިކަމަށް ވާނަމަ، ފްލޯ ޕްރައިސް އަކީ އަށް ރުފިޔާ ކަމަށް ބަލައިފި ކަމަށް ވާނަމަ ގާތްގަނޑަކަށް މަސްވެރިއަކަށް ލިބެނީ މަހެއްގެ މައްޗަށް 11500 ރުފިޔާ. މިހާރު އަޅުގަނޑުމެންގެ ފްލޯ ޕްރައިސް ހެދީމަ 22،000 ރުފިޔާ މަސްވެރިއަކަށް ޖެހޭނެ،" ޒަހާ ވިދާޅުވި އެވެ.\nމިނިސްޓަރު ވިދާޅުވީ 22،000 ރުފިޔާ އަކީ ފަހި މޫސުމެއްގައި ރަނގަޅު އަދަދެއް ކަމަށާއި، މަސްވެރިކަމުގައި ވެސް ދަތި މޫސުން އަންނާނެ ކަމަށެވެ.\nއެހެން ނަމަވެސް އަހަރުގެ ގިނަ މަސްތަކެއްގައި މަސްވެރިކަން ރަނގަޅު ކަމަށް މިނިސްޓަރު ވިދާޅުވި އެވެ.


SAARC Literary Award Dhivehi Bahuge Academyge Raees Ashraf Ali ah Libivadaigenfi – Iru\nސާކު ލިޓްރަރީ އެވޯޑު ދިވެހިބަހުގެ އެކެޑަމީގެ ރައީސް އަޝްރަފް ޢަލީއަށް ލިބިވަޑައިގެންފި\nދެކުނު އޭޝިޔާގެ އަދަބީ މަހާސަމާގައި ސާކު ލިޓްރަރީ އެވޯޑު ދިވެހިބަހުގެ އެކެޑަމީގެ ރައީސް އަޝްރަފް ޢަލީއަށް ދެއްވައިފިއެވެ.\nމި އެވޯޑު ދީފައިވަނީ މިހާރު އިންޑިއާގެ ނިއުދިއްލީގައި ކުރިއަށްދާ ދެކުނު އޭޝިޔާގެ އަދަބީ މަހާސިންތާގެ ތެރެއިންނެވެ. މި އެވޯޑަކީ އަދަބިއްޔާތަށް ޚިދުމަތްކުރާ ފާރާތްތަކުގެ އަގުވަޒަންކޮށް ކޮންމެ އަހަރަކުވެސް ދެމުން ގެންދާ އެވޯދެކެވެ. މިގޮތުން މިއަހަރުގެ މި އެވޯޑު އަޝްރަފުގެ އިތުރުން އިތުރު ދެ ބޭފުޅަކަށް ވަނީ ލިބިފައެވެ. މިއަހަރުގެ މިއެވޯޑު އަޝްރަފަށް ލިބިފައިވަނީ އޭނާ ލިޔެފައިވާ ފޮތްތަކާއި ލިޔުންތަކާއި ކިޔަވައިދިނުމާއި އަދަބިއްޔާތު ކުރިއެރުވުމަށް ކޮށްފައިވާ މަސައްކަތްތަކުގެ އަގުވަޒަންކޮށްފައެވެ. މިއީ މި އެވޯޑު ދިވެއްސަކަށް ލިބުނު ފުރަތަމަ ފަހަރެވެ.\nމި މަހާސިންތާއަކީ ސާކު ޤައުމުތަކުގެ ލިޔުންތެރިންނާއި އަދަބިއްޔާތާ ބެހޭ ޖަމްޢިއްޔާއިން އިންތިޒާމްކޮށްގެން މިމަހުގެ 20 ވަނަ ދުވަހުގެ ނިޔަލަށް ކުރިއަށްގެންދާ މަހާސިންތާއެކެވެ. މި މަހާސިންތާ ފެށުމުގެ ރަސްމިއްޔާތުގައި ވަނީ ދިވެހިބަހުގެ އެކެޑަމީގެ ރައީސް ތަޤްރީރުކުރައްވާފައެވެ.\nމި މަހާސިންތާގައި ރާއްޖެއިން ކަރުދާހެއް ހުށައެޅުމަށްވެސް ވަނީ ހަމަޖެހިފައެވެ. ރާއްޖެއިން ހުށައަޅާ ކަރުދާހަކީ ރާއްޖޭގައި އަދަބިއްޔާތުގެ މިހާރުގެ ހާލަތާއި އަދަބިއްޔާތު ކުރިއެރުވުމަށް ހުރި ގޮންޖެހުންތަކާއި އަދަބިއްޔާތު ކުރިއެރުވުމަށް ހުރި ފުރުޞަތުތަކާ ގުޅޭގޮތުންނެވެ. މީގެ އިތުރުން މި މަހާސިންތާގައި ރާއްޖެއިން ޅެމެއް ހުށައެޅުމަށް ވެސް ވަނީ ހަމަޖެހިފައެވެ.\nފެޝަންގައި ޕީސީއާއި އެކު ކުރެވުނު ތަޖުރިބާ ކަންގަނާ ހިއްސާކޮށްފި


Raees misaalu jehssevi Nareesh, phone akah faisaa nudhakkaigen court ah\nރައީސް މިސާލު ޖެއްސެވި ނަރީޝް ފޯނަކަށް ފައިސާ ނުދައްކައިގެން ދައުވާކޮށްފި\nރައީސް އަބްދުﷲ ޔާމީން އަބްދުލްގައްޔޫމް އާއި އަހްމަދު ނަރީޝް (ވ)\nހައުސިން މިނިސްޓްރީގެ ކޯޑިނޭޓަރު އަހްމަދު ނަރީޝް، އިންސްޓޯލްމަންޓަށް ނެގި ފޯނަކަށް ފައިސާ ނުދައްކައިގެން ކުންފުންޏަކުން އޭނާގެ މައްޗަށް ސިވިލް ކޯޓްގައި ދައުވާއެއް ކޮށްފި އެވެ.\nގއ. ކޮލަމާފުށީ، ފެނިގެއްލިދާގެ، ނަރީޝްގެ މައްޗަށް ކުރަނީ މަސައްކަތާއި މުދަލާއި ހިދުމަތުގެ އަގު ހޯދުމަށް އެދި ހުށަހެޅި މައްސަލައެއްގެ ދައުވާ އެވެ. އެއީ ކޯޑިނޭޓަރު ނަރީޝްކަން ވަނީ ޔަގީންވެފަ އެވެ. ސިވިލް ކޯޓްގެ ތާވަލްގައިވާ ގޮތުގައި، ނަރީޝްގެ މައްޗަށް އުފުލާފައިވާ އެ ދައުވާގެ މައްސަލަ ތާވަލްކޮށްފައި އޮތީ މިއަދު ހެނދުނު 9:50 އަށެވެ. އެހެން ނަމަވެސް އެ މައްސަލަ ކުރިއަށް ދިޔަ ކަމެއް ނޭނގެ އެވެ.\nސިވިލް ކޯޓްގެ ތާވަލްގައިވާ ގޮތުގައި އޭނާގެ މައްޗަށް އެ ދައުވާ އުފުލާފައި ވަނީ، އެޕަލްގެ ރާއްޖޭގެ ޑިސްޓިރުބިއުޓާ، ސޮފްޓް ޓަޗް މޯލްޑިވްސް ޕްރައިވެޓް ލިމިޓެޑުންނެވެ. އެ ކުންފުނިން ދައުވާ ކުރާ ސަބަބެއް ކަމަށް، "އަވަސް"އަށް ޔަގީން ވެފައި ވަނީ ނަރީޝްއަށް އެ ކުންފުނިން ދޫކޮށްފައިވާ ފޯނަކަށް ފައިސާ ދައްކާފައި ނުވުމެވެ.\nއަވަސް އިން ގުޅުމުން ނަރީޝް ވިދާޅުވީ އެފަދަ ދައުވާއެއް އޭނާގެ މައްޗަށް ކޮށްފައިވާކަން އަދި އެނގިފައި ނެތް ކަމަށެވެ. އަދި އެއީ އޭނާގެ އާއިލާގެ މެމްބަރަކު އޭނާގެ ނަން މަތީގައި ނަގާފައިވާ ފޯނަކަށްވެސް ވެދާނެ ކަމަށް ނަރީޝް ވިދާޅުވި އެވެ.\nނަރީޝްގެ މައްޗަށް މިފަދަ ދައުވާއެއް އައިރު، ޕީޕީއެމްއިން ސައިޒު ދައްކާލުމަށް ބޭއްވި ބޮޑު ޖަލްސާގައި ރައީސް އަބްދުﷲ ޔާމީން އަބްދުލްގައްޔޫމް ވަނީ ވަޒީފާއެއް ނުލިބިފައި ތިބޭ ޒުވާނުން ހޯދުނު ގޮތަކަށް ފައިސާ ހޯދައިގެން ކޮންމެހެން ކުރަންޖެހޭ ކަމެއް ކުރާނެ ކަމަށް ވިދާޅުވެފައި އެވެ.\nރައްޓެހިވެގެން އުޅޭ ކުއްޖާއަަށް ފޯނެއް ދިނުމާއި ބެހޭގޮތުން ވާހަކަދައްކަވަމުން މިސާލެއްގެ ގޮތުގައި ނަރީޝްގެ ނަން ރައީސް ބޭނުންކުރެއްވި އެވެ.\n"އެމީހަކު ބޭނުންވާ ކަމަކަށް ފައިސާ ނުލިބިއްޖިއްޔާ އެކަމަކު އެކަމަކީ ކުރަންޖެހޭ ކަމަކަށް ވެއްޖިއްޔާ، އާ މިއޮށް ގާލް ފްރޭންޑް ކަޓަނީ. އެހެން މީހަކު އެއޮށް އޮފާ ކުރަނީ މޯބައިލް ފޯނު. ދެން ނަރީޝްއަށް މަޖްބޫރު ވާނީ ކޮންކަމެއްތޯ؟ ނަރީޝްއަށް ކުރަން މަޖްބޫރުވަނީ ބެގް ބޮރޯ އޯ ސްޓީލް. ހޯދުނު ގޮތަކަށް މޮބައިލް ފޯނު ހޯދައިދޭން،" އެ ޖަލްސާގައި ރައީސް ޔާމީން ވިދާޅުވި އެވެ.\nޖަލުތައް ބަލަހައްޓަން ތިބީ އެކްޓިވިސްޓުން: ޕީޕީއެމް\nޕީޕީއެމްގެ ޕީޖީ ލީޑަރު ކަމަށް ސަލީމް


ދަސްވާރު ޕްރޮގްރާމް އުވާލާ “ހުނަރު” ޕްރޮގްރާމެއް ފަށަނީ – Dhen.mv\nJanuary 24, 2020 - 10:30 pm\nސްކޫލްތަކުގައި ހިންގަމުންދާ ދަސްވާރު ޕްރޮގްރާމް އިތުރަށް ކުރިއަށް ނުގެންދިއުމަށް އެޑިއުކޭޝަން މިނިސްޓްރީން ނިންމައިފި އެވެ.\nމިނިސްޓްރީން މިއަދު ނެރުނު ނޫސް ބަޔާނެއްގައި ބުނެފައިވަނީ، ދަސްވާރު ޕްރޮގްރާމް ހިންގުން ހުއްޓާލާފައިވަނީ، ތައުލީމީ ގޮތުން ބަޔަކު ދަށް ކަމަށް ފާހަގަކުރާ ދަރިވަރުންނަށް ކަމުގައި ވުމުން އޭގެ ނޭދެވޭ އަސަރު ގިނަ ދަރިވަރުންނަށް ކޮށްފައިވާތީ ކަމަށެވެ. އަދި، ދަސްވާރު ނިންމާ ބައެއް ދަރިވަރުންނަށް މަސައްކަތަށް ބޭނުންވާ ފެންވަރަށް ލިޓްރަސީ އާއި ނިއުމަރަސީ ނޭނގުމުގެ ސަބަބުން ދަތިތަކެއް ދިމާވާތީ ކަމަށެވެ.\nދަސްވާރަށް ބައެއް ދަރިވަރުން ލާފައިވަނީ އެންމެ އެދެވޭ ގޮތެއްގައި ނޫން ކަމަށާއި ސްކޫލް ތަކުގެ ނަތީޖާ މަތިކުރުމަށް ގައުމީ މަންހަޖުގައި ހިމެނޭ މުހިއްމު މާއްދާތައް ނުކިޔަވާ ދަސްވާރު ހެދުން މަޖުބޫރު ކޮށްފައިވާ ކަމަށް އެޑިއުކޭޝަނުން ބުންޏެވެ.\n"މި ކަމުގެ ސަބަބުން ދަރިވަރުންގެ ސާނަވީ ތައުލީމުގެ މަރުހަލާއަށސް ވަރަށް ނޭދެވޭ އަސަރު ކުރޭ. އަދި ގްރޭޑް 10 ގައި ދަސްވާރު ޕްރޮގްރާމް ހެދޭކަން އެނގުމުން ދަށް ގްރޭޑްތަކުގައިވެސް ދަރިވަރުން ކިޔެވުމަށް ސަމާލުކަން ނުދީ ލުއި ގޮތަކަށް ސާނަވީ މަރުހަލާ ނިންމާކަން ފާހަކަ ކުރެވިފައިވޭ،" އެ ބަޔާނުގައިވެ އެވެ.\nދަސްވާރު ޕްރޮގްރާމް ހިންގި ބައެއް ސްކޫލްތަކުގައި އެ ޕްރޮގްރާމް ރަނގަޅަށް ހިންގާފައިވާތި އެކަންވެސް މިނިސްޓްރީން ވަނީ ފާހަގަކޮށްފަ އެެވެ. އަދި، މި ޕްރޮގްރާމް އުވާލި ކަމުގައި ވިޔަސް ހުނަރު ޕްރޮގްރާމެއް އުފައްދާ އެކަމަށް ވާންޖެހޭ ތައްޔާރީތައް ވަމުން އަންނަ ކަމަށްވެސް ވަނީ ބުނެފަ އެވެ.\n"އަމާޒަކީ ގިނަ ފަރާތްތަކުންގެ ލަފަޔާ އިރުޝާދުގެ އަލީގައި ކޮންމެ ކުއްޖަކަށްވެސް ދިރިއުޅުމަށް ބޭނުންހިފޭ ހުނަރު ޕްރޮގްރާމެއް ކުރިއަށްގެންދިޔުން. މިކަމަށް ވާންޖެހޭ ތައްޔާރީތައް ވަނީ ފެށިފައި،"\nއަލަށް ފަށަން ނިންމާފައިވާ ހުނަރު ޕްރޮގްރާމާ ގުޅޭ އިތުރު މައުލޫމާތެއް ނުދެ އެވެ. އެހެންނަމަވެސް، ރައީސް ނަޝީދުގެ ސަރުކާރުގައި ވަޒީފާގެ ބާޒާރުގައި ބިދޭސީންގެ ބަދަލުގައި ޒުވާނުން ނެރުމަށް ހުނަރު ނަމުގައި ޕްރޮގްރާމެއް ހިންގި އެވެ.\nނިމި ދިޔަ ސަރުކާރުގައި ގްރޭޑް 10 އަކަށް ހާއްސަކޮށް ފެށި ދަސްވާރު ޕްރޮގްރާމް ވަނީ އަތޮޅުތެރޭގައިވެސް ހިންގާފަ އެވެ. އަމިއްލަ ކުންފުނިތަކާ ގުޅިގެން ހިންގި މި ޕްރޮގްރާމްގެ ދަށުން ތަމްރީން ހޯދާފައި ތިބި ގިނަ ކުދިންނަށް ވަޒީފާ ލިބިފައިވާ ކަމަށްވެސް ކުރީގެ އެޑިއުކޭޝަން މިނިސްޓަރު ޑރ. އައިޝަތު ޝިހާމް ވަނީ ވިދާޅުވެފަ އެވެ.\nދަސްވާރާއި ބީޓެކް ތައާރަފް ކުރުމުން ސަރުކާރަށް ފާޑުކިޔުންވެސް އަމާޒުވި އެވެ. އެއީ، މި ޕްރޮގްރާމްތައް ތައާރަފް ކުރީ އޯލެވެލް އިމްތިހާނުގައި ރާއްޖޭގެ ޖުމްލަ ނަތީޖާ ރަނގަޅު ކުރަން ކަމަށް ބުނެ އެވެ. އަދި، ނަތީޖާ ދަށް ކުދިން ބާކީ ކުރުމަށް ކުރި ކަމެއް ކަމަށްވެސް ބައެއް މީހުން ދެކެ އެވެ. އެހެންނަމަވެސް، މަސައްކަތްތެރިކަން ދަސްކޮށްދޭން ފެށި މި ޕްރޮގްރާމަށް ގިނަ ބަޔެއްގެ ތަރުހީބު ވެސް ލިބުނެވެ.


މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތުގެ ތެރެއިން ނ. މާފަރު ޕޮލިސް ސްޓޭޝަނާއި، ގއ. ވިލިނގިލި ޕޮލިސް ސްޓޭޝަން އަދި ތ. ހިިރިލަންދޫ ޕޮލިސް ސްޓޭޝަނުން ހިންގި މަސްތުވާތަކެތީގެ އޮޕަރޭޝަންތަކެއްގައި ތިން މީހަކު ހައްޔަރުކޮށް އެ މައްސަލަތައް ފުލުހުން ތަހުގީގުކުރަން ފަށައިފިއެވެ.\nމި މައްސަލަތަކުގައި ހައްޔަރު ކޮށްފައިވަނީ 21 އަހަރުގެ ފިރިހެނަކާއި 23 އަހަރުގެ ފިރިހެނެއްގެ އިތުރުން 26 އަހަރުގެ ފިރިހެނެކެވެ. މި ތިން މީހުންނަކީ ވެސް ދިވެހިންނެވެ. މި ތިން މީހުންގެ ތެރެއިން 21 އަހަރުގެ މީހާ ހައްޔަރު ކޮށްފައިވަނީ ގއ. ވިލިނގިލި ޕޮލިސް ސްޓޭޝަނާއި ފުލުުހުންގެ އިންޓެލިޖެންސް ގުޅިގެން ހިންގި އޮޕަރޭޝަނުގައި މި މަހުގެ 21 ވަނަ ދުވަހުގެ ވަގުތެއްގައެވެ. އޭނާ ހުއްޓުވައި ބަލައިފާސްކުރިއިރު އޭނާގެ އަތުން މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ހަތަރު ސެލޯފިންކޮޅު ފެނިފައިވެއެވެ.\nނ. މާފަރަށް މަސްތުވާތަކެތި އެތެރެކުރަން އުޅޭކަަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މާފަރު ޕޮލިސް ސްޓޭޝަނާއި މަނަދޫ އަދި ލަންދޫ ޕޮލިސް ސްޓޭޝަން ގުޅިގެން ހިންގި އޮޕަރޭޝަނުގައި މި މަހުގެ 19 ވަނަ ދުވަހުގެ 17:00 ހާއިރު 23 އަހަރުގެ މީހަކާއި 26 އަހަރުގެ މީހަކު ކަނޑުމަތިން ހައްޔަރު ކޮށްފައިވެއެވެ. އަދި އެވަގުތު އެމީހުންގެ އަތުން މޫދަށް އެއްލާލި ފުޅިއެއް ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ދެ ރަބަރު ޕެކެޓު ފެނިފައިވެއެވެ.\nއޭގެ އިތުރުން މާލޭން ފުރައިގެން ތ. ހިރިލަންދުއަށް ދަތުރުކުރި ދޯންޏަކުން މަސްތުވާތަކެތި ގެންދާކަމަށް ފުލުހުންނަށް ލިބުނު މައުލޫމާތަކާ ގުޅިގެން ހިރިލަންދޫ ޕޮލިސް ސްޓޭޝަނުން ހިންގި އޮޕަރޭޝަނުގައި އެ ދޯނި ބަލައިފާސްކޮށް މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ދެ ރަބަރު ޕެކެޓު ހޯދާފައިވެއެވެ. ނަމަވެސް މި މައްސަލައާ ގުޅިގެން މިހާތަނަށް އެއްވެސް މީހަކު ހައްޔަރު ކޮށްފައެއް ނުވެއެވެ.


ސްކޫލު ދައުރުގައި ކަނޑައެޅި އަމާޒާއިއެކު، އައިޕީޔޫގެ އެންމެ މުހިންމު ކޮމެޓީއަށް ސްކޫލު ދައުރުގައި ކަނޑައެޅި އަމާޒާއިއެކު، އައިޕީޔޫގެ އެންމެ މުހިންމު ކޮމެޓީއަށް\nސްކޫލު ދައުރުގައި ކަނޑައެޅި އަމާޒާއެކު، އައިޕީޔޫގެ އެންމެ މުހިންމު ކޮމެޓީއަށް\nހިއުމަން ރައިޓްސް އެންޑް ޖެންޑަރ ކޮމިޓީގެ މުޤައްރިރު ޖީހާން މަޙުމޫދު ކޮމިޓީގައި\nޖީހާން މަހްމޫދު ސްކޫލްދައުރު\nއެންމެބޮޑު އަމާޒަކީ އިންޓަރ ޕާލިމެންޓްރީ ޔޫނިއަންގެ (އައިޕީޔޫ)ގެ ޑިމޮކްރަސީ އެންޑް ހިއުމަން ރައިޓްސް ކޮމެޓީގައި ރާއްޖެއިން ހާސިލް ކުރަން ބޭނުންވާ ކަންކަން ހާސިލް ކުރުންކަމުގައި ރައްޔިތުން މަޖިލީހުގެ ހިންނަވަރު ދާއިރާގެ މެމްބަރު ޖީހާން މަހްމޫދު ވިދާޅުވެއްޖެއެވެ. އިންސާނީ ހައްގުތަކާއި، ޑިމޮކްރަސީގެ އަސާސްތައް ނެގެހެއްޓުމަށް ސްކޫލު ދައުރުގައި ޝައުގުވެރިކަން އުފެދުނު ޖީހާއަކީ މިދާއިރާއިން ގިނަ ކާމިޔާބީތަކެއް ހާސިލް ކުރަމުންދާ ކަނބަލެކެވެ.\n1990ގެ އަހަރުތަކުގައި އިންޑިޔާގައި ތައުލީމް ހާސިލް ކުރަމުންދިޔައިރު، ޖީހާން އަކީ އިންސާނީ ހައްގުތަކާއި، ޑިމޮކްރަސީގެ މިމަސައްކަތުގައި އެއްވެސް ޝައުގުވެރިކަމެއް އޮތް، އަދި އެދާއިރާއިން ކިޔަވަމުންދިޔަ ބޭފުޅެއްވެސް ނޫނެވެ. ނަމަވެސް އިންޑިއާގައި ތައުލީމް ހާސިލްކުރި ޔުނިވަރސިޓީން، އޭރު ތައުލީމު ހާސިލް ކުރަމުންދިޔަ ދާއިރާއިން ޑިގްރީ ހާސިލް ކުރުމަށް ކަނޑައެޅި ޝަރުތުތަކުގެ ތެރޭގައި 200 ގަޑިއިރު ދަރުމަވެރި މަސައްކަތް ކުރަންޖެހުނެވެ.\nމިމަސައްކަތުގައި ޖީހާންއަށް އަދަކުރަންޖެހުނީ އިންޑިއާގެ މަގުމަތިވެފައިވާ ކުޑަކުދިންނަށް ތައުލީމް ހާސިލްކޮށް ދިނުމުވެ. ޖީހާން ފާހަގަކުރައްވާ ގޮތުގައި މިމަސައްކަތަކީ ހަނގުރާމަވެރި ސަރަހައްދެއް ފިޔަވައި އެންމެ ދަތި ހާލުގައި މީހުން ދިރިއުޅުނު ސަރަހައްދު ކަމުގައި އޭރު ސިފަކުރެވުނު ކަމަށެވެ. އަދި މިމަސައްކަތާއެކު އިންސާނީ ހައްގުގެ ދާއިރާއަށް ޚިދުމަތް ކުރުމުގެ ޝައުގުވެރިކަން އުފެދި، އެދާއިރާއިން ތައުލީމު ހާސިލުކުރައްވާފައިވާކަމަށެވެ.\n"އަޅުގަނޑަށް ލައްވާލީ އިންޑިޔާގެ ސްލަމްއެއް. މަގުމަތިވެ، ގެދޮރުހަދައިގެން ތިބޭ މީހުންގެ ކަންކަން ބެލެހެއްޓުން. އެތާތިބޭ ކުޑަކުދިންނަށް ކިޔަވައިދޭން އަޅުގަނޑަށް ދާންޖެހުނީ. އެހާލަތަކީ އިންސާނުން އެންމެ ހާލުގައި އުޅެމުންދާތަން ފެންނާނެ އެއްހާލަތު. ހަނގުރާމަވެރި މައިދާނެއް ނަގާފައި ފެންނާނެ އެންމެ ދަތިހާލަތު. 200 ގަޑިއިރު ހަމަވިއިރު، މުޅި މަސައްކަތް އެކީ ބަދަލުވުމުގެ ޝައުގުވެރިކަން ދިޔަ އެކަމަށް." ޖީހާން ވިދާޅުވިއެވެ.\nއިންސާނީ ހައްގުތަކަށް ޖީހާން ގެންދަވަނީ އެދުވަހުން ފެށިގެން ގިނަ މަސައްކަތްތަކެއް ކުރައްވަމުންނެވެ. އޭގެ ނަތީޖާއެއްގެ ގޮތުން ޖީހާން ވަނީ ހިއުމަން ރައިޓްސް ކޮމިޝަންގެ އިސް މަޤާމުތަކެއްވެސް ފުރުއްވާފައެވެ. އަދި މިވަގުތު މަޖިލީހުގެ ހިންނަވަރު ދާއިރާގެ މެމްބަރުވެސް މެއެވެ. މަޖިލިސް ތެރެއިންވެސް ޖީހާންއަށް މިދާއިރާއިން ކުރިއަށް ދިއުމަށް ވަނީ ތަނަވަސް ފުރުސަތުތަކެއް ހުޅުވިފައެވެ. ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމެޓީގެ މުޤައްރިރަކީވެސް ޖީހާންއެވެ.\nއިންސާނީ ހައްގުތަކުގެ ދާއިރާއިން ރާއްޖެއަށް ގިނަ ކާމިޔާބީތަކެއް ހާސިލްކޮށް، ރާއްޖޭގެ އިންސާނީ ހައްގުތަކާއި، ޑިމޮކްރަސީ ހަރުދަނާ ކުރުމަށް ޖީހާން ވަނީ އިންޓަރ ޕާލިމެންޓްރީ ޔޫނިއަންގެ (އައިޕީޔޫ)ގެ ޑިމޮކްރަސީ އެންޑް ހިއުމަން ރައިޓްސް ކޮމެޓީގެ މެމްބަރުކަމަށް އިންތިޚާބު ވެފައެވެ. ޖީހާއަށް މި މަޤާމު ހާސިލްވެފައިވަނީ މަޖިލިސްގެ ނާއިބް ރައީސް އިވާ އަބްދުﷲ އާއި، މަޖިލީހުގެ އިދާރީ ޓީމުގެ ވަރަށް ބުރަ މަސައްކަތުންނެވެ.\nކޮމެޓީގެ މަޤްސަދުތަކާއި ގުޅޭގޮތުން ޖީހާން ވިދާޅުވީ، ކޮމެޓީން ކޮންމެ އަހަރަކުވެސް ޚާއްސަ އެޖެންޑާއެއް ކަނޑައަޅާނެކަމަށެވެ. އެއްކަމަކީ މުޅި އައިޕީޔޫއިން ކުރިއަށް އޮތް އަހަރަށް އިންސާނީ ހައްގުތަކާއި، ޑިމޮކްރަސީއަށް މަސައްކަތް ކުރާނެ ދާއިރާތައް ކަނޑައެޅުންކަމަށެވެ. މީގެ ތެރެއިންވެސް އެންމެ ބާރުގަދަ ވަގުތަކީ އަހަރަކު އޮންނަ2ބައްދަލުވުމުގެ ތެރެއިން އެޖެންޑާ ކަނޑައަޅާ ބައްދަލުވުންކަމަށެވެ. އެބައްދަލުވުމުގައި ރާއްޖެއިން ހާސިލް ކުރަން ބޭނުންވާ ކަންކަން އެޖެންޑާގައި ހިމަނައި، އެކަންކަން ހާސިލް ކުރުމަށް މަސައްކަތް ކުރަވާނެކަމަށް ޖީހާން ވިދާޅުވިއެވެ.\n"ހިތުގެ އަޒުމް އޮތީ ކޮމެޓީގައި މަސައްކަތްކުރާއިރު ވަރަށް ބޮޑަށް އެލައިން ކުރަން ދިވެހިރާއްޖެ އިން ޖުމްލަ ގޮތެއްގައި، އިންސާނީ ހައްގުތަކުގެ ދާއިރާއިން، ޑިމޮކްރަސީ ހަރުދަނާ ކުރުމުގެ ދާއިރާއިން، ރާއްޖެއިން ހާސިލް ކުރަން ބޭނުންވާ ކަންކަން ހާސިލް ކުރުމުގައި އިންޓަރ ޕާލިމަންޓްރީ ޔޫނިއަންގައި މިލިބިފައިވާ ޖާގަ، މިފުރުސަތުގެ ބޭނުންކުރަން." ޖީހާން ވިދާޅުވިއެވެ.\nޖީހާން އަކީ އިންޓަރ ޕާލިމެންޓްރީ ޔޫނިއަންގެ (އައިޕީޔޫ)ގެ ޑިމޮކްރަސީ އެންޑް ހިއުމަން ރައިޓްސް ކޮމެޓީއަށް ދިވެހި ރާއްޖެއިން އިންތިޚާބުވި ފުރަތަމަ މެމްބަރެވެ. ދުނިޔޭގެ ޤާނޫނު ހަދާ މަޖިލިސްތައް ހިމެނޭ އައިޕީޔޫގައި 150އަށްވުރެ ގިނަ ޤައުމުގެ މަޖިލިސްތައް ތަމްސީލުކުރެއެވެ.


Kangana dhiriulhey geyge kairin badi jahaa adu ivihje – Iru\nކަންގަނާ ދިރިއުޅޭ ގޭގެ ކައިރިން ބަޑި ޖަހާ އަޑު އިވިއްޖެ\nސުޝާންތް ސިންގް ރާޖްޕޫތު ގެ މަރާއެކު ޑައިރެކްޓަރުންނާއި އެކްޓަރުންނަށް ފާޑުކިޔުމަށް ބޮލީވުޑްގައި މިވަގުތު އެންމެ ނަން ހިނގާ އެކްޓްރެސް އަކީ ކަންގަނާ ރަނާއުތް އެވެ. އަދި ކަންކަމަށް އެންމެ އަޑުއުފުލާ ފާޑު ކިޔަމުން އަންނ ތަރިއަކީ ވެސް ކަންގަނާއެވެ.\nކޮންމެ ދުވަހަކު ނޫސްތަކުގެ ހެޑްލައިންތަކަށް އަރަމުން އަންނަ ބަތަލާ މިއަދު ދިނީ ވަރަށް ޙައިރާންވާފަދަ ހަބަރެކެވެ. އެގޮތުން ކަންގަނާ ބުނީ އޭނާ މަނާލީގައި ދިރިއުޅޭ ގޭގެ ކައިރިން ހުކުރު ދުވަހުގެ ދަންވަރު ބަޑި ޖަހާ އަޑު އިވިފައިވާ ކަމަށެވެ. އަދި އެކަން ފުލުހުންނަށް ވެސް އަންގާފައިވާ ކަމަށާއި އަދި ފުލުހުން އެ ގޭގެ ސަރަހައްދުގައި ފޯރި މަރަމުން މިހާރު ދާ ކަމަށެވެ.\nކަންގަނާ ބުނިގޮތުގައި އެއީ އޭނާއަށް ހީވާގޮތުން އޭނާ ދޭ ބަހުގެ ހަމަލާތަކުގެ ސަބަބުން އޭނާއަށް ބިރު ދެއްކުމަށްޓަކައި ކުރި ކަމެއް ކަމަށެވެ.\nމިއަދު ބަލިން ރަނގަޅުވީ 23 މީހުން\nކަންގަނާ ދައްކާ ވާހަކަތަކުން އޭނާގެ ބޯ ހަމަޖެހޭތޯ މިހާރު ގިނަ ބަޔަކު ސޯޝަލް މިޑިއާގައި ދަނީ ސުވާލު އުފައްދަމުންނެވެ. ކުރިން ކަންގަނާއަށް ހަމްދަރުދީ ވާ މީހުން ގިނަ ނަމަވެސް މިހާރު ކޮންމެ ދުވަހަކު އެތައް ބަޔަކަށް ފާޅުގައި ބަހުގެ ހަމަލާތައް ދެމުން ދާތީ ގިނަ ބަޔަކު ބުނަނީ އޭނާއަކީ ބޯ ގޯސް އަންހެނެއް ކަމަށެވެ.


Kuala Lumpur aai Singapore ga dhumuge saaleh levifai - vNews.mv\nކުއާލަލަމްޕޫރާއި ސިންގަޕޫރުގައި ދުމުގެ ސާލެއް ލެވިފައި!\nސައިފް އަޒްހަރު 10 September 2019, 17:56\nއިންޑޮނޭޝިޔާގެ ސުމަޓްރާގެ ޖަންގަލިތަކުގައި އަނދަމުންދާ އަލިފާނުގެ ސަބަބުން މެލޭޝިޔާގެ ވެރިރަށް ކުއާލަލަމްޕޫރާއި، ސިންގަޕޫރުގައި ދުމުގެ ސާލެއް ލެވިއްޖެއެވެ.\nރިޕޯޓްތައް ބުނާގޮތުގައި، އިންސާނުންގެ ސިއްހަތަށް ނުރައްކާވާ މިންވަރަށް ކުއާލަލަމްޕޫރާއި ސިންގަޕޫރުގައި މިހާރުވަނީ ދުންގަނޑު ފެތުރިފައެވެ. މިގޮތަށް އެ ރަށްތަކުގައި ދުން ބޯވެފައިވާތާ ދެދުވަސް ވެއްޖެއެވެ.\nއާސިއާން ސްޕެޝަލައިޒްޑް މީޓިއޮރޮލޮޖިކަލް ސެންޓަރުން މިއަދު ވަނީ، މެލޭޝިޔާއާ ދިމާއަށް ދެކުނުން ބާރުމިނުގައި ވައިޖެހެމުންދާތީ، ދުމުގެ ހާލަތު އިތުރަށް ގޯސްވެގެން ހިނގައިދާނެ ކަމަށް އިންޒާރު ކޮށްފައެވެ.\nޖަންގަލިތަކުގައި ރޯވެ އަނދަމުންދާ އަލިފާނުގެ ސަބަބުން އަރަމުންދާ ދުމާހެދި، ސުމަޓްރާއަށް މިހާރުވަނީ ލެވެލް3ގެ އެލަޓްނެރެފައެވެ.\nޖެހެމުންދާ ބާރު ވައިގެ ސަބަބުން، މަލަކާ ކަނޑުއޮޅި ހުރަސްކޮށް ހުޅަނގުން މެލޭޝިޔާއާ ދިމާއަށް ދުންގަނޑު ބާރަށް ފެތުރެމުންދާ ކަމަށް ރިޕޯޓްތައް ބުނެއެވެ.\nސުމަޓްރާގެ 250 ސަރަހައްދެއްގައި އަލިފާން ރޯވެ އަނދަމުން އެބަދެއެވެ. ޖަންގަލިތަކުގައި އަލިފާން ރޯވެފައިވަނީ ގަދަ ހޫނުގެ ސަބަބުން ކަމަށް ވެއެވެ.\nސުމަޓްރާގެ އިތުރުން، ބޯނިއޯ އައިލެންޑްގެ ބައެއް ސަރަހައްދުތަކުގައިވެސް އަލިފާން ރޯވެ އަނދަމުންދާތީ، އިންޑޮނޭޝިޔާ ސަރުކާރުން މިހާރުވަނީ އަލިފާން ނިއްވުމުގެ މަސައްކަތަށް 9،000 މީހުންގެ ޓީމެއް ފޮނުވާފައެވެ.\nމެލޭޝިޔާ ސަރުކާރުގެ އެންވަޔަރަންމަންޓް ޑިޕާޓްމަންޓުން މިއަދު ބުނެފައިވަނީ، ވައިގެ ނުސާފު މިންވަރު ނުވަތަ އެއަރ ޕޮލިއުޝަން އިންޑެކްސް، ވެރިރަށް ކުއާލަލަމްޕޫރުގައި ވަރަށް މަތިވެފައިވާ ކަމަށެވެ. ވެރިރަށް ކުއާލަލަމްޕޫރުގެ ފަސް ސަރަހައްދެއްގައި އެއަރ ޕޮލިއުޝަން އިންޑެކްސް ހުރީ 119-140 އާ ދެމެދުގައި ކަމަށާއި، އެ މިންވަރަކީ އިންސާނުންގެ ސިއްހަތަށް ގެއްލުންހުރި މިންވަރެއް ކަމަށްވެސް ބުނެފައި ވެއެވެ.\nދުމުގެ މައްސަލާގައި މެލޭޝިޔާ ސަރުކާރުން މިހާރުވަނީ، ދުމުގެ އަސަރު އެންމެ ބޮޑަށް ކޮށްފައިވާ ސަރަހައްދުތަކުގެ ސްކޫލްތައްވެސް، ދޮރުންބޭރު ހުރިހާ ހަރަކާތެއް ކެންސަލް ކުރުމަށް އަންގާފައެވެ.\nސިންގަޕޫރަށްވެސް ދުމުގެ އަސަރު ކުރަމުންދާއިރު، އެގައުމުގެ ނޭޝަނަލް އެންވަޔަރަންމެންޓް އޭޖެންސީން ބުނެފައިވަނީ، ބައެއް ސަރަހައްދުތަކުގެ ވައިގެ ނުސާފު މިންވަރު، ސިއްހަތަށް ގެއްލުންވާ މިންވަރަށް މަތިވަމުންދާ ކަމަށެވެ.


MMPRC Corruption: Nihan mahchah ufuli6dhauvaage shareeaiy fashanee | Jazeera\tނިހާންގެ ޝަރީއަތް މިއަދު ފަށަނީ - Jazeera\nހިޔާނާތާ ގުޅިގެން ނިހާނުގެ މައްޗަށް އުފުލާފައިވާ ހަ ދައުވާގެ ޝަރީއަތް މިއަދު ފަށަނީ\nޢަލީ ސަމާހު February 11, 2021 275 views0\nރާއްޖޭގެ ފަޅުތަކާއި ރަށްތައް ވިއްކައިގެން މޯލްޑިވްސް މާކެޓިން އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރްސީ) ގެ ހިޔާނާތާ ގުޅިގެން ރައްޔިތުންގެ މަޖިލީހުގެ ވިލިމާލެ ދާއިރާގެ ކުރީގެ މެމްބަރު އަހުމަދު ނިހާން ހުސައިން މަނިކުގެ އުފުލާފައިވާ ހަ ދައުވާގެ ޝަރީއަތް މިއަދު ފަށަން ކްރިމިނަލް ކޯޓުގައި ތާވަލުކޮށްފި އެވެ.\nނިހާންގެ މައްޗަށްކުރާ ދައުވާތަކުގެ އަޑުއެހުންތައް ތާވަލުކޮށްފައިވަނީ މިއަދުގެ 13:30 އަށެވެ.\nނިހާނުގެ މައްޗަށް އުފުލާފައިވާ ދަޢުވާތަކާއި އެ ދަޢުވާތަކުގެ ތަފްސީލު:\nކޮރަޕްޝަން ހުއްޓުވުމާއި މަނާކުރުމުގެ ޤާނޫނުގެ ދަށުން ރިޝްވަތު ހިފުމުގެ ކުށުގެ ދަޢުވާ\nމި ދައުވާ އުފުލާފައިވަނީ ރައްޔިތުންގެ މަޖިލީހުގެ މެންބަރެއްގެ ޙައިޞިއްޔަތުން އަދާކުރަންޖެހޭ ވާޖިބަށް ނުފޫޒުފޯރުވުމުގެ ގޮތުން އޭރުގެ ޓޫރިޒަމް މިނިސްޓަރު އަހްމަދު އަދީބު ޢަބްދުލްއަފޫރު މެދުވެރިވެގެން އެސްއޯއެފް ޕްރައިވެޓް ލިމިޓެޑުގެ އެއްސަތޭކަ ފަންސާސްހާސް އެމެރިކާ ޑޮލަރުގެ ޗެކެއް ލިބިގަނެފައިވާތީ އެވެ.\nމަނީ ލޯންޑްރިން އަދި ޓެރަރިޒަމަށް ފައިނޭންސްކުރުން ހުއްޓުވުމުގެ ގާނޫނުގެ ދަށުން މަނީ ލޯންޑްރިންގގެ ކުށުގެ ދަޢުވާ\nމި ދައުވާ އުފުލާފައިވަނީ ރައްޔިތުންގެ މަޖިލީހުގެ މާލިއްޔަތު ކޮމެޓީގެ މުގައްރިރު ހައިސިއްޔަތުން، އަޙްމަދު އަދީބު އަބްދުލްއަފޫރު ދޭ ފައިސާ އަކީ ކުށްކޮށްގެން ހޯދާފައިވާ ފައިސާއެއްކަން އޭނާ އަށް ޝައްކުކުރެވެންޖެހޭ ހާލަތުގައި، އަޙްމަދު އަދީބު ޢަބްދުލްއަފޫރު މެދުވެރިވެގެން އެއްސަތޭކަ ފަންސާސްހާސް އެމެރިކާ ޑޮލަރުގެ ޗެކެއް ލިބިގަނެ، މި ފައިސާއާއި އެހެން ފައިސާ އެއްކުރުމަށްފަހު ޕްލެޓިނަމް ރެޒިޑަންސްއިން ފްލެޓެއް ގަނެފައިވާތީ އެވެ.\nކޮރަޕްޝަން ހުއްޓުވުމާއި މަނާކުރުމުގެ ޤާނޫނުގެ ދަށުން ރިޝްވަތު ލިބިދިނުމަށް އެދުމުގެ ކުށުގެ ދަޢުވާ\n2014 ވަނަ އަހަރު ޕްރޮސިކިއުޓަރ ޖެނެރަލްގެ މަޤާމަށް މީހަކު އައްޔަން ކުރުމަށާއި، ހަމަ އެ އަހަރު ރައްޔިތުންގެ މަޖިލީހުގެ މެންބަރުންގެ ތެރެއިން ޖުޑީޝަލް ސަރވިސް ކޮމިޝަނަށް އައްޔަންކުރާ މެންބަރު ހޮވުމަށްޓަކައި ރައްޔިތުންގެ މަޖިލީހުން ނެގި ވޯޓާ ގުޅިގެން، ރިޝްވަތުގެ ގޮތުގައި ރޮލެކްސް ބްރޭންޑްގެ ގަޑިއެއް ދިނުމަށް އޭރު މިނިސްޓަރ އޮފް ޓޫރިޒަމްގެ މަގާމުގައި ހުރި ހ. ސާމަރާ، އަހްމަދު އަދީބު ޢަބްދުލްއަފޫރު ގާތު ނިހާން އެދިފައިވާ ކަމަށް ޕީޖީ އޮފީހުން ބުންޏެވެ.\nމި ދައުވާ އުފުލާފައިވަނީ 2014 ވަނަ އަހަރު ޕްރޮސިކިއުޓާ ޖެނެރަލްގެ މަގާމަށް މީހަކު އައްޔަން ކުރުމަށާއި، ހަމަ އެ އަހަރު ރައްޔިތުންގެ މަޖިލީހުގެ މެންބަރުންގެ ތެރެއިން ޖުޑީޝަލް ސަރވިސް ކޮމިޝަނަށް އައްޔަންކުރާ މެންބަރު ހޮވުމަށްޓަކައި ރައްޔިތުންގެ މަޖިލީހުން ނެގި ވޯޓާ ގުޅިގެން، ރިޝްވަތުގެ ގޮތުގައި ރޮލެކްސް ބްރޭންޑްގެ ގަޑިއެއް ދިނުމަށް އޭރު މިނިސްޓަރ އޮފް ޓޫރިޒަމްގެ މަގާމުގައި ހުރި ހ.ސާމަރާ، އަޙްމަދު އަދީބު ޢަބްދުލްޣަފޫރު ގާތު އެދުމުން، ކ.މާލެ، މ. ވިލާދަށުގެ މުޙައްމަދު މަނިކު މެދުވެރިކޮށް އަޙްމަދު އަދީބު ޢަބްދުލްޣަފޫރު ދިން ރޮލެކްސް ބްރޭންޑްގެ ގަޑި ބަލައިގަނެފައިވާތީއެވެ.\nކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ ދަށުން ރިޝްވަތު ލިބިދިނުމަށް އެދުމުގެ ކުށުގެ ދަޢުވާ\nމި ދައުވާ އުފުލާފައިވަނީ ނިހާން ރައްޔިތުންގެ މަޖިލީހުގެ މެންބަރަކަށް ހުރިއިރު، އޭނާގެ މެންބަރުކަމުގެ ހައިސިއްޔަތުން އަދާ ކުރި މަސްއޫލިއްޔަތުތައް އޭރުގެ ޓޫރިޒަމް މިނިސްޓަރ ހ.ސާމަރާ، އަޙްމަދު އަދީބު އަބްދުލްއަފޫރު އަންގާ ގޮތަށް އަދާކުރުމުގެ މުގާބިލުގައި ހަ ސަތޭކަ ފަންސާސް ހާސް ރުފިޔާ ދިނުމަށް އަޙްމަދު އަދީބު ޢަބްދުލްއަފޫރު ގާތު އެދިފައިވާތީ އެވެ.\nމި ދައުވާ އުފުލާފައިވަނީ ނިހާން ރައްޔިތުންގެ މަޖިލީހުގެ މެންބަރަކަށްހުރިއިރު، އޭނާގެ މެންބަރުކަމުގެ ހައިސިއްޔަތުން އަދާ ކުރި މަސްއޫލިއްޔަތުތައް އޭރުގެ ޓޫރިޒަމް މިނިސްޓަރ ހ. ސާމަރާ، އަޙްމަދު އަދީބު ޢަބްދުލްއަފޫރު އަންގާ ގޮތަށް އަދާކުރުމުގެ މުޤާބިލުގައި، ހަ ސަތޭކަ ފަންސާސް ހާސް ރުފިޔާ ދިނުމަށް އަޙްމަދު އަދީބު ޢަބްދުލްޣަފޫރު ގާތު އެދުމުން، އަދީބް އެ އަދަދަށް ފައިސާ ދިނުމުން އެ ފައިސާ ހިފާފައިވާތީއެވެ.\nނިހާންގެ ޝަރީއަތް މިއަދު ފަށަނީ


Manchester ge2team ves molhuvi iru, Chelsea evvana ah | Jazeera\tމެންޗެސްޓަރ ދެ ޓީމު ވެސް މޮޅުވިއިރު، ޗެލްސީ އެއްވަނައަށް - Jazeera\nމެންޗެސްޓަރ ދެ ޓީމު ވެސް މޮޅުވިއިރު، ޗެލްސީ އެއްވަނައަށް\nސާއިފް ޝިޔާދު December 6, 2020 84 views0\nއިނގިރޭސި ޕްރިމިއަރ ލީގުގައި ކުޅުނު މެޗުތަކުން މެންޗެސްޓަރ ޔުނައިޓެޑް އަދި މެންޗެސްޓަރ ސިޓީ ވެސް މޮޅުވިއިރު ލީޑްސް ޔުނައިޓެޑް ބަލިކޮށް ތާވަލުގެ އެއްވަނައަށް ޗެލްސީއިން ޖެހިލައިފިއެވެ.\nއަމިއްލަ ދަނޑުގައި ސިޓީއިން ވަނީ 2-0 އިން ފުލަމް ބަލިކޮށްފައެވެ. މި މެޗުގައި ސިޓީއަށް ލަނޑުތައް ޖަހައިދިނީ ރަހީމް ސްޓާލިން އަދި ކެވިން ޑެބްރައިންއެވެ.\nޔުނައިޓެޑުން ވަނީ ފަހަތުން އަރައި 3-1 އިން ވެސްޓް ހާމް ބަލިކޮށްފައެވެ. މި މެޗުގެ ފުރަތަމަ ލަނޑު 33 ވަނަ މިނެޓުގައި ތޯމަސް ސޫސެކް ވެސްޓް ހަމްއަށް ޖަހައިދިންއިރު 65 ވަނަ މިނެޓުގައި ޕައުލް ޕޮގްބާ ވަނީ ޔުނައިޓެޑަށް އެއްވަރުކޮށްދީފައެވެ. އޭގެ ތިން މިނެޓު ފަހުން މޭސަން ގްރީންވުޑް ޔުނައިޓެޑަށް ލީޑު ނަގައިދިންއިރު އެޓީމުގެ ތިންވަނަ ލަނޑު 78 ވަނަ މިނެޓުގައި ޖަހައިދިނީ މާކަސް ރަޝްފޯޑްއެވެ.\nއަމިއްލަ ދަނޑުގައި ލީޑްސްއާ ދެކޮޅަށް ކުޅުނު މެޗު ޗެލްސީއިން ކާމިޔާބުކުރީ ފަހަތުން އަރައި 3-1 ގެ ނަތީޖާއަކުންނެވެ. މި މެޗުގެ ފުރަތަމަ ލަނޑު ޖަހާ ލީޑު ނެގީ ލީޑްސްއިންނެވެ. މި ލަނޑު ހަތަރުވަނަ މިނެޓުގައި ޖަހައިދިނީ ޕެޓްރިކް ބެމްފޯޑްއެވެ. މެޗުގެ 27 ވަނަ މިނެޓުގައި އޮލިވިއާ ޖިރޫ ޗެލްސީއަށް އެއްވަރުކޮށްދިންއިރު އެޓީމުން ލީޑު ނެގީ 61 ވަނަ މިނެޓުގައި ކާޓް ޒޫމާ ޖަހައިދިން ލަނޑުންނެވެ. ޗެލްސީގެ ތިންވަނަ ލަނޑު ދެވަނަ ހާފުގެ އިތުރު ވަގުތުގެ ތެރޭގައި ޖަހައިދިނީ ކްރިސްޓިއަން ޕުލިސިޗްއެވެ.\nޕްރިމިއަރ ލީގުގެ ތާވަލުގެ އެއްވަނައިގައި 22 ޕޮއިންޓާއެކު ޗެލްސީ އޮތްއިރު އެ ޓީމަށް ވުރެ އެއް މެޗު މަދުން ކުޅެގެން 21 ޕޮއިންޓާއެކު ދެވަނައިގައި އޮތީ ޓޮޓެންހަމްއެވެ. ތިންވަނަ ލިވަޕޫލްއަށް ލިބޭއިރު ހަތަރުވަނަ ލިބެނީ ޔުނައިޓެޑަށެވެ. އަދި ފަސްވަނަ ލިބެނީ ސިޓީއަށެވެ.


TIVET Center thah Gaaimu kurumah Higher Education Minister Mashvara Kuravvaifi | Atoll News\nޓިވެޓް ސެންޓަރުތައް ޤާއިމް ކުރުމަށް ހަޔަރ އެޑިޔުކޭޝަން މިނިސްޓަރ މަޝްވަރާ ކުރައްވައިފި\nޝާއިޢުކުރީ: މުޙައްމަދު އަފްރާޙް ޖޫން 3, 2021, 21:44\nޖޫނިއަރ ކޮލެޖް އަދި ސްޓޭޓް އޮފް ދި އާޓް ޓިވެޓް ސެންޓަރުތައް ޤާއިމް ކުރުމާއިބެހޭ ގޮތުން ކައުންސިލްތަކާއި އެދާއިރާތަކަށް ނިސްބަތްވާ މަޖްލިސް މެމްބަރުންނާއިއެކު މިނިސްޓަރ އޮފް ހަޔަރ އެޑިޔުކޭޝަން ޑރ. އިބްރާހިމް ޙަސަން މަޝްވަރާ ކުރައްވައިފި އެވެ.\nވަރޗުއަލްކޮށް ބޭއްވި މިއަދު ބޭއްވި ބައްދަލުވުމުގައި އަލަށް އިންތިޚާބުވި ކައުންސިލްތަކުގެ މެމްބަރުންނަށް މި ޕްރޮޖެކްޓް ހިނގާ ގޮތުގެ ތަފްސީލާއި މި ޕްރޮޖެކްޓްގެ މަޤްސަދާއި ބެހޭގޮތުން މިނިސްޓަރ ވަނީ ވާހަކަ ދައްކަވާފަ އެވެ.\nމި ޕްރޮޖެކްޓަކީ މީހުން ބިނާ ކުރުމުގެ ގޮތުން ރަށްރަށުގެ އަދި އަތޮޅުތަކުގެ މުސްތަޤްބަލަށް ކުރެވޭ ވަރަށް ބޮޑު އުއްމީދީ މަސައްކަތަކަށް ވެގެންދާނެކަމަށް މިނިސްޓަރ ވަނީ ފާހަގަކުރައްވާފަ އެވެ. އަދި ޖޫނިއަރ ކޮލެޖާއި ޓިވެޓް ސެންޓަރުތައް ޤާއިމްވެމެންދާނީ ޓެކްނިކަލް އެންޑް ވޮކޭޝަނަލް ޓްރެއިނިންގ އަތޮޅު ތެރޭގައި ފަހި ކުރުމަށް ޕަބްލިކް-ޕްރައިވެޓް ޕާޓްނަރޝިޕް އުސޫލުންކުރެވޭ މަސައްކަތެއްގެ ގޮތުން ކަމަށް ވެސް މިނިސްޓަރ ވިދާޅުވިއެވެ.\nމިގޮތުގެ މަތީން ޖޫނިއަރ ކޮލެޖް، ސްޓޭޓް އޮފް ދި އާރޓް ޓިވެޓް ސެންޓަރުތައް އަދި ޕޮލިޓެކްނިކް ކެމްޕަހެއް ރާއްޖޭގެ އެކި ސަރަޙައްދުތަކުގައި އެޅުމަށް ހަމަޖެހިފައިވަނީ:\nޖޫނިއަރ ކޮލެޖް – ހ.އ. ދިއްދޫ ، ނ. ކެނދިކުޅުދޫ\nޕޮލިޓެކްނިކް – ކ. ތުލުސްދޫ ހިންގުން ޕްރައިވެޓް ޕާޓީއަކާ ހަވާލު ކުރުން\nސްޓޭޓް އޮފް ދި އާރޓް ޓިވެޓް ސެންޓަރ : ފުވައްމުލައް ސިޓީ ، ކުޅުދުއްފުށި ސިޓީ، ރ. އަލިފުށި\nމިނިސްޓަރ ބައްދަލު ކުރައްވައިފައިވަނީ މި ރަށްރަށުގެ ކައުންސިލް އަދި ސިޓީ ކައުންސިލްތަކާ އެވެ.\nމިކަންކަމަކީ މަތީ ތަޢުލީމާއި ތަމްރީންގެ އާ ހަރުފަތަކަށް ގެންދިއުމަށް ކުރެވޭ ސިލްސިލާ މަސައްކަތްތަކުގެ ތެރެއިން ސަރުކާރުން ވަރަށް ބޮޑު އަހައްމިއްޔަތުކަމެއް ދީގެން ކުރަމުންދާ މަސއްކަތެއްކަންވެސް މިނިސްޓަރ ފާހަގަކުރެއްވިއެވެ. އަދި މި އިންސިޓިއުޓްތައް ޤާއިމްކުރެވޭނީ ދަނާލަކާއި އެކުގައި ކަމަށް ވެސް މިނިސްޓަރ ވިދާޅުވި އެވެ.\nމިނިސްޓަރ ވިދާޅުވީ މި ޒަމާނުގައި ދަނާލެއް ނެތްނަމަ އެހެން ރަށްރަށުން އަންނަ ކުދިންނަށް އެތަނުގައި ތިބެގެން ތަޢުލީމް ޙާސިލް ކުރުންފަދަ ކަންކަމެއް ނުކުރެވޭނެތީވެ، ދެމެހެއްޓެނިވިގޮތެއްގައި ކުރިއަށް ދިއުމަށް މިކަހަލަ އިންސްޓިޓިއުޓްތައް ހެދިގެން ދާއިރު، ދަނާލެއްގެ ޚިދުމަތް ބޭނުންވާ ކަމަށެވެ. އަދި އިންވެސްޓަރުންނަށް ޢިމާރާތް އަޅަންދޭ ބިމުގައި އިތުރަށް ރެވެނިއު ޖެނެރޭޓް ކުރުމަށް އެހެނިހެން ކަންކަން ކުރެވިދާނެ ކަން ވެސް މިނިސްޓަރ ޑރ. އިބްރާހިމް ޙާސަން ފާހަގަކުރެއްވި އެވެ.\nމީގެ އިތުރުން މި ބައްދަލުވުމުގައި މި ދާއިރާތަކަށް ނިސްބަތްވާ މަޖްލިސް މެމްބަރުން ވެސް ވާހަކަދައްކަވާ ޕަބްލިކް ޕްރައިވެޓް ޕާޓްނަރޝިޕްގެ ދަށުން ކުރިއަށް ގެންދިއުމަށް ހަމަޖެހިފައިވާ ޕްރޮޖެކްޓްތަކަށް ސަޕޯޓް ކުރައްވާ ވާހަކަފުޅު ދެއްކެވިއެވެ.\nކައުސިލްތަކުގެ މެމްބަރުން ފާހަގަ ކުރެއްވި ގޮތުގައި މިއީ ރަށްރަރަށުގެ ވަރަށް ތާއީދުކުރާ އަދި ރަށުގެ ޢުމްރާނީ އަދި އިޖްތިމާއީ ތަރައްޤީ ކުރިއަރައިގެންދާނެ ފަދަ މުހިންމު ޕްރޮޖެކްޓެއްގެ ގޮތުގައި ފާހަގަކުރެއްވިއެވެ.\nހަމަ މިއާއިއެކު މިނިސްޓްރީ އޮފް ހަޔަރ އެޑިޔުކޭޝަނަށް މި ޕްރޮޖެކްޓްތައް ކާމިޔާބުކަމާއިއެކު ފުރިހަމަކުރުމަށް ދެވެން އޮތް ހުރިހާ އެއްބާރުލުމުއް ދެއްވާނެކަމުގެ ފުރިހަމަ ޔަޤީންކަންވެސް ކައުންސިލްތަކުގެ މެމްބަރުން ދެއްވި އެވެ.


ރައީސް ނަޝީދު ލާމު އަތޮޅަށް ކުރައްވައި ކެމްޕެއިން ދަތުރުފުޅެއް ފައްޓަވައިފި | President Mohamed Nasheed\nރައީސް ނަޝީދު ލާމު އަތޮޅަށް ކުރައްވައި ކެމްޕެއިން ދަތުރުފުޅެއް ފައްޓަވައިފި\nދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ރިޔާސީ ކެނޑިޑޭޓު ރައީސް މުޙައްމަދު ނަޝީދު ލާމު އަތޮޅަށް ކުރައްވާ ކެމްޕެއިން ދަތުރުފުޅެއް މިއަދު (2 އޮކްޓޯބަރ 2013) ފައްޓަވައިފިއެވެ. މިދަތުރުފުޅުގައި އެމަނިކުފާނު އެމްޑީޕީގެ ކެމްޕެއިން ޖަގަހަތަކަށް ޒިޔާރަތްކުރުމަށް ހަމަޖެހިފައިވެއެވެ.\nހެނދުނު ކައްދޫ އެއަރޕޯރޓަށް ވަޑައިގަތުމާއެކު ރައީސް ނަޝީދަށް ވަނީ ހޫނު މަރުހަބާއެއް ކިޔައިފައެވެ. އެންމެ ފުރަތަމަ އެމަނިކުފާނު ވަޑައިގަތުމަށް ހަމަޖެހިފައިވަނީ ފޮނަދޫ ޖަގަހައަށާއި ކުރިގަމު ޖަގަހައަށެވެ. އެއަށްފަހު މެންފުރު ފަހު ގަން މުކުރިމަގު ޖަގަހަ، ގަން އާބާދު ޖަގަހަ، ގަން ތުނޑި ޖަގަހަ އަދި ގަން މަތިމަރަދޫ ޖަގަހައަށް ވަޑައިގަންނަވާނެއެވެ.\nމިޖަގަހަތަކަށް ވަޑައިގެން ކެމްޕެއިންގެ މަސައްކަތް ކުރިއަށް ދާގޮތް އޮޅުންފިލުވައި އެމްޑީޕީއަށް ތާއިދު ކުރައްވާ ފަރާތްތަކާއި ބައްދަލުކުރެއްވުމަށް ހަމަޖެހިފައިވެއެވެ. އަދި ދެވަނަ ބުރުގައި އެމްޑީޕީއަށް ތާއީދު ކުރައްވަން ނިންމަވައިފައިވާ ފަރާތްތަކާއިވެސް ބައްދަލުކުރައްވާނެއެވެ. މީގެ އިތުރުން އެޖަގަހަތަކުގައި އެމަނިކުފާނު ވާހަކަފުޅު ދައްކަވާނެއެވެ.\nމިރޭ ގަމު ތުނޑީ ސަރަހައްދުގައި އެމްޑީޕީގެ ހާއްސަ ޖަލްސާއެއް އޮންނާނެއެވެ. މިޖަލްސާގައި އެމްޑީޕީގެ ޤައުމީ މަޖިލިހުގެ މެމްބަރުންނާއި، ކެމްޕެއިން އޮފިޝަލުން އަދި ތާއީދު ކުރައްވާ ފަރާތްތައް ބައިވެރިވެވަޑައިގަންނަވާނެއެވެ.\nރައީސް ނަޝީދު ހައްދަުންމައްޗަށް ކުރައްވަމުން ގެންދަވާ ދަތުރުފުޅުގައި ރައްޔިތުންގެ މަޖިލިހުގެ މައްޗަންގޮޅި އުތުރު ދާއިރާގެ ޢިއްޒަތްތެރި މެމްބަރު އަލްއުސްތާޛާ މާރިޔާ އަހްމަދު ދީދީ އާއި ދިވެހިރައްޔިތުންގެ ޕާޓީގެ ލީޑަރު އަހުމަދު ތަސްމީން ޢަލީ ބައިވެރިވެވަޑައިގަންނަވައެވެ.\nލާމު އަތޮޅަށް ކުރައްވާ ކެމްޕެއިން ދަތުރުފުޅު ނިންމަވާ ލެއްވުމަށްފަހު މާލެ ވަޑައިގަތުމަށް ހަމަޖެހިފައިވަނީ މާދަމާ (4 އޮކްޓޯބަރ 2013) ހެނދުނެވެ.\nOctober 3, 2013 / ހަބަރު


Teacherun ge musaara bodu kuraanan: Ibu | Mihaaru\nޓީޗަރުންގެ މުސާރަ ބޮޑު ކުރާނަން: އިބޫ\nހއ. ދިއްދޫން، އަހުމަދު ސާއިލް އަލީ، މިހާރު\n06 ސެޕްޓެމްބަރ 2018 - 23:22\nއިދިކޮޅު ކޯލިޝަންގެ ވެރިކަމެއްގައި ޓީޗަރުންގެ މުސާރަ ބޮޑުކޮށްދެއްވާނެ ކަމަށް ވާދަވެރި ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) މިރޭ ވިދާޅުވެއްޖެ އެވެ.\nގިނަ އަދަދެއްގެ ސަޕޯޓަރުންނާ އެކު ދިއްދޫ ބަނދަރު ސަރަހައްދުގައި ބޭއްވި ޖަލްސާގައި އިބޫ ވިދާޅުވީ ބުރަ އަދި ގިނަ ވަގުތު މަސައްކަތްކުރާ ޓީޗަރުންނަށް ލިބެނީ އެންމެ އެކަށޭނަ މުސާރަ ނޫން ކަމަށެވެ. އެކަން ހައްލު ކޮށްދެއްވައި އިދިކޮޅު ކޯލިޝަންގެ ވެރިކަމެއްގައި ޓީޗަރުންގެ މުސާރަ އާއި އިނާޔަތްތައް އިތުރު ކޮށްދެއްވާނެ ކަމަށް ވިދާޅުވި އެވެ.\nމުސާރަ ބޮޑު ކޮށްދިނުމަކީ ޓީޗަރުންގެ ބޮޑު އެދުމެކެވެ. އެކަން އިދިކޮޅު ކޯލިޝަންގެ ވެރިކަމެއްގައި ކޮށްދެއްވާނެ ކަމަށް ވިދާޅުވި ނަމަވެސް އޭގެ ތަފްސީލެއް މިރޭ އިބޫ ނުދެއްވަ އެވެ.\nމިހާރު އަމަލުކުރަމުން އަންނަ ތައުލީމީ މަންހަޖަށް ޓީޗަރުން ތަމްރީނު ކުރެވިފައި ނެތުމަކީ ބޮޑު ގޮންޖެހުމެއް ކަމަށް ވެސް އިބޫ ވިދާޅުވި އެވެ.\n"ގޮންޖެހުންތަކަށް ހައްލު ގެނައުމަށް އަޅުގަނޑުމެން ޓީޗަރުންނަށް އިތުރަށް ކިޔެވުމުގެ ފުރުސަތު ފަހިކުރާނަން،" އިބޫ ވިދާޅުވި އެވެ.\nއާބާދީ މަދު ރަށްތަކުގައި ތައުލީމް ހާސިލް ކުރާ ދަރިވަރުން ބާކީ ކުރުމަކީ ގަބޫލު ކުރައްވާ ކަމެއް ނޫން ކަމަށާއި އެކަން ހައްލު ކުރަން ފިޔަވަޅުތަކެއް އަޅުއްވާނެ ކަމަށް ވެސް އިބޫ ވިދާޅުވި އެވެ. އެގޮތުން ރާއްޖޭގެ އެކި ހިސާބުތަކުގައި ބޯޑިން ސްކޫލުތަކާއި ކޮންމެ އަތޮޅެއްގައި ޖޫނިއާ ކޮލެޖްތަކެއް ގާއިމް ކުރައްވާނެ ކަމަށް ވެސް އިބޫ ވިދާޅުވި އެވެ.\nމިއަދު އިރުއޮއްސުނު ވަގުތު މި ރަށަށް ވަޑައިގަތުމުން ހޫނު މަރުހަބާއެއް ދެންނެވުމުން އިބޫ އެކަމަށް ޝުކުރު އަދާކުރެއްވި އެވެ. އަދި މި ރަށަށް ގިނަ ކަންތައްތަކެއް ކޮށްދެއްވާނެ ކަމަށް ވައުދުވެ ވަޑައިގެންނެވި އެވެ.\nއިބޫގެ ދިއްދޫ ވައުދުތައް:\nހޮސްޕިޓަލުގެ ފެންވަރު ރަނގަޅުކުރުން\nޖޫނިއާ ކޮލެޖެއް ގާއިމް ކުރުން\nލޯކަލް ޓޫރިޒަމްގެ ފުރުސަތު ފަހިކުރުން\nބޯހިޔާވަހިކަމުގެ ޕްރޮޖެކްޓްތައް ހިންގުން\nޓާފް ދެ ދަނޑު ހަދައިދިނުން\nހއ. އަތޮޅުގެ ހުރިހާ ރަށަކަށް އިބޫ ކުރައްވާ ދަތުރުފުޅުގެ ތެރެއިން މިހާތަނަށް ނުދެވިވާ ހަތަރު ރަށަށް މާދަމާ ވަޑައިގަތުމަށް ވަނީ ނިންމާފަ އެވެ.\nތައުލީމް ޓީޗަރުން އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ހއ. ދިއްދޫ\n27 ކޮމެންޓް, 106 ރިއެކްޝަންސް\nމުސާރަ ކަނޑާލާނީ ބޮޑެއްނުން ކުރާނީ\nކޮންތާކުން ނެރޭ ފައިސާއެއްބާ؟\nކޮންމެ މީހަކު ޓޯޗަރުންގެ ވާހަކަދައްކާއެބަ. ޢަޅެދެންތިބޭމީހުންވެސް މުސާރަބޮޑުވާން ބޭނުންވާނެ. ޓީޗަރުންނަސް މިހާރުވެސްއެހާ ބޮޑު މުސަރައެއްލިބޭ\nތިހެން ނުކިޔާ ސިވިލް ސާރވިސް އެންމެންގެ ބޭސިކް ސެލަރީ 9000 އަށް ހަދާބަ. ޔަގީން އިބޫއަށް ވޯޓްދޭނެ އެހިސާބުން.\nކޮބައިތޯ ދިއްދޫ ބިންހިއްކުން؟ އަލިދުއްފަރު ފަޅުހިއްކާ ރިސޯޓް ހެދުން ؟ ރިސޯޓު ހެދުން؟ ދިއްދުއަށް އެއާރޓެކްސީގެ ދަތުރުތައްފެށުން ؟ދިއްދޫ ބަނދަރު ސަރަޙައްދުގައި ގާއެތުރުމާ ބަނދަރު ބޮޑުކުރުން ؟ދިއްދޫ އަލަށް އާބާދުވި ސަރަޙައްދުގައި ބައްތި ޖެހުން ؟ އޮޑިއެހެލާތަނުގެ މަސައްކަތް ހުއްޓިފަވާތީ އެތަން ނިކންމުން؟\nކީވެތޯ ސިވިލް ސާރވިސްގެ އެޑުމިން ދާއިރާގެ މީހުންނަށް މުސާރަ ބޮޑު ނުކުރަނީ.. މިހާރުވެސް ޖެހެނީ 6500 ރުފިޔާ ވަރު.. އެކަމް ޓީޗަރުންނަށް މިހާރުވެސް 9000 ރުފިޔާ އަށްވުރެ މަތިން ޖެހޭ...\nސިވިލް ސާރވިސްގެ އެޑުމިން ދާއިރާގެ މީހުން މުސާރަ ބޮޑުކުރާ ވާހަކަ ދައްކާއިރު ތިދާއިރާގަ މަސައްކަތް ކުރާމީހުން މަސައްކަތުގައި ހޭދަކުރަނީ ކިހާ ވަގުތެއްތޯ އަދި އަމިއްލަ ކަންކަމުގަ ބޭރުގަ ނުވަތަ ކޮފީތަކާ ސައި ގަޑީގަ އޮފީހުން ބޭރުގަ ހޭދަވަނީ ކިހާވަގުތެއްތޯ އަމިއްލަ އަށް ވިސްނާލުން ރަނގަޅު، ސިވިލް ސާވިސް މުވައްޒަފުން ޚިދުމަތްދޭ ތަންތަނުން ރައްޔިތުންނަށް ޚިދުމަތް ދެނީ ކިތައް ގަޑިއިރުތޯ އަމިއްލަ އަށް ވިސްނާލުން ރަނގަޅު. 8 ޖަހާއިރު ހުޅުވަންޖެހޭ އޮފީހުން ޚިދުމަތް ލިބެން ފަށަނީ 8:30 އާ 9:00 އާ ދެމެދު، 12 ޖަހާއިރު ލިމިޓް ކޮށްގެން ދޫކުރާ ކިއު ނަމްބަރު ދޫކުރުން ހުއްޓާލާނެ، 2ނުޖަހަނީސް އޮފީސް ނިންމާފަ ގެޔަށް ދާނެ. މުއާމަލާތްކުރުން އެހާ ރޫޑްވާނެ. ޓްރާންސްޕޯޓް އޮތޯރިޓީ އާއި އައިޑީކާޑް ޔުނިޓުގަ މަސައްކަތް ހިނގާ ގޮތައް އެކަނި ބަލާލިޔަސް މިބުނި ބަހުގެ ތެދުކަން ހާމަވާނެ. ޓީޗަރުން ކުރާވަރާ ގާތަށްވެސް އެޑްމިނިސްޓްރޭޓިވް މީހުން މަސައްކަތެއް ނުކުރޭ.\nޓީޗަރުންނަށް މިހާރު ލިބޭ މުސާރަ ކުޑައެއްނޫން. އެއްވެސް މީހެއްގެ ހިތެއް ނުފުރޭނެ. ދާއިމީ މަޤާމެއްގައި އުޅޭ ޓީޗަރަކަށް މަދުވެގެން 12000 ލިބޭ. ވޯޓް ގިނަކުރަންވާ މޮޅެތި ވަަޢުދުތައް ތީހަމަ\nމަވެސް މީ ޓީޗަރެއް. ހަމަގައިުންވެސް ހުރިހާ އެލަވެންސެއް އެއްކޮއްލައިގެން ވެސް 9000 އަށް ވުރެ ގިނައެއް ނުވެ.\nޓީޗަރުންގެ މުސާރަ ކަޑާލައި ކެޑި މުސާރަ އިޔާދަކޮށްދޭން ސްޕްރީމްކޯޓުން ހުކުމްކުރީމަ އެއަށް ތަބާވާން ދެކޮޅު ހެދިބަޔަކަށް ބޮޑުކުރެވޭނެ މުސާރައެއް ނޯންނާނެ.\nލަދުހަޔާތުގެ ކަންފުޅެއްވެސް ހުރިނަމަކަ ތިޔަ މޑޕ އަކުން މުސާރައޭ ކިޔާފަ އަނގަފުޅާވެސް ކޮށްނުލާނެއެވެ. މުސާރަބޮޑުކުރީ ކުރިން ލިބެމުން އައި އެތަށް އެލަވަންސެއް ކަނޑާލާފައެވެ. އެކަމުގެ ސަބަބުން ގިނަބަޔަކަށްވީ ގެއްލުމެވެ. ދެން ހިތިބޭސް ބޯންޖެހޭނޭ ކިޔާފަ މުސާރައިން ބޮޑުބައެއް އުނިކުރިއެވެ. ސިވިލްސާވިސް މާބޮޑޭ ކިޔާ އެތަށްބަޔަކަށް ސްކީމެެއްގެދަށުން ވަޒީފާއިން ކެނޑެން މަޖުބޫރު ކުރުވިއެވެ. މިހާރުވެސް އެމަޅީގާ ޖެހުނު އެތަށްބަޔަކު އެތިބީ ނިކަމެތި ހާލުގައެވެ. ޕޭލީވް މުޅިން އުވާލީވެސް ތިޔަ ހަރާންކޯރު އިބޫމެންގެ ސަރުކާރުންނެވެ. ތިޔަމީހުންނަކަށް ބޮޑުކުރެވޭނެ މުސާރައެއްނޯންނާނެއެވެ.\n3 އަހަރުގެ ފަހުން އައި7އަހަރު ކުރެވުނީ ކޮންކަމެއް؟؟؟؟ ނުލިބޭނެ ދެން އިތުރު ދައުރެއް ޔގ އަކަށް ވ ސަލާމް ސާބަހޭ އިބޫ ( :\nވެރިކަމުގެ ހުވަފެން ދެކިގެން ހަމަ ތިބެންޖެހޭނީ. 100 ފޫޓަށްވެސް ގާތް ވިޔަ ނުދޭނަން. ދިވެހި ރައްޔިތުން ތިބީ އަޒުމުގައި. ރޔ އިންތިހާބު ކާމިޔާބުކުރާނީ ފެންތައްޓެއް ބޯލާހާވެސް ފަސޭހަކަމާއެކު. މީ ދެން ނިމިފަ އޮތް ކަމެއް. މިހާރު2ވަނަ5އަހަރުގެ ޕްލޭންތައްވެސް ބައެއް ދާއިރާތަކުގައި ތަންފީޒުކުރަން އެ ފެއްޓެވީ.


Ventilator thah nulibihjenama faisaa anburaa hoadhaane: Ameer\nފިނޭންސް މިނިސްޓަރު އިބްރާހިމް އަމީރު މީގެ ކުރިން ބޭއްވި ނޫސްވެރިންގެ ބައްދަލުވުމެއްގައި މައުލޫމާތު ދެއްވަނީ -- ފޮޓޯ: ފިނޭންސް މިނިސްޓްރީ\nދުބާއީ ކުންފުންޏެއް މެދުވެރިކޮށް ރާއްޖެއަށް ބޭނުންވާ ވެންޓިލޭޓަރުތައް ހޯދުމަށް ދައްކާފައިވާ ފައިސާ، އެތަކެތި ނުލިބިއްޖެނަމަ އަނބުރާ ހޯދުމަށް އަޅަންޖެހޭ ފިޔަވަޅުތައް އަޅާނެ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nއެ ރިޕޯޓާ ގުޅިގެން ރައްޔިތުންގެ މަޖިލީހުގެ މާލިއްޔަތު ކޮމިޓީއަށް މައުލޫމާތު ދެއްވަމުން ފިނޭންސް މިނިސްޓަރު ވިދާޅުވީ އެ ކޮންޓްރެކްޓްގެ ދަށުން ވެންޓިލޭޓަރުތައް ގެނައުމުގެ މަސައްކަތް ހެލްތު މިނިސްޓްރީން ކުރަމުންދާއިރު ވެންޓިލޭޓަރުތައް ނުލިބިއްޖެނަމަ މިހާތަނަށް އެކަމަށް ހަރަދު ކުރެވުނު ފައިސާ އަނބުރާ ހޯދުމުގެ މަސައްކަތް ސަރުކާރުން ކުރާނެ ކަމަށެވެ.\nއެގޮތުން، މިކަމުގެ އެއްބަސްވުމުގައި ފައިސާ އަނބުރާ ލިބޭނެގޮތްތައް ހިމެނިފައިވާކަން އަމީރު ފާހަގަ ކުރެއްވި އެވެ.\n"އެގްރީމެންޓްގައި ޑިލޭ ޗާޖުގެ ވާހަކައެބައޮތް. އާބިޓްރޭޝަނަކަށް ހިންގައްޖެނަމަ، ރާއްޖޭގެ އާބިޓްރޭޝަން ސެންޓަރުގައި އެކަން ކުރަންޖެހޭކަމަށް އެގްރީމަންޓްގައި ލިޔެވިފައި އެބައޮތް. އަޅުގަނޑުމެންވެސް މިދަނީ މި ކޮންޓްރެކްޓުގެ އަޕްޑޭޓްތައް ހޯދަމުން. އެކަމާގުޅޭގޮތުން އަޅަންޖެހޭ ފިޔަވަޅުތައް އަޅާނެކަމުގެ ޔަގީންކަން އަރުވަން" މިނިސްޓަރު ވިދާޅުވި އެވެ.\nވެންޓިލޭޓަރުތައް ހޯދުމަށް ފިނޭންސުން ދިން ހުއްދަ އާ ގުޅޭގޮތުން ކޮމިޓީގެ މެންބަރުން ކުރި ސުވާލުތަކަށް ޖަވާބު ދެއްވަމުން، އަމީރު ވިދާޅުވީ ރާއްޖެއަށް ކޮންމެ ބޭނުންވެފައިވާ ވެންޓިލޭޓަރުތައް ހޯދުމަށް ހާއްސަ ހުއްދައެއް ދިނީ މާލިއްޔަތު ގާނޫނާއި ގަވައިދުގެ ތެރެއިން އެކަންކަން ކުރުމަށް ކަމަށެވެ.\nރައްޔިތުންގެ މަޖިލިސް ފިނޭންސް މިނިސްޓްރީ މިނިސްޓްރީ އޮފް ހެލްތު + އިބްރާހިމް އަމީރު ހެލްތް މިނިސްޓަރު އަބްދުﷲ އަމީން ކޮވިޑާ ގުޅޭ ހިޔާނާތްތައް


މިޔަންމާގެ މުސްލިމުންނާ ދޭތެރޭ ހިންގާ ޖަރީމާތަކާ ގުޅިގެން...\nމިޔަންމާގެ މުސްލިމުންނާ ދޭތެރޭ ހިންގާ ޖަރީމާތަކާ ގުޅިގެން މެލޭޝިއާގައި ބައްދަލުވުމެއް ބާއްވަނީ\nޖެނުއަރީ 19 ގައި ބާއްވާ މި މަޝްވަރާ ބައްދަލުވުމުގައި އޯއައިސީގެ 56 ގައުމުގެ މަންދޫބުން ބައިވެރިވެވަޑައިގަންނަވާނެ\n12 ޖެނުއަރީ 2017 | ބުރާސްފަތި 17:32\nހާލުގައި ޖެހިފައިވާ ރޮހިންޔާ މުސްލިމުން\nމެލޭޝިއާގެ ވެރިރަށް ކުއަލަ ލަމްޕޫރުގައި ރޮހިންޔާ މުސްލިމުންގެ މައްސަލައާ ގުޅޭ ގޮތުން މިއަންނަ ހަފްތާގައި މަޝްވަރާ ކުރުމަށް ނިންމައިފިއެވެ.\nރޮހިންޔާ މުސްލިމުންގެ މައްސަލައާ ގުޅޭގޮތުން އޮގަނައިޒޭޝަން އޮފް ދި އިސްލާމިކް ކޯޕަރޭޝަން (އޯއައިސީ)ގެ ގައުމުތަކުގެ ޚާރިޖީ ވަޒީރުން އަންނަ ހަފްތާގައި މެލޭޝިޔާގައި ބައްދަލު ކުރައްވާ ގޮތަށް ހަމަޖެހިފައިވާއިރު ޖެނުއަރީ 19 ގައި ބާއްވާ މި މަޝްވަރާ ބައްދަލުވުމުގައި އޯއައިސީގެ 56 ގައުމުގެ މަންދޫބުން ބައިވެރިވެވަޑައިގަންނަވާނެއެވެ.\nމިބައްދަލުވުމުގެ ރިޔާސަތު ބަލަހައްޓަވަން ހަމަޖެހިފައިވަނީ މެލޭޝިޔާގެ ބޮޑުވަޒީރު ނަޖީބު ރައްޒާގު ކަމަށްވާ އިރު މިޔަންމާގައި އެގައުމުގެ ރޮހިންޔާ މުސްލިމުންނާ ދެކޮޅަށް ހިންގާ ލާއިންސާނީ އަމަލުތަކާ ގުޅިގެން އެތައް ބަޔަކު މިހާރު ވެސް ވަނީ އެގައުމު ދޫކޮށް ގޮސްފައެވެ.\nދާދިފަހުން މެލޭޝިއާ އިން ބުނެފައިވަނީ މިޔަންމާ ސަރުކާރުން ގެންދަނީ އިންސާނީ ދަރިކޮޅެއް އެއްކޮށް ނެތިކޮށް ފޮހެލަން މަސައްކަތް ކުރަމުން ކަމަށެވެ. މީގެ އިތުރުން ދާދިފަހުން މިޔަންމާ ސިފައިން ހިންގާ ޖަރީމާތަކާއި ގުޅިގެން މެލޭޝިޔާގައި ހުންނަ މިޔަންމާ ސަރުކާރުގެ އެމްބަސެޑަރވެސް ވަނީ މެލޭޝިޔާގެ ޚާރިޖިއްޔާއަށް ހާޒިރުކޮށް ސުވާލުކޮށްފައެވެ.


ފެސިލިޓީޒް މެނޭޖަރ (ވަގުތީ)\nމި މިނިސްޓްރީގެ ނަންބަރު IUL)473/1/2019/5) އިޢުލާން ބާޠިލްކޮށް، އަލުން އެމަޤާމަށް ކުރިމަތިލުމުގެ ފުރުޞަތު އަލުން ހުޅުވައިލަމެވެ.\nވަގުތީ (1 އަހަރު)\nމިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް/ މާލެ\n-/62 ރުފިޔާ (މަސައްކަތް ކުރާ ގަޑި އިރަކަށް)\nމިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖާއި، މިނިސްޓްރީ ގެ ދަށުން ހިންގާ އިދާރާތައް ހިންގާ ޢިމާރާތްތަކާއި، އެ ތަންތަނުގައި ހިމެނޭ އެކިއެކި ފެސިލިޓީތައް މަރާމާތުކޮށް، އާބާތުރަ ފިލުވައި ސާފުތާހިރުކޮށް ބެލެހެއްޓުމަށްޓަކައި ކުރަންޖެހޭ އެންމެހައި ކަންތައްތައް ދެނެގަނެ، އެ ކަންކަން އިންތިޒާމުކޮށް ރާވާ ހިންގާނެ ގޮތުގެ ޕްލޭނެއް ތައްޔާރުކޮށް، ހަމަޖެހިފައި އޮންނަ އުޞޫލުން، މިނިސްޓްރީގެ އެނުއަލް ވަރކްޕްލޭންގައި ހިމެނުން.\nކަނޑައެޅިފައިވާ އުޞޫލުތަކާ އެއްގޮތަށް، ވަސީލަތްތަކާއި ސާމާނު ހޯދައިގެން، ނުވަތަ އެހެން ފަރާތަކާ މަސައްކަތް ޙަވާލުކޮށްގެން، މިނިސްޓްރީއާއި މިނިސްޓްރީ ގެ ދަށުން ހިންގާ އިދާރާތައް ހިންގާ ޢިމާރާތްތަކާއި، އެ ތަންތަނުގައި ހިމެނޭ އެކިއެކި ފެސިލިޓީތައް މަރާމާތުކޮށް، އާބާތުރަ ފިލުވައި ސާފުތާހިރުކޮށް ބެލެހެއްޓުމަށްޓަކައި ކުރަންޖެހޭ އެންމެހައި ކަންތައްތައް އިންތިޒާމުކޮށް ރާވާ ހިންގުން.\nމަސައްކަތާ ގުޅުންހުރި ދާއިރާއަކުން ޑިޕްލޮމާ އާއެކު ޢަމަލީ މައިދާނުގައި ތަޖުރިބާ ލިބިފައިވުން، ނުވަތަ މަތީގައި ބަޔާން ކޮށްފައިވާ މަސްއޫލިއްޔަތުތަކާ ގުޅުންހުރި މަސައްކަތްތައް އިންތިޒާމުކޮށް ރާވާ ހިންގުމުގައި ނުވަތަ އެ ކަންކަމުގައި ޢަމަލީ ގޮތުން މަސައްކަތްކުރުމުގެ5އަހަރުގެ ތަޖުރިބާ ލިބިފައިވުން.\nމަސައްކަތާ ގުޅުންހުރި ވަޒީފާއެއްގައި ސަރުކާރުގައި މަސައްކަތް ކޮށްފައި ހުރުމަށް އިސްކަން ދެވޭނެ.\n1. ފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މިފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި މިމިނިސްޓްރީގެ ކައުންޓަރުން ލިބެން ހުންނާނެއެވެ. އަދި ފޯމުގެ ސޮފްޓް ކޮޕީ ގެޒެޓްގައި އަޕްލޯޑް ކުރެވިފައިވާނެއެވެ.)\n4. ސިވިލް ސަރވިސްއަށް/ ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާ އަދާކުރާ އޮފީހުން ދޫކޮށްފައިވާ ލިޔުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖަނަވަރީ 08 ވާ ބުދަ ދުވަހުގެ 13:30 ގެ ކުރިން، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް (ޤައުމީ ދާރުލްއަސާރު، ޗާންދަނީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 ޖަނަވަރީ 09 އާއި 2020 ޖަނަވަރީ 30 އާ ދެމެދު، މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް ގައެވެ.\n"ވަޒީފާއަށް ކުރިމަތިލީ ފަރާތްތަކަށް ޕްއިންޓް ލިބުނު ގޮތުގެ ޝީޓް (A2 ފޯމު) އާންމުކުރުން:\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި އިދާރާގައި އަދި އިދާރާގެ ވެބްސައިޓްގައި އާންމުކުރެވެނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމު ކުރާދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\n02 ޖުމާދަލްއޫލާ 1441\n28 ޑިސެންބަރު 2019\nޕަބްލިޝްކުރި ތާރީޚު: 28 ޑިސެންބަރު 2019\nޕަބްލިޝްކުރި ގަޑި: 1716\nސުންގަޑި: 08 ޖަނަވަރީ 2020 1330


Wamco ge varah gina muvazzafun quarantine koh massahkathah bodu gonjehumeh | Wathan.mv ވެމްކޯގެ ވަރަށް ގިނަ މުވައްޒަފުން ކަރަންޓީނުކޮށް މަސައްކަތަށް ބޮޑު ގޮންޖެހުމެއް | Wathan.mv\nވެމްކޯގެ ވަރަށް ގިނަ މުވައްޒަފުން ކަރަންޓީނުކޮށް މަސައްކަތަށް ބޮޑު ގޮންޖެހުމެއް\nމާލޭ މަގުމަތު ސާފުކުރުމުގައި ހަަރަކާތްތެރިވާ ވެމްކޯގެ 110 މުވައްޒަފަކު ކަރަންޓީނަށް ގޮސް އެ ކުންފުނީގެ މަސައްކަތްތަކަށް ގޮންޖެހުންތަކެއް ކުރިމަތިވެއްޖެއެވެ.\nވެމްކޯއިން މިހާތަނަށް 49 މުވައްޒަފަކު ވަނީ ކޮވިޑް-19 އަށް ޕޮޒިޓިވްވެފައެވެ. އޭގެ ތެރެއިން ބަލިން ފަސޭހަވެފައިވަނީ 33 މުވައްޒަފުންނެވެ. މި ވަގުތު ވެމްކޯގެ އެކްޓިވް ކޭސްތަކުގެ އަދަދު އުޅެނީ 16 ގައެވެ.\nރާއްޖެ.އެމްވީއާ ވާހަކަ ދައްކަވަމުން އެ ކުންފުނީގެ ޑެޕިއުޓީ މެނޭޖިން ޑިރެކްޓަރ ޔޫސުފް ސިރާޖް ވިދާޅުވީ، ކަރަންޓީނުވި މުވައްޒަފުންގެ ތެރޭގައި ކޯލް ސެންޓަރާއި، ފެސިލިޓީސް ތަކުގެ އިތުރުން ވެހިކަލްތައް ދުއްވުމުގައި ހަރަކާތްތެރިވާ މުވައްޒަފުން ހިމެނޭ ކަމަށެވެ. އެ މުވައްޒަފުންގެ ތެރެއިންވެސް ގިނަ މުވައްޒަފުންނަކީ ކުނި ނެގުމުގައި ހަރަކާތްތެރިވާ މުވައްޒަފުންނެވެ.\nސިރާޖް ވިދާޅުވީ، އެހާ ގިނަ އަދަދެއްގެ މުވައްޒަފުން ކަރަންޓީނަށް ދާން ޖެހުމުން އޮޕަރޭޝަން ކުރިޔަށް ގެންދިޔުމުގައި ނަގާ ވަގުތު އިތުުރުވެފައިވާ ކަމަށެވެ. ވަކިން ހާއްސަކޮށް ކުނި ނެގުމުގައި ހަރަކާތްތެރިވާ މުވައްޒަފުން މަދުވުމުން ކުނި ނަގާ ވަގުތުވެސް އިތުރުވެފައިވާ ކަމަށެވެ.\n”ކުރީގައި ވެއްޖެއްޔާ ފަހެއް ޖަހާއިރު ”ވެށިފާރާވެރިން” ގެ މަސައްކަތްތައް ނިންމާލާ. އެކަމަކު މިހާރު ނަގާނެ ހައެއް ޖަހާއިރުވެސް ކުނި ނަގާ ނުނިމޭ” ސިރާޖް ވިދާޅުވިއެވެ.\nސިރާޖް ވިދާޅުވި ގޮތުގައި ގޮންޖެހުންތަކާއި އެކު މަސައްކަތްކުރަނީ ރައްޔިތުންނަށް ފޯރުކޮށްދެމުންދާ ހިދުމަތް މެދުނުކެނޑި ކުރިޔަށް ގެންދިޔުމަށެވެ. އެކަމަށް ރައްޔިތުންގެ އެއްބާރުލުން ބޭނުންވާ ކަމަށް އޭނާ ވިދާޅުވިއެވެ.\nއެގޮތުން ގެއިން ބޭރަށް ކުނި ނެރޭއިރު ކުނި އަޅާ ކޮތަޅުތައް ރަނގަޅަށް ބަންދުކޮށްފައި ބެހެއްޓުމަށާއި، މަގުމަތީގައި ކުނި ބަހައްޓާއިރުވެސް ސަމާލުކަން ދިނުމަށް އޭނާ ވަނީ އިލްތިމާސް ކޮށްފައެވެ. ވެމްކޯގައި ގާތްގަނޑަކަށް 800 އެއްހާ މުވައްޒަފުން މަސައްކަތް ކުރެއެވެ.


Aalaage joorimanaa Dhiyana dhakkaidheefi | Mihaaru\nއާލާ ސްޓޫޑިއޯއެއްގައި: އޭނާ ވަނީ ޖޫރިމަނާގެ ގޮތުގައި 50،000 ރުފިޔާ ބްރޯޑްކޮމްއަށް ދައްކާފައި\n24 ޖުލައި 2017 - 12:02 24 comments\nއާލާގެ މައްޗަށް މިދިޔަ މާޗު މަހު އަބުރުގެ ދައުވާ ކުރީ އައްޑޫގައި އަންހެންކުއްޖަކު ރޭޕް ކުރި މައްސަލައަކާ ގުޅިގެން ލިޔުނު ހަބަރެއްގައި، އެ މައްސަލައިގައި ހައްޔަރު ކުރި މީހުންގެ ތެރޭގައި ޖެންޑާ މިނިސްޓްރީގެ އިސްވެރިއެއްގެ އާއިލާ މީހަކު ހިމެނޭ ކަމަށް ބުނުމުންނެވެ.\nއަންހެން ކުއްޖާގެ އާއިލާއާ ހަވާލާދީ ލިޔުނު މި ހަބަރުގައި ޖެންޑާ މިނިސްޓްރީގެ ވެރިއެއްގެ ނަން ޖަހާފައިވީ ނަމަވެސް އޭނާގެ ބަހެއް އޭގައި ހިމަނާފައެއް ނުވެ އެވެ.\nއާލާ ބުނީ ޖޫރިމަނާގެ ގޮތުގައި ދައްކަން ޖެހޭ ފައިސާ އޭނާ އަށް ދިޔާނާ ހަވާލުކޮށްދެއްވީ އަމިއްލަ އަށް ބޭނުންވެ ވަޑައިގެން ކަމަށެވެ.\n"ޖޫރިމަނާ ކުރުމުން ދިޔާނާ އަމިއްލަ އަށް އަޅުގަނޑަށް އެޕްރޯޗްކޮށްފައި ވިދާޅުވީ ފައިސާ ދައްކައިދޭނެ ކަމަށް. އެކަމަކު ކަންތައްތައް ދިމާވި ގޮތުން ދިޔާނާ އަށް އެންމެ ފުރަތަމަ ފައިސާ ނުދެއްކި އޮތީ،" ރާއްޖެ ޓީވީގެ އިތުރުން ޓީވީއެމާއި ޗެނަލް 13ގައި ވެސް މަސައްކަތްކުރި އާލާ ބުންޏެވެ.\nއޭނާ ބުނީ ޖޫރިމަނާގެ ގޮތުގައި ދައްކާނެ ފައިސާ ހޯދުމަށް އޭނާ ބުރަކޮށް މަސައްކަތްކުރަން ޖެހުނު ކަމަށެވެ. އެކަމަކު ގޭގައި އިނދެގެން ޓްރެވަލް މެގަޒިން އަކަށް ލިޔެ، އާއިލާގެ އެހީތެރިކަމާ އެކު އޭނާ އަށް އެއް ކުރެވުނީ 30،000ރ. ކަމަށް ބުންޏެވެ.\nފައިސާ ދެއްކުމަށް ދިން މުއްދަތު ހަމަވިއިރު ވެސް ފައިސާ ނުދެއްކުމުން އޭނާގެ މައްޗަށް ޖިނާއީ ދައުވާ ކުރުމަށް ބްރޯޑްކާސްޓިން ކޮމިޝަނުން ސިޓީ ފޮނުވަން ނިންމައި އެކަން އާލާ އަށް ވަނީ އަންގައިފަ އެވެ. އެކަމަކު އޭނާ ވަނީ އިތުރަށް 24 ގަޑިއިރުގެ މުހުލަތެއް ދިނުމަށް އެދިފަ އެވެ.\n"އިތުރު ގޮތެއް ނެތީމަ އަޅުގަނޑު ފަހުން ދިޔާނާ އަށް ގުޅުމުން އޭނާ އެ ފައިސާ ހަމަޖައްސައިދިނީ،" އާލާ ބުންޏެވެ.\nމި މައްސަލަ އަލުން ބަލައިދިނުމަށް އާލާ މީގެ ކުރިން ވެސް ވަނީ ބްރޯޑްކޮމް އަށް ހުށަހަޅައިފަ އެވެ. އަދި ޖޫރިމަނާގެ ފައިސާ މިއަދު ދައްކާފައިވީ ނަމަވެސް، އޭނާ އަށް ފިޔަވަަޅު އަޅާފައިވަނީ ބޭއިންސާފުން ކަމަށްވާތީ އެ މައްސަލަ އިސްތިއުނާފް ކުރާނެ ކަމަށް އާލާ ބުންޏެވެ.\nރާއްޖެ ޓީވީން އާއްމުކުރި މި ހަބަރާ ގުޅިގެން އެތަން ވެސް ވަނީ 250،000 ރުފިޔާއިން ޖޫރިމަނާކޮށްފަ އެވެ.\nއިތުރު ލިޔުންތައް ނޫސްވެރިކަން މޯލްޑިވްސް ބްރޯޑްކާސްޓިން ކޮމިޝަން ދިޔާނާ ސައީދު ރާއްޖެ ޓީވީ ނޫސްވެރިން އަބުރާ ބެހުން


Addu City ge magu hedhumuge mash roo ugai soi koffi - AO News\nއައްޑޫގެ މަގު ހެދުމުގެ ޕްރޮޖެކްޓް ޙަވާލު ކުރުމުގެ ރަސްމިއްޔާތުގެ ތެރެއިން\nއައްޑޫސިޓީ ގެ6ރަށުގައި ހަދާ 40 ކިލޯމީޓަރުގެ ތާރުމަގު ހެދުމުގެ ކޮންޓްރެކްޓްގައި އިއްޔެ ސޮއި ކޮށްފިއެވެ.\nއިންޑިއަން އެގްޒިމް ބޭންކުގެ 800 މިލިއަން ޑޮލަރުގެ ލައިން އޮފް ކްރެޑިޓްގެ (އެލްއޯސީ) ދަށުން ކުރުމަށް ހަމަޖެހިފައިވާ އައްޑޫގެ ތަރައްޤީގެ މަޝްރޫޢުގެ ތެރެއިން މަގު ހެދުމުގެ މި ޕްރޮޖެކްޓް ޙަވާލުކޮށްފައިވަނީ އިންޑިއާގެ “އެފްކޮންސް އިންފްރާސްޓްރަކްޗާ ލިމިޓެޑް” އާއެވެ. 730 ދުވަހުން ނިންމުމަށް ކަނޑައެޅިފައިވާ މި މަޝްރޫޢުގެ އެއްބަސްވުމުގައި ހައުސިން މިނިސްޓްރީގެ ފަރާތުން ސޮއިކުރެއްވީ ޑިރެކްޓަރ ޖެނެރަލް ފާތިމަތު ޝާނާ ފާރޫގެވެ. އަދި މަސައްކަތް ޙަވާލުވި އެފްކޯންސް އިންފްރާސްޓްރަކްޗަރ ލިމިޓެޑުގެ ފަރާތުން ސޮއިކުރެއްވީ ޑިރެކްޓަރ އޮފް އޮޕަރޭޝަންސް ރަވީ ޕްރަކާޝްއެވެ.\nމި ޕްރޮޖެކްޓްގެ ދަށުން އިތުރު 60 ކިލޯ މީޓަރުގެ މަގުގައި، ފެންހިންދާ ނިޒާމުގެ ތެރެއަށް ވެލި އެޅި ދިމާވެދާނެ މައްސަލަތަކުން ރައްކާތެރި ކުރުމަށްޓަކައި އަޅާ ސިމެންތި ސްޓެބިލައިޒްޑް ބޭސް ލެޔަރ އެޅުމަށް ވެސް ވަނީ ހަމަޖެހިފައިވެއެވެ.\nThe construction contract for design & build of roads and drainage systems in Addu City is signed between @MoNPHImv & Afcons Infrastructure Ltd.\nThis is the 1st contract to be signed foraproject financed under the $800 million Indian Line of Credit#MaldivesIndiaPartnershippic.twitter.com/vjP1rGQfug\n— Ministry of Foreign Affairs 🇲🇻 (@MoFAmv) February 21, 2021\nމިމަޝްރޫޢާއެކު ،މިހާރު ތާރުއަޅާފައިވާ މަގުތަކުގެ ތެރެއިން ޖުމްލަ 3.4 ކިލޯމީޓަރު މަގުގެ ރީސާފޭސްކުރާނެއެވެ. މަގުހެދުމުގެ މަސައްކަތް އެއްކޮށް ނިމޭއިރު ހުންނާނީ މަގުބައްތި ޖަހައި، ސީސީޓީވީ ކެމެރާ ހަރުކޮށް އެންމެ ޒަމާނީ ވަސީލަތްތަކާއި އެކު ޓްރެފިކް ނިޝާންތައް ހަރުކުރެވިފައި ކަމަށް ހައުސިން މިނިސްޓްރީން ވިދާޅުވެއެވެ.\nމީގެ އިތުރުން ލިންކްރޯޑުގެ ހަންކެޑެ ސަރަހައްދާއި ވީ ހިސާބު ހުޅަނގުން ފެށިގެން ހިތަދޫ ގައުކެޑިއާއި މަރަދޫއާއި ދެމެދު ގުޅާލުމަށްޓަކައި 1.463 ކިލޯމީޓަރުގެ އާ ހަތަރު ލޭންގެ ޑީޓުއާ ލިންކް ރޯޑެއް މިމަޝްރޫޢާއި އެކު ގާއިމް ކުރެވިގެންދާނެއެވެ.\nއައްޑޫ ޑިވެލޮޕްމަންޓް މަޝްރޫއުގައި ހިމެނޭ ބިންހިއްކުމުގެ އަމަލީ މަސައްކަތް ޓެންޑާ ކުރުންވެސް މާޗް މަހުގެ ފަހުކޮޅު ފެށިގެންދާނެ ކަމަށް ހައުސިން މިނިސްޓްރީން ވިދާޅުވެއެވެ.\nއައްޑޫ މަގު ހެދުމުގެ ޕްރޮޖެކްޓްއައްޑޫ ސިޓީއައްޑޫގެ މަގުތައް


މަނަދޫ މުޙައްމަދު ޙާޖީ - ވިކިޕީޑިއާ\nމަނަދޫ މުޙައްމަދު ޙާޖީ\nނ. މަނަދޫ ފިލިގަސްދޮށުގޭ މުޙައްމަދު ޢަބްދުލްކަރީމް (ކަރިންބޭގެ މުޙައްމަދުބެ) ގެ އަޅުގަނޑުމެންނަށް ފެންނަން ފެށިއިރު މަސައްކަތް ކުރައްވަނީ މަނަދޫ ކޯޓްގައެވެ. އޭރު ކޯޓްގައި ގާޒީ އާއި ކާތިބެއްގެ އިތުރުން މުޙައްމަދުބެ ފިޔަވާ ދެވަނަ މީހަކު ނުހުރެއެވެ. މަސައްކަތު މީހަކީވެސް އެއީއެވެ. ދޭވާންޏަކީވެސް އެއީއެވެ. ދިދަނަގާ ބަލާމީހަކީވެސް އެއީއެވެ. އެއްބޭފުޅަކަށްފަހު އަނެއް ބޭފުޅަކު ކޯޓާ ހަވާލުވަމުން ގާޒީކަން ކުރައްވަމުން ބަދަލުވަމުން ދިޔައިރު ކޯޓްގައި ބަދަލުނުވެ ހުރި ބޭފުޅަކީ މުޙައްމަދުބެއެވެ. ވަޒީފާއިން ވަކިވެވަޑައިގެންނެވުމާ ހަމައަށް ގިނަ އަދަދެއްގެ ޤާޟީންނާއެކު މުޙައްމަދުބެވަނީ މަސައްކަތް ކުރައްވާފައެވެ. ތަފާތު ތަންތަނަށް މަނަދޫ ކޯޓް ބަދަލުވަމުންދިޔައިރުވެސް މުޙައްމަދުބެ އަކަށް ބަދަލެއް ނާދެއެވެ. މުޙައްމަދުބެއަކީ ސަރުކާރުގައި ޚިދުމަތްކުރެއްވި އިރު އިޚްލާޞްތެރިކަމާއި ވަފާތެރިކަމާއެކު ޚިދުމަތް ކުރެއްވި ބޭކަލެކެވެ.\nމުޙައްމަދުބެއަކީ ދިވެހި ބޭސްވެރިއެކެވެ. މުޙައްމަދުބެ ދިވެހިބޭސް ކުރައްވާފައިވަނީ ހިލޭ ސާބަހަށެވެ. ދުވަހަކުވެސް މީހެއްގެ އަތުން އުޖޫރައެއް ނަންގަވައިގެންނެއް ނޫނެވެ. މުޙައްމަދުބެ ދިވެހިބޭސް ހެއްދެވި ދުވަސްވަރަކީ ޑޮކްޓަރީ ބޭސްވެރިކަން ވައިގައި ނުހިފާއޮތް ދުވަސްވަރެވެ. ފަންޑިތައާއި ދިވެހިބޭސްވެރިކަން ނޫން އެހެންގޮތެއް ނެތް ދުވަސްވަރެވެ. ތަފާތު ގިނަ ބަލިތަކަށް ރަށުން ލިބެން ހުންނަ ފަތްޕިލާވެލި ބޭނުންކޮށްގެން ބޭސް ހައްދަވާ އެތައް ބަޔަކަށް ފަރުވާ ކޮށްދެއްވިއެވެ. ދިވެހި ބޭސްވެރިކަމުގެ ތެރެއިން މުޙައްމަދުގެ ޚާއްޞަ ދާއިރާއަކީ ލޮލުބޭހެވެ.\nމުޙައްމަދުބެއަކީ ޙައްޖުގެ މަތިވެރި އަޅުކަން އަދާކުރައްވާފައިވާ ބޭކަލެކެވެ. އެހެންވީމާ އެއުމުރުގެ ބައެއް މީހުން މުޙައްމަދު ޙާޖީއޭ ކިޔާ މުޚާތަބުކުރެއެވެ. އެއީ މަނަދޫގެ ޤަދަރުވެރި ބޭކަލެކެވެ. ދުވަހަކުވެސް މައްސަލައެއްގައި އަދަބެއް ލިބިފައެއް ނުވެއެވެ.\nމުޙައްމަދުބެއަކީ އަބަދުވެސް ހުދު ހެދުމުގައި ހުންނަވާ ބޭކަލެކެވެ. އާންމުކޮށް ތުރުކުރައްވަނީ ހުދު ގަމީހާއި ހުދު މުންޑާއި ހުދުކުލައިގެ ހައްޖުތާކިހަލެކެވެ. ހައްޖަށް ވަޑައިގެންނެވުމުގެ ކުރިންވެސް އަބަދުވެސް ހުންނަވަނީ ވަރަށް ސާފުތާހިރުކޮށެވެ. ސާފުތާހިރުކަމަށް ލޯބިކުރައްވާ މުޙައްމަދުބޭގެ މިޒާޖަކީ މަޑުމައިތިރި މިޒާޖެކެވެ. ދީނީ ކަންތައްތައްކަށް ޚާއްޞަ އަހުމިއްޔަތުކަމެއް ދެއްވައެވެ. ޚާއްޞަގޮތެއްގައި ޖަމާޢަތުގައި ނަމާދުކުރެއްވުމަށް ވަރަށް ބޮޑު އިސްކަމެއް ދެއްވައެވެ.\nމުޙައްމަދުބެއަކީ ޚިތާނު ކުރުމުގައިވެސް ހަރަކާތްތެރިވެ ލެއްވި ބޭކަލެކެވެ. ޚިތާނު މޫސުމުގައި މަނަދޫއަށް އަންނަ ޚިތާނުކުރާ އެދުރުންނާއެކު އަތްދަށު ބޭކަލެއްގެ ގޮތުގައި މުޙައްމަދުބެ ހަރަކާތްތެރިވެވަޑައިގެން އުޅުއްވައެވެ. އެކަމުން މަނަދޫގެ ގިނަ ރައްޔިތުންނަށް ވަރަށް ފަސޭހަވެސް ވެއެވެ. ސަބަބަކީ އެދުރުމީހާ ކިތަންމެ ބިޒީކޮށް އުޅުނަސް މުޙައްމަދުބެ އެދުރުބޭގެ ފަރާތުން ކޮންމެ ވަގުތަކުވެސް އެހީތެރިއެއްގެ ގޮތުގައި ހުންނަވާތީއެވެ. ކުދިން ރޮއި ބޮޑާހާކާ ހަދަން ފެށުމުން މުޙައްމަދުބެ ގެންނާނެއެވެ. އޭރުން އެކަންތައް އެކެނޑުނީއެވެ. ޚިތާނުގެ ކަންތައްތައް ނިމުމުން އެދުރުމީހާ ފުރައިގެން ދިޔަޔަސް ކުދިންގެ ހާލު އަހުވާލު ބަލާމީހެއްގެ ގޮތުގައި މުޙައްމަދުބެ ދެމިހުރެއެވެ. މުޙައްމަދުބެއަށް އިތުބާރު ކުރައްވާ ޚިތާނުކުރާ އެދުރުން މުޙައްމަދުބޭގެ އަތްމައްޗަށް ކުދިން ދޫކޮށްފައިދެއެވެ. މުޙައްމަދުބެ އެކަމުގައި އުޅެފައިވަނީ ކަމަށްކަމޭހިތައިގެން މީހުންގެ ހުރުން ލިބޭފަދަ މުރާލިކަމާއެކުގައެވެ.\nމުޙައްމަދުބޭގެ ދެފިރިހެން ދަރިންނާއި ދެ އަންހެން ދަރިން ދުނިޔޭގައި އެބަތިއްބެވިއެވެ. އެއީ ޚާލިދު މުޙައްމަދު، އިބްރާހީމް މުޙައްމަދު ، ނާހިދާ މުޙައްމަދު އަދި މަރިޔަމް މުޙައްމަދެވެ. މީގެ ތެރެއިން ނާހިދާ މުޙައްމަދަކީ ރާއްޖޭގައި ފާހަގަކޮށްލެވޭ މަޝްހޫރު ދިވެހި މުދައްރިސެކެވެ. އެއީ ދިވެހިބަހުން ޑިގްރީ ހާސިލުކުރައްވާފައިވާ މޮޅު ވާހަކަ ދެއްކުންތެރިއެކެވެ. އަދި އެހާމެ މޮޅު ވާހަކަ ލިޔުންތެރިއެކެވެ. މުޙައްމަދުބެއަކީ ޚިތާނުކުރާ އެދުރެއް ނޫނެވެ. އެކަމަކު މިހާރު މުޙައްމަދުބޭގެ ދަރިއަކު އެކަން އެބަހުރެއެވެ. އެއީ މުޙައްމަދުބޭގެ ދޮށީ ދަރިފުޅު ޚާލިދު މުޙައްމަދެވެ. ޚާލިދަކީ ސަރުކާރު ޤަބޫލުކުރާ ފާސް އޮންނަ އެދުރެކެވެ. މުޙައްމަދުބޭގެ ދަރިންގެ ތެރެއިން އިބްރާހިމް މުޙައްމަދަކީ މަނަދޫގައި ވިޔަފާރިކުރާ ބޭކަލެކެވެ.\nމުޙައްމަދުބޭގެ ދަރިންނާއި ކާފަދަރިންގެ އިތުރުން މުނިކާފަ ދަރިންވެސް އެބަތިއްބެވެ. މިއަދު މުޙައްމަދުބޭގެ އެންމެ ބޮޑު އުފަލަކީ އެދަރިންނެވެ. އެދަރިންގެ މެދުގައި އޮންނަ އާއިލީ ލޭގެ ގާތް ގުޅުމެވެ. މުޙައްމަދުބެއަށް ފުރިހަމަ ޞިއްޙަތެއް ދެއްވާ، އާއިލާއަށާއި މުޙައްމަދުބެއަށް ބާއްޖަވެރިކަން މިންވަރުކުރައްވާށިއެވެ.\nމުރުޖިޢު: މަނަދޫލައިވް.ކޮމް.އެމްވީ www.manadhoolive.com.mv\n--Allosaeed 05:21, 25 ޑިސެމްބަރު 2011 (UTC)


SunOnline: Democratic Debate gai Warren, Sanders aa salaameh nukurevvi\nޑިމޮކްރެޓިކުންގެ ބަހުސްގައި އެލިޒަބަތު، ބާނީއާ ސަލާމެއް ނުކުރެއްވި\nމުހައްމަދު އައުޒަމް 15 Jan 2020, 16:51\nކުރިއަށް އޮތް އެމެރިކާގެ ރިޔާސީ އިންތިހާބަށް ތައްޔާރުވުމުގެ ގޮތުން ޑިމޮކްރެޓިކް ޕާޓީން ބޭއްވި ބަހުސްގައި ސެނެޓާ އެލިޒަބަތު ވޮރެންއާއި ސެނެޓާ ބާނީ ސޭންޑާސް ސަލާން ނުކުރި މައްސަަލައަށް ބޮޑު ސަމާލުކަމެއް ލިބިއްޖެއެވެ.\nއެ ދެބޭފުޅުންނަކީވެސް ޑިމޮކްރެޓިކް ޕާޓީން ރައީސް ކަމަށް ވަދާކުރައްވަން ޓިކެޓް ހޯއްދަވަން ކެމްޕޭންކުރައްވަމުން ގެންދަވާ ދެ ބޭފުޅުންނެވެ.\nރޭ ބާއްވާފައިވަނީ ޑިމޮކްރެޓިކް ޕާޓީގެ ފުރަތަމަ ބަހުސެވެ. އެ ބަހުސް ނިންމައި އެލިޒަބަތާއި ބާނީ ފިޔަވައި އެހެން ހުރިހާ ބޭފުޅުން ވަނީ އެކަކު އަނެކަކާ ސަލާމްކޮށްފައެވެ.\nއެ ބަހުސްގައި ބައިވެރިވި އެހެން ކެންޑިޑޭޓުންނާ ސަލާންކުރުމަށް ފަހު ސޭންޑާސް އެލިޒަބަތު ސަލާމްކުރަން އުޅުމުން އޭނާ ސަލާމެއް ނުކުރެއްވިއެވެ.\nސަލާން ނުކުރައްވައި ހޭދަވި ކުޑަވަގުތުކޮށް ދެ ބޭފުޅުންގެ މޫނުމަތިން ވަރަށް ނުތަނަވަސް ވާހަކަތަކެއް ދައްކަވާތައް ފެނިގެން ދިޔައެވެ. ނަަމަވެސް މައިކްރޯފޯން ނިއްވާލައިފައި އޮތުމުން ދެެއްކެވި ވާހަކަ އަޑެއް ނީވެއެވެ.\nއަންހެނަކަަށް އެމެރިކާގެ ރައީސްއަކަށް ނުވެވޭނެކަމަށް ބާނީ ވިދާޅުވިކަމަށް އެލިޒަބަތު ދާދި ފަހުން ވިދާޅުވިއެވެ. ނަމަވެސް ސޭންޑާސް ވަނީ އެވާހަކަ ދޮގުކުރައްވައިފައެވެ.\n"އަޅުގަނޑު ރަނގަޅަށް ދަންނަ ކޮންމެ މީހަކަށްވެސް އެނގޭނެ އަޅުގަނޑު އެހެން ނުބުނާނެކަން. މީގެ 30 އަހަރު ކުރިން އަޅުގަނޑު ދައްކާފަ ހުންނާނެ ޔޫޓިއުބްގައި. އޭގައި ހުންނަނެ ބުނެފަ އަންހެނަކަށް އެމެރިކާގެ ރައީސްކަން ކުރެވޭނެކަން،" ބާނީ ވިދާޅުވިއެވެ.\nސީއެންއެންގެ ކޮރޮސްޕޮންޑޮންޓް އެބީ ފިލިޕް އެ ވާހަތަކާ ގުޅޭގޮތުން ކޮމެންޓްއަކަށް އެދުމުން އެލިޒަބަތު ވިދާޅުވީ އޭނާ ބާނީގެ ވާހަކަތަކަށް ދެކޮޅު ހައްދަވައި، އަންހެނަކަަށްވެސް ރައީސަކަށް ވެވިދާނެކަމަށެވެ.\nހިޔާލު ހޯދުންތަކުން ދައްކާގޮތުން ޑިމޮކްރެޓިކުންގެ ޕްރައިމަރީ ރޭހުން ކުރީގައި އުޅުއްވަނީ ބާނީއާއި އެލިޒަބަތެވެ. އެ ރޭހުގައި ޖުމްލަ 12 ބޭފުޅުން ވާދަކުރައްވަމުންދާއިރު ބިލިއަނަރު މައިކަލް ބްލޫމްބާގާއި އެމެރިކާގެ ކުރީގެ ނާއިބު ރައީސް ޖޯ ބައިޑަންގެ އިތުރުން ތުލްސީ ގަބާޑް ފަދަ ބޭފުޅުން ހިމެނިލައްވައެވެ.


Taiwan kandhuge saradhugai China in askaree thamreenuthah hadhanee\nޓައިވާން ކަނޑުގައި ޗައިނާއިން އަސްކަރީ ތަމްރީނުތައް ހަދަނީ\nޓައިވާން ކަނޑުގެ ސަރަހައްދުގައި ޗައިނާއިން ކުރިއަށް ގެންދާ އަސްކަރީ ތަމްރީނު ތެރެއިން\nމަސްރަހު ގޯސްވެފައިވާ ޓައިވާންގެ ކަނޑުގެ ސަރަހައްދުގައި ޗައިނާއިން އަސްކަރީ ތަމްރީނުތަކެއް ކުރިއަށް ގެންދަން ފަށައިފި އެވެ.\nޓައިވާންގެ އިގްތިސޯދީ ސަރަހައްދުގައި ކުރިއަށް ގެންދާ އަސްކަރީ ތަމްރީނުތަކުގައި ޗައިނާގެ ވައިގެ ސިފައިންނާއި ކަނޑުގެ ސިފައިން ބައިވެރިވާނެ ކަމަށް ޗައިނާއިން ވަނީ ބުނެފަ އެވެ. މި ތަމްރީނުތަކާބެހޭ މާގިނަ މައުލޫމާތު ހާމަނުކޮށް ޗައިނާގެ ޕީޕަލް ލިބަރޭޝަން އާމީ (ޕީއެލްއޭ) އިން ބުނީ ކުރިއަށް ގެންދަނީ އާދައިގެ ތަމްރީނުތަކެއް ކަމަށެވެ. އޭގައި ކަންބޮނޑުވާން ޖެހޭ ކަމެއް ނޯންނާނެ ކަމަށެވެ.\nއަސްކަރީ ތަމްރީނުތައް ކުރިއަށް ގެންދަން ފަށާފައި މިވަނީ ޗައިނާގެ ރައީސް ސީ ޖިންޕިންގެ ވަރަށް ގާތް ރަހުމަތްތެރިއެއް ކަމަށްވާ ހަންކޯޔޫ ޓައިވާންގެ އިދިކޮޅު ރިޔާސީ ޓިކެޓް ކާމިޔާބު ކުރެއްވުމަށްފަހު ޓައިވާންގެ ބައެއް ސަރަހައްދުތަކަށް ޗައިނާގެ ބާރު ހިނގަން ޖެހޭނެ ކަމަށް ވިދާޅުވެފައި ވަނިކޮށެވެ.\nޗައިނާއިން ގަބޫލުކުރާ ގޮތުގައި ޓައިވާނަކީ ޗައިނާގެ ގާނޫނު ހިނގަން ޖެހޭ ގައުމެކެވެ. ނަމަވެސް ޓައިވާންގެ މިހާރުގެ ރައީސާ ސާއި އިންގްވެން ދަނީ އެކަމާ ދެކޮޅު ހައްދަވަމުންނެވެ.\nއަސްކަރީ ތަމްރީނުތައް ފެށުމާއެކު، ޔޫރަޕްގެ ބައެއް ގައުމުތަކުންނާއި އެމެރިކާއިން ބުނެފައި ވަނީ، ޗައިނާއިން ކުރިއަށް ގެންދާ ތަމްރިނުތަކަކީ ޓައިވާނުން ގަނެފައިވާ ދެ ބިލިއަން ޑޮލަރުގެ ހަތިޔާރު ފޯރުކޮށް ދިނުމަށް ހުރަސަ އަޅައި ބިރު ދައްކަން ވެގެން ކުރިއަށް ގެންދާ ހަރާކާތެއް ކަމަށެވެ.\nޓައިވާނަށް ހަތިޔާރު ވިއްކަން އެމެރިކާއިން އެއްބަސްވުމުން، ޗައިނާއިން އެކަމާއި ނުރުހުން ފާޅުކޮށް ބުނީ، އެ މުއާމަލާތުގެ ސަބަބުން ޗައިނާގެ މިނިވަންކަމަށް ބުރޫ އަރާނެ ކަމަށެވެ. ޓައިވާނުން ގަނެފައިވާ ހަތިޔާރުތަކުގެ ތެރޭގައި އަބްރަމްސް ޓޭންކްސް އާއި ސްޓިންގާ މިސައިލް ހިމެނެ އެވެ.\nދުނިޔޭގެ ހަމަޖެހުން ނަގާލަނީ އެމެރިކާއިން: ޗައިނާ\nޗައިނާގެ މުދަލުން ޓެކްސް ބޮޑު ކުރުމަކީ ކުރެވުނު މޮޔަ ކަމެއް: ޓްރަމްޕު


Kaiveni Party Akah 15 Million Rufiya Haradhu Kohfi - Vaguthu\nކޮވިޑް-19: ފަރުވާކުޑަ ކުރެވިއްޖެނަމަ، ދެން ލިބޭ ގެއްލުން ބޮޑުވެދާނެ - 15 ގަޑިއިރު ކުރިން\nކައިވެނި ޕާޓީ އަކަށް 15 މިލިއަން ރުފިޔާ ޚަރަދު ކޮށްފި\nރަޗެލް އާއި ކެން\nޗައިނާގެ މުއްސަނދި ދެމަފިރިއެއްގެ ހުރި އަންހެން ދަރިފުޅުގެ ކައިވެންޏަށް މަދުވެގެން އަށްލައްކަ ޕައުންޑް ޚަރަދު ކޮށްފިއެވެ. އެއީ ދިވެހި ރުފިޔާ އިން ބަލާނަމަ 15 މިލިއަން ރުފިޔާ އެވެ.\nރަޗެލް ވީ އާއި ކެންގެ ކައިވެނި އޮތީ އޭޕްރިލް މަހު ސިންގަޕޫރުގައެވެ. ތިން ބަޔަކަށް ބަހާލައިގެން ކައިވެނި ޕާޓީ ކުރިއަށް ގެންދިޔައެވެ. އޭގެ ތެރެއިން އެންމެ ބޮޑު ޚަރަދެއް ކުރީ މާމެޑް ތީމް އަށް ކުރިއަށް ގެންދިޔަ ޕާޓީ އަށެވެ.\nމިތީމަށް ކުރިއަށް ގެންދިޔަ ޕާޓީ އޮތީ މަޝްހޫރު އެކްއޭރިއަމްއެއްގައެވެ. މާމެޑްގެ ހެދުމުގައި ކައިވެނި ކުރި އަންހެން މީހާ އާއި އަދި އޭނާގެ އެކުވެރިން ވެސް އެކްއޭރިއަމްގެ ތެރެއަށް އެރި ފޮޓޯތައް ނަގާފައިވެއެވެ.\nމަޝްހޫރު ރެސްޓޯރެންޓެއްގައި ބޭއްވި ކައިވެނީގެ "ރަސްމީ ހަފްލާ" އަށް ވެސް ބޮޑު ޚަރަދެއް ކޮށްފައި ވެއެވެ. 600 މެހެމާނުންނަށް ދައުވަތު ދީގެން ބޭއްވި އެޕާޓީގައި ހަމައެކަނި ކެއުމަށް ކޮންމެ މީހަކަށް ހާހަކަށް ވުރެ ގިނަ ޑޮލަރު ޚަރަދު ކުރިއެވެ.\nރަޗެލް އަކީ ޗައިނާގައި ފެޝަންގެ ވިޔަފާރި ކުރާ މަހުޖަނެއްގެ ދަރިއެކެވެ.\nރަޗެލް އާއި ކެންގެ ކައިވެނީގެ ހުރިހާ މަންޒަރުތަކެއް ވަނީ "ކްރޭޒީ ރިޗް އޭޝިއަން" ޝޯވ ގައި ދައްކާފައެވެ. އެ ޑޮކިއުމެންޓްރީގައި ވާހަކަދައްކަމުން ރަޗެލް ބުނީ އޭނާ ކެން އާއި ކައިވެނި ކުރަން ބޭނުންވީ ކެން ރީތި ވުމުން ކަމަށާއި ފުރަތަމަ ފޭސްބުކް އިން ކެން ފެނުމުން ވެސް ކައިވެނި ކުރަން ވަގުތުން ބޭނުންވި ކަމަށެވެ.\nއޭޝިއާގެ ގިނަ މަހުޖަނުން އެމީހުންގެ ދަރިންނަށް ވަރަށް ބޮޑެތި ކައިވެނި ޕާޓީތައް ބާއްވައެވެ. ބައެއް މީހުންގެ ހައެއްކަ މިލިއަން ޑޮލަރު ވެސް ކައިވެނި ޕާޓީތަކަށް ޚަރަދު ކުރެއެވެ.\nމެއި 22, 2019 03:44\nކަލޯ ތީ އެއްވެސް އެއްޗެއް ނޫން. މި ރާއްޖެ އަށް އެބަ އާދޭ4މިލިއަން ޑޮލަރު ޙަރަދު ކޮއްފަ. މުޅި ރަށް އެއްކޮށް ކުއްޔައް ނަގައިގެން.\nމެއި 22, 2019 14:40\nޢަހަރެން ހަމަ އަޖައިބު


Dhe rashakun masthuvaathakethi hoadhai meehaku hahyaru kohfi – Iru\nމާލޭ ގެއަކުން ލެޕްޓޮޕެއް ވަގަށް ނެގި މީހަކު ހޯދަަނީ\nދެ ރަށަކުން މަސްތުވާތަކެތި ހޯދައި މީހަކު ހައްޔަރު ކޮށްފި\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތުގެ ތެރެއިން ނ. ވެލިދުއާއި، ތ. ހިރިލަންދޫ ޕޮލިސް ސްޓޭޝަނުން ހިންގި އޮޕަރޭޝަނެއްގައި މަސްތުވާތަކެތި ހޯދައި މީހަކު ހައްޔަރު ކޮށްފިއެވެ.\nވަކިވަކީން ހިންގި އެ ދެ އޮޕަރޭޝަނުގައި ހައްޔަރު ކޮށްފައިވަނީ 40 އަހަރުގެ ދިވެހި ފިރިހެނެކެވެ. އޭނާ ހައްޔަރު ކޮށްފައިވަނީ މަސްތުވާތަކެތި ގެންގުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތާ ގުޅިގެން ނ. ވެލިދޫ ޕޮލިސް ސްޓޭޝަނުން ހިންގި އޮޕަރޭޝަނުގައި މި މަހުގެ 1 ވަނަ ދުވަހުގެ 23:04 ހާއިރު ވެލިދޫ މަގުމަތިންނެވެ.\nއޭނާ ހުއްޓުވައި ބަލައިފާސްކުރިއިރު އޭނާގެ އަތުން މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި ދަޅެއް ފެނިފައިވެއެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް ވެލިދޫ މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރޯ އޮފް ހޯމް އެފެއާޒުން ކަނޑައަޅާތަނެއްގައި ބަންދުގައި ބަހައްޓައިގެން ތަހުގީގު ކުރުމަށް 10 ދުވަހުގެ މުއްދަތު ދީފައިވެއެވެ.\nއޭގެ އިތުރުން މާލޭން ފުރައިގެން ތ. ހިރިލަންދުއަށް ދަތުރުކުރި ބޯޓަކުން މަސްތުވާތަކެތި ގެންދާކަމަށް ލިބުނު މައުލޫމާތަކާ ގުޅިގެން ހިރިލަންދޫ ޕޮލިސް ސްޓޭޝަނުން ހިންގި އޮޕަރޭޝަނުގައި، އެ ބޯޓު ބަލައިފާސްކޮށް މަސްތުވާތަކެތިކަމަށް ޝައްކުކުރެވޭ އެއްޗެއްހުރި ރަބަރު ޕެކެޓެއް ހޯދާފައި ވެއެވެ. ނަމަވެސް މި މައްސަލައާ ގުޅިގެން އެއްވެސް މީހަކު ހައްޔަރުކޮށްފައެއް ނުވެއެވެ.\nމި ދެ މައްސަލަ ވެސް ފުލުހުން ދަނީ ތަހުގީގު ކުރަމުންނެވެ.


ކ. ގިރާވަރު އުތުރު ކަނޑުން ބޯޓެއް އޮޔާދާތީ ދަތުރުކުރައްވާ އުޅަނދުތަކުން ސަމާލުވުމަށް އިލްތިމާސްކޮށްފި | Jazeera\tކ. ގިރާވަރު އުތުރު ކަނޑުން ބޯޓެއް އޮޔާދާތީ ދަތުރުކުރައްވާ އުޅަނދުތަކުން ސަމާލުވުމަށް އިލްތިމާސްކޮށްފި - Jazeera\nކ. ގިރާވަރު އުތުރު ކަނޑުން ބޯޓެއް އޮޔާދާތީ ދަތުރުކުރައްވާ އުޅަނދުތަކުން ސަމާލުވުމަށް އިލްތިމާސްކޮށްފި\nއައިމިނަތު ޔުމްނާ February 12, 2020 45 views0\nކ.ގިރާވަރުގެ އުތުރުކަނޑުން 'ބަރޯސާ' ނަމަކަށް ކިޔާ ބޯޓެއް އޮޔާދާތީ ، އެ ސަރަހައްދުން ދުއްވާ ކަނޑުއުޅަނދުތަކުން ސަމާލުކަން ދިނުމަށް އެމްއެންޑިއެފް އިން އިލްތިމާސްކޮށްފިއެވެ.\nއެއްވެސް މީހަކު ނެތި މިބޯޓް އޮޔާދާކަމުގެ މައުލޫމާތު ، އެމެއެންޑީއެފް ކޯސްޓްގާޑު މެރިޓައިމް ރެސްކިއު ކޯޑިނޭޝަން ސެންޓަރ (އެމްއާރްސީސީ) އަށް ލިބިފައިވަނީ މިއަދު ހަވީރު 16:00 ހާއިރުއެވެ.\nއެމްއާރރުސީސީއަށް މައުލޫމާތު ލިބިފައިވާ ގޮތުގައި މިބޯޓް އޮޔާ ދަނީ ކ.ގިރާވަރުކަނޑޫން ހުޅަނގަށެވެ. އެހެންކަމުން އެ ސަރަހައްދުން ދަތުރުކުރައްވާ އުޅަނދުފަހަރުތަކުން މިކަމަށް ސަަމާލުކަން ދެއްވުމަށް އިލްތިމާސްކުރެއެވެ.\nރާއްޖޭގެ ކުންފުންޏަކަށް ނިސްބަތްވާމިބޯޓް އޮޔާދާތީ ވެރިފަރާތުން މިހާރުދަނީ ކަފުޖަހާނެ އެހެން އުޅަނދެއް އެސަރަހައްދަށް ފޮނުވުމުގެ މަސައްކަތް ކުރަމުން ކަމަށާއި އެސަރަހައްދު މޮނީޓަރކުރުމަށް ތަކައި އެމްއެންޑީއެފް މާލޭ އޭރިއާ ކޯސްޓްގާޑް ސްކޮޑްރަން އުޅަނދެއްވެސް އެސަރަހައްދަށް މިހާރު ދަތުރުކުރަމުންދާކަމަށް އެމްއެންޑީއެފްއިން ވަނީ މައުލޫމާތު ދީފައެވެ.


އިދިކޮޅު ވާދަވެރިން އެމްޑީޕީއިން ކުރަމުން އަންނަ މަސައްކަތުގައި ބައިވެރިވެ ރާއްޖެ ތަރައްޤީކުރުމުގެ މަސައްކަތުގައި ބައިވެރިވުމަށް ރައީސް ނަޝީދު ގޮވާލައްވައިފި – Maldivian Democratic Party\n10 ސެޕްޓެމްބަރު 2013\nއިދިކޮޅު ވާދަވެރިން އެމްޑީޕީއިން ކުރަމުން އަންނަ މަސައްކަތުގައި ބައިވެރިވެ ރާއްޖެ ތަރައްޤީކުރުމުގެ މަސައްކަތުގައި ބައިވެރިވުމަށް ރައީސް ނަޝީދު ގޮވާލައްވައިފި\nއިދިކޮޅު ވާދަވެރިން އެމްޑީޕީއިން ކުރަމުން އަންނަ މަސައްކަތުގައި ބައިވެރިވެ ރާއްޖެ ތަރައްޤީކުރުމުގެ މަސައްކަތުގައި ބައިވެރިވުމަށް ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ގޮވާލައްވައިފިއެވެ. އެމަނިކުފާނު ގަލޮޅު ދެކުނު ކަންމަތީ ޖަލްސާގައި ރޭ (9 ސެޕްޓެމްބަރ 2013)ގައި ވާހަކަފުޅު ދައްކަވަމުން ވިދާޅުވީ އެފަދަ އިއްތިހާދެއް ނުވާނެކަމަށާއި ރާއްޖޭގެ އެކިކަންކޮޅުތަކުގައި ވާދަވެރިން އެމްޑީޕީގެ ހަރުގެތަކަށް އައިސް ގުޅެމުން އަންނަ ކަމަށެވެ.\nމާލޭގެ ރައްޔިތުން އެދެނީ ބޯހިޔާވަހިކަމާއި، ރަނގަޅު ވަޒީފާގެ ފުރުސަތުތައްކަމަށާއި ރައްޔިތުންގެ އުންމީދުތައް ގުޅިފައިވަނީ އެމްޑީޕީގެ މެނިފެސްޓޯއާއި ކަމާއިމެދު ރައްޔިތުން ޝައްކުނުކުރާކަމަށް ރައީސް ނަޝީދު ވިދާޅުވިއެވެ. ރައްޔިތުންބޭނުންވަނީ ބޯހިޔާވަހިކޮށްލެވޭނެ ގޮތަކާއި ޖީބަށް ފައިސާވަންނާނެ ގޮތެއްވުން ކަމަށްވާއިރު ސިޔާސީ ލީޑަރުންގެ ވާޖިބަކީ އެއުންމީދުތަކަށް ޖަވާބު ހޯދައިދިނުންކަމަށް އެމަނިކުފާނު ވިދާޅުވިއެވެ. އެމަނިކުފާނަކީ “ފްލެޓް ދޮންބެ”ކަމަށާއި ރައްޔިތުންނަށް ބޯހިޔާވަހިކަމުގެ މައްސަލައަށް އެމްޑީޕީގެ ސަރުކާރުގައި ހައްލެއް ހޯއްދަވާނެކަމަށް ވައުދުވެވަޑައިގެންނެވިއެވެ.\nސިޔާސީ ކަންކަމަކީ ރައްޔިތުންގެ ވިންދާ އެކީ ކުރިއަށް ދިޔުން ކަމަށާއި މިއަދު އިއްތިހާދެއް ނުހެދިގެން އުޅެނީ ރައްޔިތުންގެ ވިންދާއި ޖޯޝު އެކަމަށް ނެތީމާކަމުގައި ރޭގެ ބައްދަލުވުމުގައި ރައީސް ނަޝީދު ވިދާޅުވިއެވެ. 2008 ވަނަ އަހަރުގެ އޮކްޓޯބަރ މަހުގައި ބޭއްވުނު ރިޔާސީ އިންތިޚާބުގެ ފުރަތަމަ ބުރު ނިމުމަށް ފަހު ޑރ. ހަސަން ސައީދާއި، ޑރ. ޝަހީދު އެމްޑީޕީއާއި އޭރު ގުޅިވަޑައިގަތުމަށް 24 ގަޑިއިރުވެސް ނުނެގި ކަމަށާއި އޭގެ ފަހުން ގާސިމް އިބްރާހިމް ގުޅި އެންމެން އެއް އަތަށް އަރާ ރައީސް މައުމޫނުގެ 30 އަހަރުގެ ވެރިކަން ބަދަލުކުރިކަމަށް ރައީސް ނަޝީދު ވިދާޅުވިއެވެ. އެހެންނަމަވެސް މިއަދު އެމީހުންނަށް ކޯލިޝަން ނުހެދި އޮތްކަން ފާހަގަކުރައްވަމުން އެމަނިކުފާނު ވިދާޅުވީ މިއަދު ރާއްޖޭގެ ރައްޔިތުން އެމްޑީޕީއަށް ވާދަކުރަން ތައްޔާރަށް ނޫންކަމަށެވެ. އެފަދަ ޖޯޝެއް ނެތްކަމަށް ވިދާޅުވިއެވެ. ސިޔާސީ ކަންކަމަކީ ރައްޔިތުންގެ ވިންދާ އެކީ ކުރިއަށް ދިޔުން ކަމަށާއި މިއަދު އިއްތިހާދެއް ނުހެދިގެން އުޅެނީ ރައްޔިތުންގެ ވިންދާއި ޖޯޝު އެކަމަށް ނެތީމާކަމުގައި ރައީސް ނަޝީދު ވިދާޅުވިއެވެ.\nދެވަނަ ބުރުގައި ކުރީގެ އެތައް ވާދަވެރިންނެއް ގުޅެމުން އަންނަ ކަމަށާއި އިދިކޮޅަށް ތިއްބެވި ވާދަވެރިންނަށް އެމްޑީޕީގެ ސިޔާސަތުތައް ސާފުވާކަމަށް ރައީސް ނަޝީދު ވިދާޅުވިއެވެ. އަދި އިދިކޮޅު ވާދަވެރިން އެމްޑީޕީއިން ކުރަމުން އަންނަ މަސައްކަތުގައި ބައިވެރިވެ ރާއްޖެ ތަރައްޤީކުރުމުގެ މަސައްކަތުގައި ބައިވެރިވުމަށް ގޮވައިލެއްވިއެވެ.\nރޭގެ ޖަލްސާގައި ރައީސް ނަޝީދުގެ ރަނިންމޭޓް ޑރ. މުސްތޮފާ ލުތުފީއާއި، ޕާޓީގެ ޗެއަރޕާސަން މޫސާ މަނިކާއި، ގަލޮޅުގެ ކުރީގެ އަވަށުވެރިޔާ އަޙްމަދު އަބްދުﷲއާއި، ޖުމްހޫރީ ޕާޓީގެ ކުރީގެ ނައިބު ލީޑަރ އަޙްމަދު ނާޝިދު އަދި މީގެއިތުރުން ގަލޮޅަށް ނިސްބަތްވާ ގިނަ އަދަދެއްގެ ރައްޔިތުން ރޭގެ ކަންމަތީ ޖަލްސާގައި ބައިވެރިވެވަޑައިގެންނެވިއެވެ.


SunOnline: Raajje TV roakolli massala muraaja kohdhinumah edhefi\nރާއްޖެ ޓީވީ ރޯކޮށްލި މައްސަލަ މުރާޖައާކޮށްދިނުމަށް އެދެފި\nމުހައްމަދު މުޒައްޔިން ނާޒިމް 08 Nov 2018, 21:10\nރާއްޖެޓީވީގެ އިސްވެރިން ޕީޖީ ބިޝާމްއާ މިއަދު ބައްދަލުކުރެއްވުން -- ފޮޓޯ ރާއްޖެއެމްވީ\nރާއްޖެ ޓީވީ ރޯކޮށްލި މައްސަލަ މުރާޖާކޮށްދިނުމަށާއި، އެ ޓީވީގެ ނޫސްވެރިޔާ މުހައްމަދު ވިސާމްގެ އިސްތިއުނާފުގެ މައްސަލަ އަނބުރާ ގެނައުމަށް ރާއްޖެޓީވީން، ޕޮރޮސިކިއުޓާ ޖެނެރަލް އައިޝަތު ބިޝާމްގެ ކިބައިން އެދިއްޖެ އެވެ.\nމިގޮތަށް އެދިފައިވަނީ ރާއްޖެ ޓީވީން ޕްރޮސިކިއުޓާ ޖެނެރަލްއާއެކު މިއަދު ހެނދުނު ބޭއްވި ބައްދަލުވުމުގައި އެވެ.\nރާއްޖެ ޓިވީ އިން މިއަދު ނެރުނު ބަޔާންގައި ބުނެފައިވަނީ 2013 ވަނަ އަހަރު އޮކްޓޯބަރު މަހު ރާއްޖެޓީވީ ރޯކޮށްލި މައްސަލަ މުރާޖާކޮށްދިނުމަށް ހުށައެޅީ، އެ މައްސަލައިގެ ތަހުގީގާއި ޝަރިއަތް ހިނގަމުންދާ ގޮތަށް ބަލާއިރު، އެއީ އިންސާފުވެރި ތަހުގީގެއްގެ މައްޗަށް ބިނާކޮށް ކުރިއަށް ގެންދާ ޝަރީއަތެއްކަމަށް އެ ޓީވީ އިން ގަބޫލު ނުކުރާތީ ކަމަށެވެ. އަދި މިހާރު ބަންދުގައި ބަހައްޓާފައިވާ ޒުވާނާގެ މައްޗަށް ހުކުމެއް ކުރިޔަސް، އެއީ މައްސަލައިގެ ހަގީގީ އިންސާފު ލިބުނީ ކަމަށް ނުދެކޭ ކަމަށް އެ ބަޔާންގައި ވެއެވެ.\n"ރާއްޖެޓީވީ އިން ދެކޭ ގޮތުގައި އެ ޖަރީމާ ރޭވުމުގެ އަޑީގައި ތިބި މީހުން ނުހޯދިއްޖެ ނަމަ، އަދި އެމީހުންނާ އިންސާފު އަރާ ހަމަ ނުކުރެވޭނަމަ އެކަމުގައި ބައިވެރިވި މީހުންނަށް އެފަދަ ނުރައްކާތެރި އެހެން އަަމަލެއް ތަކުރާރުކުރުމަށް ލިބޭ ހިތްވަރަކަށް ވެގެން ދާނެ،" ރާއްޖެ ޓީވިން ނެރުނު ބަޔާންގައި ބުނެފައިވެއެވެ.\nއެ ހަމަލާއާއި ގުޅިގެން ތައްޔާރު ކުރި އޮޑިޓް ރިޕޯޓުން ދައްކާ ގޮތުގައި ރާއްޖެ ޓީވީއަށް 11.65 މިލިއަން ރުފިޔާގެ ގެއްލުމެއް ލިބިފައިވާ ކަމަށާއި ބަދަލު ހޯދުމަށް އެދި ހައިކޯޓަށް ހުށައެޅި މައްސަލަވެސް ބޭރުކޮށްލާފައިވާ އިރު، ނޭޝަނަލް އިންޓެގްރިޓީ ކޮމިޝަން (އެންއައިސީ) އަށް ހުށައެޅި މައްސަލަވެސް ހުއްޓިފައިވާ ކަމަށް އެ ބަޔާނުގައި ވަނީ ފާހަގަކޮށްފަ އެވެ.\nމީގެ އިތުރުން ރާއްޖެޓީވީން ޕީޖީ ގައި އެދިފައިވަނީ އެ ޓީވީގެ ނޫސްވެރިޔާ ވިސާމް މައްޗަށް ކުށް ސާބިތު ނުވާ ކަމަށް ދަށު ކޯޓުން ކޮށްފައިވާ ހުކުމް ދައުލަތުގެ ފަރާތުން ހައިކޯޓުގައި އިސްތިއުނާފް ކޮށްފައިވާތީ، އެ މައްސަލަ އާ މެދު އިތުރަށް ވިސްނާވަޑައިގެން މައްސަލަ ޕީޖީ އިން އަނބުރާ ގެނައުމަށް ކަމަށް އެ ބަޔާނުގައި ބުނެފައި ވެއެވެ.\nޕްރޮސިކިއުޓާ ޖެނަރަލްގެ ފަރާތުން ވިސާމްގެ މައްޗަށް ކުށް ސާބިތުނުވާ ކަމަށް ކްރިމިނަލް ކޯޓުން ކުރި ހުކުމް، ހައިކޯޓުގައި އިސްތިއުނާފުކޮށްފައިވާއިރު އެ މައްސަލާގެ އަޑުއެހުންތައް ވަނީ ތާވަލް ކޮށްފައެވެ. އަޑުއެހުންތައް ފެށުމަށް ތާވަލް ކޮށްފައިވަނީ މި މަހުގެ 27 ވަނަ ދުވަހަށެވެ.\nޕީޖީގެ އޮފީސް ކޮޓަރިއަށް ހަރަދު ކުރީ އަމިއްލަ ކުންފުންޏެއް


"4426" ge trailer hafuthaa bandhugai nereny | Mihaaru\nފިލްމް "4426" ގެ ޝޫޓިންގެ ތެރެއިން. ފޮޓޯ: ކްރިސްޓަލް އެންޓަޓައިންމަންޓް\n"4426" ނިމެނީ، ހަފުތާ ބަންދުގައި ޓްރެއިލާ ފެންނާނެ\n14 ޖުލައި 2016 - 05:393comments\nމަޝްހޫރު ޑައިރެކްޓަރު ފާތުމަތު ނަހުލާގެ ބިރުވެރި ފިލްމް 4426 (ފޯ ފޯ ޓޫ ސިކްސް) ގެ ޝޫޓިން ގާތްގަނޑަކަށް ނިމި، ފިލްމުގެ ފުރަތަމަ ޓްރެއިލާ މި ހަފުތާ ބަންދުގައި ބެލުންތެރިންނަށް ދައްކާލަން ތައްޔާރުވެއްޖެ އެވެ.\nނަހުލާ ބުނީ ބޮޑު ކާސްޓަކާ އެކު ހަދާ ފިލްމުގެ ޝޫޓިންގެ ބޮޑު ބައި ނިމިފައިވާ އިރު، މި މަސް ނިމޭ އިރު ފިލްމުގެ އެޑިޓިން ވެސް ނިންމައިލެވޭނެ ކަމަށެވެ.\n"މިހާރު ވަރަށް މަދު މަންޒަރުތަކެއް ނަގަން ހުންނާނީ. ބޮޑު ބައި ޝޫޓްކޮށް ނިމިއްޖެ،" އޭނާ ބުންޏެވެ. "ޓްރެއިލާ ލޯންޗް ކުރަން މިހާރު ތައްޔާރުވަމުން މި އަންނަނީ."\nނަހުލާ ބުނީ ފިލްމުގެ މަސައްކަތް ކުރިއަށް ދަނީ ވަރަށް ހިތްހަމަޖެހޭ ގޮތަށް ކަމަށެވެ.\n"އަސްލު ފިލްމުގެ މަސައްކަތް ނިންމަން ކުރިން ޕްލޭން ކުރި ތާރީހުން ކައްސާލައިގެން ގޮސްފައި އޮތީ. އެހެން ދިމާވީ ވެސް ފިލްމުގެ މަސައްކަތް އެންމެ ބޭނުންވާ ގޮތަށް، އެންމެ ފުރިހަމަ އަށް ގެނެސް ދޭން ބޭނުން ވާތީ،" އަހުމަދު ޝިނާން ބައިވެރިކޮށްގެން ޑައިރެކްޝަން ހަދާ ފިލްމާ ބެހޭ ގޮތުން އޭނާ ބުންޏެވެ. "މަސައްކަތް ވަރަށް ރަނގަޅަށް ކުރިއަށް ދަނީ. ކާސްޓުންގެ ސަޕޯޓް ވެސް ބޮޑު. އަނެއްކާ ފިލްމަކީ ފުދޭ ވަރަކަށް މަސައްކަތް ވެސް ބުރަ ފިލްމެއް. އެހެންވެ އެ ހުރިހާ ކަމަކަށް ބަލާފައި ބުނެވޭނީ ވަރަށް ހިތްހަމަޖެހޭ ގޮތަށޭ މަސައްކަތް ކުރިއަށް ދަނީ."\nބިރުވެރި ފިލްމް "4426" ގެ މަންޒަރެއް: ފިލްމް އޮކްޓޯބަރު 18 ގައި ރިލީޒް ކުރާނެ.\nނަހުލާ ބުނީ ބެލުންތެރިން ފިލްމަށް ވަރަށް ބޮޑަށް އިންތިޒާރު ކުރަމުން އަންނަކަން ވެސް އެނގޭ ކަމަށެވެ. އެހެންވެ މިހާރު ތައްޔާރުވަމުން އަންނަނީ މި ހަފުތާ ބަންދުގައި ފިލްމުގެ ފުރަތަމަ ޓްރެއިލާ ލޯންޗް ކުރާށެވެ.\nހަތަރު ބުރީގެ އިމާރާތެއްގެ ސެޓިންގައި ޝޫޓް ކުރި "4426" ގެ ތަރިންގެ ތެރޭގައި ޔޫސުފް ޝަފީއު (ޔޫއްޕެ)، ޝިލާ ނަޖީބް، މުހައްމަދު ފައިސަލް، މަރިޔަމް އައްޒަ، ޖުމައްޔިލް ނިމާލް (ޖުމަލް)، މުހައްމަދު ޖުމައިހް (ޖުމާ)، އަހުމަދު ޒިޔާ އަދި ޖިމީ ހިމެނެ އެވެ.\nފިލްމް "4426" ގެ މަންޒަރެއްގައި ޖިމީ. ފޮޓޯ: ކްރިސްޓަލް އެންޓަޓައިންމަންޓް\nނަހުލާގެ އަމިއްލަ ފިލްމް ކުންފުނި ކްރިސްޓަލް އެންޓަޓައިންމަންޓުން ޕްރޮޑިއުސް ކުރާ "4426" އަކީ ލޯބީގެ ފިލްމްތައް ހަދަން މަޝްހޫރު ނަހުލާ ބެލުންތެރިންނަށް ގެނެސްދޭ ފުރަތަމަ ބިރުވެރި ފިލްމެވެ.\nއޭނާ ބުނެފައިވާ ގޮތުގައި މި ފިލްމްވެގެން ދާނީ ބެލުންތެރިން ބިރުން ގޮސް ފިއްކަނޑައިގެންދާ ވަރުގެ ފިލްމަކަށެވެ.\nއޯޕަން ބަޖެޓަކުން ހަދާ "4426" ސިނަމާ އަށް އަންނާނީ އޮކްޓޯބަރު 18 ގަ އެވެ.


ދިވެހިރައްޔިތެކޭ ބުނެވޭނީ ފައިހަރުކޮށްލާނެ ބިންކޮޅެއް އޮތުމުން ކަމަށް ރައީސް ވިދާޅުވެއްޖެ – Maldivian Democratic Party\n– އެމްޑީޕީން ގޮޅި ހުސްވާނެ ކުޅިއެއް ނުކުޅޭނެ\nދިވެހިރައްޔިތެކޭ ބުނެވޭނީ ފައިހަރުކޮށްލާނެ ބިންކޮޅެއް އޮތުމުން ކަމަށާއި، ތޮއްޖެހިފައިވާ މާލޭގެ ރައްޔިތުންނަށް ބޯހިޔާވަހިކަން ފޯރުކޮށްދިނުމުގެ މަސައްކަތް މާލެ ކައިރީގައިވާ ފަޅުތައް ހިއްކައިގެން ކުރިޔަށް ގެންދެވެން އެބައޮތް ކަމަށާއި އެހެން ނަމަވެސް އެކަން ކުރެވެން އޮތީ ސަރުކާރަށް އެއްބާރުލުންދޭ ސިޓީ ކައުންސިލެއް މާލޭގައި އިންތިޚާބު ކުރެވިގެން ކަމަށް ރައީސުލް ޖުމްހޫރިއްޔާ މުޙަންމަދު ނަޝީދު ވިދާޅުވެއްޖެއެވެ.\nރޭ މާފަންނު ހުޅަނގު ދާއިރާއިން މާލޭ ސިޓީ ކައުންސިލަށް ވާދަކުރައްވާ އެމްޑީޕީގެ ކެންޑިޑޭޓް މުޙައްމަދު ފަލާޙްގެ ކެމްޕެއިން ޖަގަހަ ހުޅުއްވައިދެއްވުމަށް ފަހު ވާހަކަފުޅު ދައްކަވަމުން ރައީސް ވިދާޅުވީ އެމްޑީޕީން އަބަދުވެސް މަސައްކަތްކުރާނީ މާލޭގެ ރައްޔިތުންނަށް ރީތި ތަނަވަސް ދިރިއުޅުމެއް ހޯދަން ކަމަށާއި، އެމްޑީޕީއަށް އެކަން ކުރެވޭނޭ ކަމުގެ ފުރިހަމަ ޔަގީންކަން ލިބިވަޑައިގެންފައިވާ ކަމަށެވެ.\n” މާލެ ބަދަލުކުރުމުގެ ވިސްނުން، އަދި މި މާލެއަށް އަޅުގަނޑުމެން ގެންނާން ބޭނުންވާ ކުލަ، އަޅުގަނޑުމެންނަށް ވަރަށް ސާފުކޮށް އެބަ އިނގޭ.އަޅުގަނޑުމެން މި މަސައްކަތަށް ނުކުމެ މިތިބެނީކީއެއް ދެންވާންވީ ގޮތް ނޭނގިއެއް ނޫން އަދި ހަދާންވީ ގޮތް ވެސް ނެނގިއެއް ނޫން. އެމްޑީޕީއެއް ގޮޅި ހުސްވާނެ ކުޅިއެއް ނުކުޅޭނެ.” ރައީސް ވިދާޅުވިއެވެ.\nމާލޭގެ ގިނަ ރައްޔިތުންނަކީ ފަގީރުން ކަން އެމްޑީޕީއަށް ވަރަށް ސާފުކޮށް އެނގޭ ކަމަށާއި، މިދެންނެވި ފަރާތްތަކުގެ ތެރެއިން 12،000 އަށް ވުރެ ގިނަ މީހުންނަށް ސަރުކާރުން އިޖުތިމާޢީ ރައްކާތެރިކަން ފޯރުކޮށްދެމުންދާ ކަމަށް ރައީސް ވިދާޅުވިއެވެ. އެހެން ނަމަވެސް އެއީ އާބާދީގެ ނިސްބަތުން ވަރަށް ކުޑަ މިންވަރެއް ކަމަށާއި، އެމްޑީޕީއަށް ލޯކަލް ކައުންސިލް އިންތިޚާބުގައި ވޯޓުދޭންވީ އެއް ސަބަބަކީ މާލޭގެ ނިކަމެތިންނަށް އިޖުތިމާޢީ ރައްކާތެރިކަމުގެ ޕްރޮގްރާމް ފޯރުކޮށްދިނުމަށް މަގުފަހިކޮށްދިނުމަށް ކަމަށް ވެސް ރައީސް ވިދާޅުވިއެވެ.\nވެރިކަމުގެ ބާރު ކުޑަނަމަވެސް މިންވަރަކަށް އަތުން ދޫކޮށްލުމަކީ ރާއްޖޭގައި ކުރިން ވެރިކަންކުރެއްވި އެއް ވެސް ވެރިޔަކު ކުރައްވަން ބޭނުންފުޅުވި ކަމެއް ނޫން ކަމަށް ރައީސް ވިދާޅުވިއެވެ. އެމްޑީޕީން ވެރިކަމާއި ހަވާލު އިރު ޤާނޫނުލް އުޤޫބާތާއި އެހެނިހެން އާންމުޤާނޫނުތައް ވެސް ހުރި ގޮތަށް ހުރި ކަމަށާއި، އެމްޑީޕީން ބޭނުންވި ނަމަ އެބާރުތައް ރަގަޅަށް އަތަށް މަހާލައި، ކުރިޔަށް އޮތް 30 ނުވަތަ 40 އަހަރު ވަންދެން ވެރިކަން ނުވެއްޓޭނެ މިންވަރަށް ޚުދުމުޚްތާރު ވެރިކަމުގެ ބާރު ގަދަ ކުރެވުނީސް ކަމަށާއި، އެހެން ނަމަވެސް އެމްޑީޕީން އެގޮތް ބޭނުން ނުވީ ކަމަށް ރައީސް ވިދާޅުވިއެވެ.\n“އެމްޑީޕީން ނިންމީ ، އެމްޑީޕީން ބޭނުންވަނީ ވެރިކަމުގެ ބާރުތައް ރައްޔިތުންނަށް ދޭށޭ.އެމްޑީޕީން ބޭނުންވަނީ ރައްޔިތުންގެ އިޙްސާސްއާ، ރައްޔިތުންގެ އެދުމާ، ރައްޔިތުންގެ ވިންދާ އެއް ގޮތަށް ވެރިކަންކުރާށޭ.. އެހެންވީމާ ލޯކަލް ކައުންސިލް އެމްޑީޕީއަށް މުހިންމު ވަނީ.” ރައީސް ވިދާޅުވިއެވެ.\nރައްޔިތުންނާއި ގާތުން ވެރިކަން ކުރުމަކީ އެމްޑީޕީ ނޫން އެހެން ބަޔަކު ކުރަން ބޭނުންވި ކަމެއް ނޫން ކަމަށާއި، އެހެން ކަމުން އެހެން ކަމުން ލޯކަލް ކައުންސިލް މެދުވެރިކޮށް ވެރިކަން ހިންގާނެ ގޮތާއި އެ ކަމުގެ ވައްޓަފާޅި އެމްޑީޕީ ނޫން އެހެން ބަޔަކަށް ނޭނގޭނޭ ކަމަށް ވެސް ރައީސް ރޭ ވިދާޅުވިއެވެ.


Mi aharu efey kap nubaahvan efeyemin ninmaifi\nމި އަހަރު އެފްއޭ ކަޕް ނުބާއްވަން އެފްއޭއެމްއިން ނިންމައިފި\nމި އަހަރު އެފްއޭ ކަޕް ނުބޭއްވުމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމައިފި އެވެ.\nއެފެއޭއެމް އިން ނެރުނު ބަޔާނެއްގައި ބުނީ މި އަހަރުގެ ފުޓުބޯޅަ ސީޒަން އެކި އެކި ސަބަބުތަކާ ހުރެ ލަސްވެފައިވާތީ ނޮވެމްބަރު ހަ ވަނަ ދުވަހު ކުލަބުތަކާ ކުރި މަސްވަރާތަކަށް ފަހު މި އަހަރު އެފްއޭ ކަޕް ނުބޭއްވުމަށް ނިންމާފައިވާ ކަމަށެވެ.\nއެފްއޭއެމް އިން ބުނީ މި ނިންމުމާ އެކު އަންނަ އަހަރުގެ އެފްއޭ ކަޕަށް ކޮލިފައި ވާނީ މި ސީޒަނުގެ ޕްރިމިއާ ލީގު ޗެމްޕިއަން ކަމަށެވެ. އަދި ރަނަރަޕަށް އޭފްސީ ކަޕްގެ ޕްލޭ އޮފް ޖާގައެއް ލިބިގެންދާނެ ކަމަށެވެ.\nސީޒަނަށް އައި ބަދަލާ އެކު ޕްރެޒިޑެންޓްސް ކަޕު ވެސް މި އަހަރު ނުބާއްވައި އަންނަ އަހަރަށް ފަސް ކުރުމަށް ވަނީ ނިންމާފަ އެވެ.\nއެފްއޭ ކަޕް މި އަހަރު ނުބޭއްވުމަށް ނިންމާފައިވާ އިރު ސީޒަން ފެށުމުގެ ކުރިން ކުޅޭ ޗެރިޓީ ޝީލްޑް މެޗު ވެސް މި އަހަރު ވަނީ ނުބާއްވަން ނިންމައިފަ އެވެ.\nކުރިން ޗެރިޓީ ޝީލް ފަސް ކުރަން ނިންމީ އެ ދުވަސް ވަރު ކުއްލި ހާލަތު އިއުލާނު ކުރުމާ ގުޅިގެންނެވެ. އެއަށް ފަހު ސީޒަން ކަލަންޑަރަށް އަނެއްކާ ވެސް ބަދަލެއް ގެނެސްފި ނަމަ ގައުމީ ޓީމުތަކަށާއި ކްލަބުތަކަށް ގެއްލުންވެދާނެ ކަމަށް ބުނެ އެފްއޭއެމް އިން ވަނީ ޗެރިޓީ ޝީލްޑް ނުބާއްވަން ނިންމާފަ އެވެ.